Ofran in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ofran ar byavahar, ppali, parshwakriya, upkaar, kriya-pratikriya aaru satarkatabani\nOfran ৰ মূল্য আৰু পেকৰ চাইজ - Ofran Price and Pack Size in Assamese - Ofran ar mulya aaru pakor size\nOfran की जानकारी\nOfran ৰ লাভ আৰু ব্যৱহাৰসমূহ- Ofran Benefits & Uses in Assamese- Ofran ar laabh aaru byavaharsamuh\nOfran ৰ পালি আৰু সেয়া কেনেদৰে ল'ব- Ofran Dosage & How to Take in Assamese - Ofran ar paali aaru xeya kenedore lobo\nOfran ৰ পাৰ্শ্চক্ৰিয়াসমূহ- Ofran Side Effects in Assamese- Ofran ar parshwakriyasamuh\nOfran সংক্ৰান্ত সতৰ্কতাবাণীসমূহ- Ofran Related Warnings in Assamese- Ofran xonkranta xatarkatabanisamuh\nঅইন দৰৱৰ সৈতে Ofranৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ofran with Other Drugs in Assamese- Oinor xoite Ofran ar gurutor kriya-pratikriya\nOfran মতভেদসমূহ- Ofran Contraindications in Assamese- Ofran nishedhsamuh\nOfran ৰ বিষয়ে সততে সোধা প্ৰশ্নসমূহ- Frequently asked Questions about Ofran in Assamese- Ofran ar bikhoye satate xodha prashnasamuh\nখাদ্য আৰু মদৰ সৈতে Ofran ক্ৰিয়া-প্ৰতিক্ৰিয়া- Ofran Interactions with Food and Alcohol in Assamese- khadya aaru modor xoite Ofran kriya-pratikriya\nOfran ৰ লাভ আৰু ব্যৱহাৰসমূহ - Ofran Benefits & Uses in Assamese - Ofran ar laabh aaru byavaharsamuh\nOfran তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOfran ৰ পালি আৰু সেয়া কেনেদৰে ল'ব - Ofran Dosage & How to Take in Assamese - Ofran ar paali aaru xeya kenedore lobo\nOfran-ৰ উপাদানসমূহ - Ofran Active Ingredients in Assamese - Ofran-ar upadaansamuh\nOfran ৰ পাৰ্শ্চক্ৰিয়াসমূহ - Ofran Side Effects in Assamese - Ofran ar parshwakriyasamuh\nগৱেষণাৰ ভিত্তিত, Ofran ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOfran সংক্ৰান্ত সতৰ্কতাবাণীসমূহ - Ofran Related Warnings in Assamese - Ofran xonkranta xatarkatabanisamuh\nOfran-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nOfranৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Ofran ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nOfran-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Ofranৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Ofran গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Ofran কি প্ৰভাৱ দেখা গৈছে?\nOfranৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Ofran কি প্ৰভাৱ দেখা গৈছে?\nOfranৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Ofran ৰ কি প্ৰভাৱ দেখা গৈছে?\nOfranৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Ofranৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ofran with Other Drugs in Assamese - Oinor xoite Ofran ar gurutor kriya-pratikriya\nOfran তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOfran মতভেদসমূহ - Ofran Contraindications in Assamese - Ofran nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ofran লোৱা অনুচিত যাতে -\nOfran ৰ বিষয়ে সততে সোধা প্ৰশ্নসমূহ - Frequently asked Questions about Ofran in Assamese - Ofran ar bikhoye satate xodha prashnasamuh\nএই Ofran-এ অভ্য়াস বা নিচাৰ সৃষ্টি কৰে নেকি?\nনহয়, Ofranয়ে অভ্যাসৰ সৃষ্টি নকৰে।\nনহয়, Ofran লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, চিকিত্সা পৰামৰ্শ অনুসাৰেহে Ofran লওক।\nনহয়, Ofranয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Ofran ক্ৰিয়া-প্ৰতিক্ৰিয়া - Ofran Interactions with Food and Alcohol in Assamese - khadya aaru modor xoite Ofran kriya-pratikriya\nখাদ্য আৰু Ofranৰ ক্ৰিয়া-প্ৰতিক্ৰিয়া\nআপুনি Ofran সেৱনৰ সময়ত কেতবোৰ খাদ্য সেৱনৰ ফলত দৰৱে কাম কৰাৰ ক্ষেত্ৰত বেছি সময় ল'ব পাৰে। আপুনি ডাক্তৰৰ পৰামৰ্শ অনুসৰণ কৰক।\nমদ আৰু Ofranৰ মাজৰ প্ৰতিক্ৰিয়া\nOfran আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nOfran ৰ অনুকল্প - Substitutes for Ofran in Assamese\nআপুনি বা আপোনাৰ পৰিয়ালৰ কোনোবাই Ofran লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ofran ব্যৱহাৰ কৰিছিল নেকি?\nআপুনি কিমান পৰিমাণে Ofran সেৱন কৰিছিল?\nআপুনি Ofran ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ofran সেৱন কৰে?


অসমীয়াত্বৰ সংকট: কাৰণ বিচাৰ আৰু প্ৰতিকাৰ (ৰক্তিম শৰ্মা) | Xahitya.Org\nঅসমীয়াত্বৰ সংকট: কাৰণ বিচাৰ আৰু প্ৰতিকাৰ (ৰক্তিম শৰ্মা)\nby সাহিত্য ডট অৰ্গ\tJune 15, 2015 1 comment\nঅসমৰ এজন আগশাৰীৰ বিদ্ৰোহী শিল্পী, ইতিহাসবিদ, গৱেষক তথা আজীৱন অসমীয়া জাতিৰ সংকট মোচনৰ বাবে ওৰেটো জীৱন পাহাৰ ভৈয়াম একাকাৰ কৰি জীৱন ত্যাগ কৰা জাতীয় ছহিদ ভীমকান্ত বুঢ়াগোহাইয়ে প্ৰায়ে কৈছিল যে আত্মৰক্ষাৰ সংস্কৃতিয়েই এটা জাতিৰ মহাসংস্কৃতি৷ যি জাতিয়ে বহিঃ আগ্ৰাসনৰ পৰা নিজকে ৰক্ষা কৰিব নোৱাৰে সেই জাতিৰ ধ্বংস অনিবাৰ্য৷ তেখেতৰ সেই পথ ভুল আছিল বুলি হয়তো বহুতেই ক’ব কিন্তু প্ৰচাৰ বিমুখ শিল্পী ভীমকান্ত বুঢ়াগোঁহাইক যিসকলে তেওঁক ওচৰৰ পৰা লগ পাইছে তেওঁলোকে জানিব যে, বহুতে চৰমপন্থী বুলি কলেও, তেখেতৰ চিন্তাই অসমৰ এটা দীৰ্ঘস্থায়ী ৰাজনৈতিক জাতীয়তাবাদী চিন্তাৰ নেতৃত্ব বহন কৰিছিল৷ আলফাৰ উপদেষ্টা বুলি পৰিচিত এসময়ত কৃষৰ সংগঠনৰ লগত যুক্ত, বিপ্লৱী কবি অমূল্য বৰুৱাৰ সৈতে কলিকতাত বিপ্লৱী বাওঁপন্থী আদৰ্শৰে প্ৰভাৱিত আৰু অসমৰ অস্তিত্ব ৰক্ষাৰ আন্দোলনৰ প্ৰথম জুইশিখা উজনিৰ পৰা গুৱাহাটীলৈ কঢ়িয়াই অনা লোকজনেই আছিল ভীমকান্ত বুঢ়াগোঁহাই৷ পিছলৈ কাৰাবাসৰ সময়তে জাতীয় অভিৱৰ্তনৰ স্থিতিক সন্মান জনাই এক দুৰ্বল মুহূৰ্তত শান্তি আলোচনালৈ আহিছিল যদিও অসমীয়াত্বৰ সংকটৰ কথা ওলালেই পোনতে মনলৈ আহে ভীমকান্ত বুঢ়াগোঁহাইৰ সেই কথাফাকি৷ মনলৈ আহে ১৯০৫ চনতেই অসম ৰসাতলে গ’ল, অসম ৰসাতলে গ’ল বুলি ৰাস্তাই ৰাস্তাই হামৰাওঁ কাঢ়ি ঘূৰি ফুৰা বাবে বহুতে অহৌবলিয়া বুলি কোৱা, বগা চাহাবক মাৰিবলৈ বোমা পোতা অম্বিকাগিৰি ৰায়চৌধুৰীলৈ, অসমৰ স্বাধীনতাৰ সপোন দেখা মহেন্দ্ৰ নাথ ডেকাফুকন, জ্ঞাননাথ বৰা, শ্বিলঙত ভৈয়াম জনজাতিসকলক একত্ৰিত কৰি অসমক স্বাধীন কৰাৰ সপোন দেখা পদ্মেশ্বৰ গগৈ, সীতানাথ ব্ৰহ্মচৌধুৰীলৈ৷ এই অসমীয়াত্বৰ বাবেই পৰাগ দাসৰ অকাল মৃত্যু হল, ভাষা আন্দোলন, অসম আন্দোলনত শত সহস্ৰ ছহিদৰ পৰা আৰম্ভ কৰি আলফাৰ সংগ্ৰামত নিহত হ’ল ১৮ হেজাৰতকৈও অধিক তজবজীয়া ডেকা-গাভৰু৷ অসমীয়াত্বৰ সংকটক কেন্দ্ৰ কৰিয়েই বিগত এটা শতিকাজুৰি অসমৰ ৰাজনৈতিক ইতিহাস ৰচিত হৈছে৷ বহুতো উত্থান পতন, আপোচ-আপোচহীনতা, ক্ষমতাৰ খোৱাকামোৰা-হতাশা-ষড়যন্ত্ৰৰ সাক্ষী হৈ আছে অসমৰ জনগণ৷ অসমীয়াৰ সংকটক কেন্দ্ৰ কৰিয়েই এচামৰ ৰাজনীতিত অসম খণ্ড বিখণ্ড হৈছে, অসমীয়া জাতিগঠন প্ৰক্ৰিয়াত হাতুৰী পৰিছে, গোষ্ঠীসংঘাত আৰু সাম্প্ৰদায়িকতাৰ বিষ বাষ্প বিয়পিছে৷ বিপৰীতে আপোচহীন যুঁজত উত্তৰ-পূৱৰ জনগণক একত্ৰিত কৰিবলৈ উমৈহতীয়া মঞ্চ গঠন হৈছে৷ একত্ৰিত হোৱা বোৰৰ ভিতৰত কোনোবাটো ফৈদ ছাত্ৰ সংগঠনৰ কোনোবাটো ফৈদ নিষিদ্ধ ঘোষিত বিদ্ৰোহী সংগঠন৷ সকলোৰে উদ্দেশ্য লক্ষ্য ভিন্ন, ৰাজনৈতিক আদৰ্শও সুকীয়া, কিন্তু উমৈহতীয়া সংগ্ৰামৰ বাবে প্ৰয়োজনত ঐক্যবদ্ধ হৈছে৷ কোনোবাই ভাৰতৰ ভিতৰত থাকিলে জাতীয় অস্তিত্ব নিৰাপদ নহয় বুলি জাতীয় মুক্তি সংগ্ৰামৰ আদৰ্শৰে আগবাঢ়িছে, কোনোবাটোই ভাৰতৰ অখণ্ডতাৰ প্ৰহৰীহৈ ভাৰতৰ ভিতৰত থাকিয়েই অধিকাৰ সাব্যস্ত কৰিব খুজিছে৷ এইদৰে ভিন্ন পন্থা, ভিন্ন উদ্দেশ্য, ভিন্ন দৰ্শনেৰে অসমত জাতীয়তাবাদী ৰাজনীতি আগবাঢ়িছে বা নিৰ্মোহ ভাবে ক’ব সঠিক সময়ত সঠিক ৰাজনীতিৰ অভাৱত অসমীয়া জাতীয়তাবাদ তিল তিলকৈ মৰি আহিছে৷ অসমীয়াত্বৰ সংকট মোচনৰ প্ৰকৃত পথ উপেক্ষিতহৈ লাহে লাহে আগ্ৰাসী সম্প্ৰসাৰণবাদী ভাৰতীয়ত্ববোধত বা জাতীয় বোধশক্তিহীন গোলকীয়ত্বত নিমজ্জিত হব ধৰিছে অসমৰ জাতীয় সমাজ৷\nঅসমীয়াত্বৰ সংকটৰ কাৰণ বিশ্লেষণ কৰিবলৈ হ’লে ই মূলতঃ আৰ্থ-ৰাজনৈতিক আৰু সামাজিক৷ এইদুই মূল কাৰণেই আকৌ সৃষ্টি কৰিছে অন্য কেতবোৰ কাৰণৰ, তাৰ ভিতৰত সাংস্কৃতিক আৰু ধৰ্মীয়৷ অসমীয়াত্বৰ সংকটৰ কাৰণ বিচাৰিবলৈ বহুতে ভবা ধৰণে প্ৰাক বৃটিছ যুগৰ ইতিহাস খোচৰাৰ দৰকাৰ হয়তো নাই৷ ১৮২৬ চনৰ ইয়াণ্ডাবু সন্ধিৰ ফলতেই যে অসমৰ বেলি মাৰ গৈছিল সেয়া প্ৰায় সকলোৰেই জ্ঞাত৷ চক্ৰান্ত কৰি অসমক বৃটিছ শাসিত ভাৰতবৰ্ষৰ অন্তৰ্ভুক্ত কৰিছিল আৰু কালক্ৰমত অসম ভাৰত ৰাষ্ট্ৰৰ অবিচ্ছেদ্য অংগ হিচাপে সংবিধানত লিপিবদ্ধ হৈছিল৷ কিন্তু আমি পাহৰি গ’লে নহ’ব যে কংগ্ৰেছৰ নেতৃত্বত সৰ্বভাৰতীয় জাতীয়তাবাদৰ ঢৌৱে সেইসময়ত অসমকো জোকাৰি গৈছিল যদিও অসমৰ একাংশ জাতীয়তাবাদী নেতৃত্বই সেইসময়তেই অসম ভাৰতৰ লগত থাকিব নালাগে বুলি মত প্ৰকাশ কৰিছিল৷ কাৰণ ভাৰতীয় ৰাষ্ট্ৰবাদী হিন্দী-হিন্দু-হিন্দুস্থানী আধিপত্য অসমীয়াৰ বাবে বিপদৰ কাৰণ বুলি তেতিয়াই অনুভৱ কৰিছিল বহুতে৷ ১৯৪৫ চনত শ্বিলঙত মংগোলীয় দলবোৰক ঐক্যবদ্ধ কৰি এন খাৰিন, খংখাই,পদ্মেশ্বৰ গগৈৰ নেতৃত্বত Assam tribes and Races Federation গঠন হয়। পদ্মেশ্বৰ গগৈৰ নেতৃত্বত এটা প্ৰস্তাৱ লোৱা হয়–…the past history of Assam proper being never like that of the rest of India, this convention……..urge upon Govt. that Assam be separated from the rest of India, where there are number of division like Pakistan, Hindustan etc. and let Assam’s destiny be guided by the people of Assam. সুৰেন্দ্ৰ নাথ বুঢ়াগোঁহাইয়ে অসমৰ স্বাধীনতাৰ বাবে এইখন সভাতে বক্তব্য ৰাখিছিল৷ নেহেৰুৰ নেতৃত্বত ভাৰতৰ সৈতে থাকিবলৈ ইমানেই শংকিত আছিল যে দেশবিভাজনৰ সময়ত আহোম সভাৰ প্ৰতিষ্ঠাতা সুৰেন্দ্ৰনাথ বুঢ়াগোঁহাইয়ে আনকি বিচ্ছিন্নতাৰ অধিকাৰৰ সৈতে পাকিস্থানৰ সৈতেহে থকাৰ কামনা কৰি জিন্নালৈ চিঠি লিখিছিল৷ স্বাধীনতা আন্দোলনৰ মাজত পোখা মেলা এই সৰ্বভাৰতীয় হিন্দু-হিন্দী-হিন্দুস্থানী আধিপত্যবাদী চিন্তাৰ বাবেই আহোম সভাই মুছলীম লীগৰ সৈতেহে ঐক্য স্থাপন কৰিছিল৷\nভৈয়াম জনজাতি লীগৰ নেতা সীতানাথ ব্ৰক্ষ্মচৌধুৰীয়ে আনকি বংগদেশৰ পৰা কোচবিহাৰ আৰু জলপাইগুৰি অসমৰ সৈতে সংযুক্ত কৰাৰ পোষকতা কৰিছিল৷ আনহাতে গোৰ্খালীগেও দাৰ্জিলিং জিলা অসমৰ সৈতে সংযুক্ত কৰাৰ দাবী কৰিছিল৷ কাৰণ ঐতিহাসিকভাবে অসমৰ সৈতেহে সম্পৰ্ক আছিল৷ আহোম সভাত নীতিগত সংঘাত আৰম্ভ হোৱাৰ মূলতে আছিল সাৰ্বভৌম অসমৰ দাবী। সেয়ে ঠানুৰাম গগৈ, গিৰীন গগৈ, ৰামেশ্বৰ চেতিয়া বৰা আদিয়ে কংগ্রেছৰ চত্রছাঁয়াত এটা ফৈদ আৰু মদন চন্দ্র বৰুৱা, ঘনকান্ত গগৈ,পদ্মেশ্বৰ গগৈৰ আদিৰ নেতৃত্বত অন্য এটা অকংগ্রেছী ফৈদ গঠন হৈছিল। পিছৰ ফৈদটোৱে শেষত Assam tribes and Races Federation গঠন কৰিছিল। ভাৰত স্বাধীনতা আইনৰ ১৯৪৭ৰ জড়িয়তে দেশ বিভাজনৰ নিৰ্দেশ আছিল আৰু কংগ্ৰেছ ৱৰ্কিং কমিটিৰ লগতে জৱাহৰলাল নেহেৰু, জিন্না আৰু মাউণ্টবেটেনৰ তত্পৰতাত অসমক পূব পাকিস্থানৰ সৈতে চামিল কৰাৰ সিদ্ধান্ত হৈছিল৷ গান্ধীজীৰ উপদেশত অসমৰ তদানীন্তন প্ৰধানমন্ত্ৰী গোপীনাথ বৰদলৈয়ে কংগ্ৰেছৰ ৱাৰ্কিং কমিটিৰ বৈঠকৰ প্ৰতিবাদ কৰি অসমক পাকিস্থানৰ সৈতে চামিলৰ বিৰোধিতা কৰিছিল৷ গান্ধীজীয়ে ভাৰতীয় নেতৃত্বৰ চৰিত্ৰ প্ৰত্যক্ষ কৰি তেতিয়াই কৈছিল যে, অসম আৰু উত্তৰ-পূৱে নিজৰ ভাগ্য নিজেই নিৰ্নয় কৰিব লাগিব৷ সংবিধান প্ৰণেতা বি আৰ আম্বেদকাৰেও তেওঁৰ সংবিধানৰ খচৰাত অসম উত্তৰ পূৱৰ বাবে বিশেষ অধিকাৰ পিছত নেহেৰু চৰকাৰে মচি দিয়াত শংকা প্ৰকাশ কৰি সেই গান্ধীজীয়ে কোৱা কথাখিনিয়েই কৈছিল৷ অন্য উত্তৰ-পূবৰ ৰাজ্যবোৰ যেনে ত্ৰিপুৰা, মণিপুৰ আদি ১৯৪৯ চনতহে ভাৰতীয় ইউনিয়নৰ সৈতে চামিল হৈছিল৷ অধিকাংশই যড়যন্ত্ৰমূলক আছিল বুলি অভিযোগ উঠিছিল৷ নগালেণ্ডক ১০ বছৰৰ কাৰণে নগাঐক্য স্থাপনৰ পিছত স্বাধীনতা অৰ্পণ কৰাৰ চুক্তি কৰিহে ভাৰতৰ অধীনলৈ আনিছিল৷ স্বাধীনতাৰ আগতেই অম্বিকাগিৰি ৰায়চৌধুৰী, জ্ঞাননাথ বৰা, মহেন্দ্ৰনাথ ডেকাফুকন আদিয়ে অসমৰ বাবে পৃথক শাসনৰ দাবী কৰি গুৱাহাটীত বিশাল সমাবেশ কৰিছিল৷ অসমৰ স্বতন্ত্ৰতাৰ দাবীত জাতীয় মহাসভাৰ জন্ম দি জাতীয় কংগ্ৰেছৰ সমান্তৰাল শক্তি হিচাপে পৰিগণিত হৈছিল৷ সেইবোৰ অসমীয়া জাতীয়তাবাদৰ আন এক অধ্যায়৷\nঅসমীয়া জাতিগঠন প্ৰক্ৰিয়াটোক আমি পোনতেই এক পৃথক(distinct) ঐতিহাসিক প্ৰক্ৰিয়া বুলি কৈ থব খুজিছো কাৰণ এই জাতিৰ সৃষ্টি প্ৰাকৃতিকভাবে বিকাশ হোৱা এক সত্বা নহয় বৰং ই কিছুমান ঐতিহাসিক কাৰকৰ ফল৷ এই ঐতিহাসিক কাৰকবোৰেই এক উমৈহতীয়া সত্বাৰ জন্ম দিছিল যাক আমি অসমীয়াত্ব বুলিব পাৰো৷ এই সত্বাটো ঐতিহাসিকভাবে ভাষিক-সাংস্কৃতিক আৰু ৰাজনৈতিক উপৰিসৌধৰে গঠিত এক সত্বা৷ এই সত্বাটোৰ সৈতে জাতীয়তাবাদৰ সম্পৰ্ক এটা মুদ্ৰাৰ ইপিঠি সিপিঠি৷ জাতীয়তাবাদ এটা অতি জটিল বিষয় আৰু বহুতে বিভিন্ন সামাজিক-ৰাজনৈতিক-সাংস্কৃতিক পৰিঘটনাৰ মাজেৰে ইয়াক বিশ্লেষণ কৰিছে যদিও আজিকোপতি একক সংজ্ঞাৰে সংজ্ঞায়িত কৰিব পৰা নাই৷ অৰ্থাৎ এটা জাতিৰ জাতীয়তাবাদ ইয়াৰ সামাজিক-ৰাজনৈতিক আৰু সাংস্কৃতিক পৰিঘটনা, বিৱৰ্তন আদিৰ মাজেৰেহে বিশ্লেষণ কৰিব পাৰি৷ ঐতিহাসিক দৃষ্টিকোণেৰে জাতীয়তাবাদ এটা আদৰ্শগত আন্দোলন যাৰ লক্ষ্য হল বহিঃ আগ্ৰাসনৰ পৰা জাতিটোৰ পৰিচয়, সামাজিক একতা আৰু আত্মনিৰ্ধাৰণৰ মাজেৰে ক্ষমতা হাচিল কৰা৷ আনধৰণে কব লাগিলে জাতি-ৰাষ্ট্ৰ তৈয়াৰ আৰু দৃঢ়কৰণৰ ই এক শ্বাশ্বত আদৰ্শ৷ বহল ভাবে কব লাগিলে নিজস্ব পৃথক স্বাধীন ৰাষ্ট্ৰ নিৰ্মাণ কৰা জাতীয়তাবাদৰ অন্যতম লক্ষ্য হব পাৰে৷ লেনিনে প্ৰথম এই বহল ভিত্তিত জাতীয়তাবাদৰ বিষয়ে উল্লেখ কৰিছিল আৰু কৈছিল যে প্ৰতিটো নিৰ্যাতিত জাতিৰে নিজস্ব স্বাধীন ৰাষ্ট্ৰ নিৰ্মাণ কৰাৰ অধিকাৰ আছে৷ সেয়ে নিপীড়িত জাতিৰ জাতীয়তাবাদ আৰু জাতীয় মুক্তি সংগ্ৰামক সাম্ৰাজ্যবাদ বিৰোধী বুলি কমিউনিষ্ট পাৰ্টিৰ ২য় আৰু ৩য় আন্তৰ্জাতিকত লেনিন আৰু ষ্টেলিনে বিশ্বৰ সকলো জাতীয় মুক্তি সংগ্ৰামলৈ কমিউনিষ্ট সকলৰ নৈতিক সমৰ্থন ঘোষণা কৰিছিল৷ অৰ্থাৎ এই সূত্ৰমতে নিপিড়ীত জাতিৰ জাতীয়তাবাদ যদি জাতীয় মুক্তি সংগ্ৰামৰ আদৰ্শৰে অনুপ্ৰাণিত নহয় তেনে জাতীয়তাবাদ সাম্ৰাজ্যবাদ বিৰোধী হব নোৱাৰে৷ সাম্ৰাজ্যবাদৰ স্বাৰ্থৰক্ষা কৰা জাতীয়তাবাদ ফেচিষ্ট আৰু প্ৰতিক্ৰীয়াশীল৷ সেয়ে কেতিয়াবা প্ৰগতিশীল যেন লগা জাতীয়তাবাদো শত্ৰু মিত্ৰ চিনাক্তকৰণৰ ভুলত আৰু মতাদৰ্শৰ ত্ৰুটিত প্ৰতিক্ৰীয়াশীল শক্তিত পৰিণত হব পাৰে৷ আনহাতে কেন্দ্ৰীভূত ৰাষ্ট্ৰৰ জাতীয়তাবাদ সমস্ত নিপিড়ীত জাতি আৰু শ্ৰেণীক অৱদমন কৰাৰ এক হাতিয়াৰ৷\nজাতীয়তাবাদৰ ওপৰত আলোচনা অবিহনে অসমীয়াত্বৰ সংকটৰ ওপৰত বিশ্লেষণ আধৰুৱা হব৷ সেয়ে আমি অসমীয়া জাতীয়তাবাদক ভাগত বিভক্ত কৰিছো৷\nঅসমীয়া জাতীয়তাবাদৰ উপৰোক্ত জাতীয় মুক্তি সংগ্ৰামৰ ধাৰাটোক একাষৰীয়াকৈ থলে দেখা যায় বৃটিছৰ প্ৰভুভক্ত অসমীয়া মধ্যশ্ৰেণীৰ দ্বাৰা সৃষ্ট জাতীয়তাবাদৰ অন্য এক ধাৰা৷ অসম সাহিত্য সভা এই ধাৰাটোৰ পৰা উদ্ভৱ হোৱা৷ এই ধাৰা মুলতঃ বংগভাষা জাপি দিয়াৰ বিৰূদ্ধে সৃষ্টি হোৱা বংগ বিদ্বেষ, উচ্চবৰ্ণৰ সাম্প্ৰদায়িক বৰ্ণবাদ, জনজাতিক অৱদমন, অসমীয়া ভাষা জাপি দিয়াৰ প্ৰৱণতা আদিৰ মাজেৰে বিকাশ প্ৰাপ্ত৷ আনহাতে জাতীয় মুক্তি সংগ্ৰামৰ আদৰ্শৰে গঠিত জাতীয়তাবাদী ধাৰাটোই উমৈহতীয়া শত্ৰু কেন্দ্ৰীভূত ৰাষ্ট্ৰৰ বিৰূদ্ধে সাধাৰণ জনগনৰ লগতে জনজাতিসকলকো ঐক্যবদ্ধ কৰাৰ কথা কয়৷ বৰ্ণবাদ, মধ্যশ্ৰেণীৰ অৱদমনৰ সমালোচনা কৰে আৰু পিছলৈ প্ৰত্যক্ষভাবে উপনিবেশিক পুজিবাদ আৰু সাম্ৰাজ্যবাদক শত্ৰু হিচাপে চিহ্নিত কৰে৷ উল্লেখযোগ্য যে প্ৰাক স্বাধীনতা কালত এই ধাৰাটো জনজাতিসকলক লৈয়ে আগবাঢ়িছিল৷ স্বাধীনতাৰ আগে পাছে ১ম বিধ ধাৰা লাহে লাহে স্তিমিত হৈ আহে আৰু পমুৱাৰ আগ্ৰাসনৰ পৰা অসমৰ থলুৱাক ৰক্ষা কৰাৰ ভাবধাৰাৰে বিকাশ লাভ কৰে ২য় ধাৰাটোৱে৷ এই দুই ধাৰাৰ মাজত এক প্ৰগতিশীল ধাৰাও দেখা যায়৷ বাওঁভাৱাপন্ন অসম ছাত্ৰ সন্মিলনীয়ে আগবঢ়াই লৈ যোৱা এই প্ৰগতিশীল ধাৰাটোৱে কেইবাদশক জুৰি অসমৰ জনগণক প্ৰভাৱিত কৰি ৰাখিছিল৷ আশীৰ দশকত সদৌ অসম ছাত্ৰ সন্থা, পিএলপি, অসম গণসংগ্ৰাম পৰিষদ আদিৰ নেতৃত্বত বহিৰাগত বিতাড়ন পিছলৈ বিদেশী খেদা আন্দোলনৰ মাজেৰে ২য় ধাৰাটোৱে তুংগত উঠে আৰু প্ৰগতিশীল ধাৰাটো ক্ৰমত স্তিমিত হৈ পৰে৷ আনহাতে অসমীয়া জাতীয়তাবাদৰ প্ৰগতিশীল ধাৰাটো আৰু অসম আন্দোলনৰ চৰমপন্থী বা মোহভংগ ঘটা জাতীয়তাবাদী সকলে পুনৰ গঢ় দিয়ে ১ম ধাৰাটোৰ৷ যিটো ধাৰা জাতীয়তাবাদৰ চৰম আধুনিক ধাৰা, জাতীয় মুক্তি সংগ্ৰামৰ মাজেৰে পৃথক ৰাষ্ট্ৰৰ বাবে সংগ্ৰাম৷\nজাতীয়তাবাদৰ ২য় ধাৰাটোই যিটো পূৰ্বতে বৃটিছৰ প্ৰভুভক্তহৈ কেৱল উচ্চবৰ্ণৰ আধিপত্যৰ মাজেৰে জাতিয়তাবাদৰ ভেটি তৈয়াৰ কৰিছিল, পিছলৈ ভাৰত ৰাষ্ট্ৰ ভক্তহৈ ভাৰতৰ অখণ্ডতা সাৰ্বভৌমত্ব ৰক্ষাৰ কথাকৈ বিদেশী মুক্ত অসমৰ বাবে সংগ্ৰাম কৰা দেখা গ’ল, সেই ধাৰাটো পূৰ্বৰ শ্ৰেণী অৱস্থান আৰু মতাদৰ্শগত সীমাবদ্ধতাৰ মাজেৰে জাতীয়তাবাদ গঢ় দিলে৷ বিভিন্ন স্ববিৰোধৰ মাজেৰে আগবাঢ়ি গৈ এক জাতীয়তাবাদী মঞ্চ গঢ় দিলে সঁচা কিন্তু কিছুমান সংকীৰ্ণতাৰ বাবে অসমীয়া উমৈহতীয়া সত্বাটোক সকলোৰে বাবে নিৰাপদ কৰি বিকাশ কৰাত ব্যৰ্থ হল৷ কৌশলগতভাবে সৰ্বভাৰতীয় হিন্দু হিন্দী হিন্দুস্থানী সম্প্ৰসাৰণবাদী সকলে অসম আন্দোলনত সোমাই ধৰ্মীয় সাম্প্ৰদায়িক বিভেদৰ পৰিস্থিতিৰ উদ্ভৱ কৰা বুলি অভিযোগ আছে৷ সদৌ অসম ছাত্ৰ সন্থা, অসম গণ পৰিষদ আদি এইটো ধাৰাৰ পৰা সৃষ্ট যদিও বৰ্তমানে তেওঁলোকৰ কাম কাজত পূৰ্বৰ বহুখিনি সংকীৰ্ণতা লোপ পোৱা দেখা যায়৷ অৱশ্যে ভাৰতীয়ত্ববোধৰ সৈতে বিশেষ সংঘাত নথকাৰ বাবে সৰ্বভাৰতীয় হিন্দুত্ববাদী ৰাজনৈতিক দলৰ সৈতে মিত্ৰতা এই ধাৰাটোৰ এটা গুৰুত্বপূৰ্ণ দিশ৷ অগপৰ শাসন কালত এনে মিত্ৰতা আৰু তাৰ ফলশ্ৰুতিত গুপ্তহত্যাৰ কৰ্মকাণ্ডই অসমীয়া জাতীয়তাবাদী শিবিৰৰ ওপৰত গুৰুতৰ প্ৰভাৱ পেলায়৷\nপূৱ-পাকিস্থানী সকলক অসমৰ পৰা বিতাড়ন কৰি থলুৱাৰ সুৰক্ষাৰ দাবীত এক জাতীয়তাবাদী চিন্তাৰ বিকাশ ১৯৩৫ চন মানতেই হৈছিল৷ সি যি কি নহওক, ১৯০৩ চনৰ পৰা ১৯৭১ চনৰ আগে পাছে বা অভিযোগ মতে এতিয়াও অবাধ বাংলাদেশী অনুপ্ৰৱেশে থলুৱাৰ মাজত শংকাৰ সৃষ্টি কৰিয়ে আহিছে৷ বিভিন্ন চৰকাৰী আমোলা, ৰাজনৈতিক দলবোৰৰ স্বাৰ্থসিদ্ধিৰ বাবে এই সমস্যাটোই ভয়ংকৰ ৰূপলৈ অসমৰ সমাজ জীৱন, জাতীয় চিন্তাক জোকাৰি থৈ গৈছে৷ অভিবাসী মুছলমান সকলৰ বহুতেই অসমীয়া ভাষা গ্ৰহণ কৰি ললে যদিও অসমৰ জাতীয় জীৱনৰ সৈতে খাপ খাব নোৱৰা ধৰ্মীয় ৰক্ষণশীল পন্থাৰ প্ৰভাৱ (অসমৰ জাতীয় জীৱনত উদাৰ ইছলাম ধৰ্মৰ অৱদান আছে), ৰাজনৈতিক দলবোৰৰ দ্বাৰা শংকাৰ প্ৰচাৰ, মাতব্বৰ তন্ত্ৰ আদি নানান কাৰণত আৰু বিশাল প্ৰব্ৰজনৰ ফলত শংকিত থলুৱা অসমীয়াই আঁকোৱালি ল’ব পৰাৰ পৰিস্থিতিৰ অভাৱত অসমীয়াত্বৰ এটা প্ৰান্তত থাকি গল৷ সেয়ে তেওঁলোকে যদিও নিজৰ মাতৃভাষা অসমীয়া বুলি লোকপিয়লত উল্লেখ কৰে তথাপি তেওঁলোকে নিজকে অসমীয়া বুলি কোৱাতকৈ ভাৰতীয় বুলি কৈহে বেছি নিৰাপদ অনুভৱ কৰা দেখা যায়৷ ভাৰতীয় হ’বলৈ উঠিপৰি লগাৰ মূলতে যে এক স্বাভাৱিক শংকা সেয়া কোৱা বাহুল্য৷ কিন্তু বহুতেই নাজানে যে নগণ্য হলেও এওঁলোকৰ মাজৰ পৰাই অসমৰ ভাষা আন্দোলন-অসম আন্দোলন আনকি আলফাৰ সংগ্ৰামতো অংশগ্ৰহণ কৰিছে আনকি মৃত্যুবৰণো কৰিছে৷ অন্য ভাৰতীয় বহিৰাগতৰ ক্ষেত্ৰত জাতীয় সংগ্ৰামত অংশগ্ৰহণ খুব কমেই দেখা যায় বা নাযায়েই৷ এইসকলক অসমীয়াত্বত একীভূত কৰিব নোৱাৰাতো এক ৰাজনৈতিক-সামাজিক বিফলতা বুলি কবই লাগিব৷ অসমৰ শ্ৰম আৰু কৃষি ক্ষেত্ৰৰ লগতে অসমীয়া ভাষা সাহিত্যলৈ অভিবাসী মুছলমানৰ অৱদান অনস্বীকাৰ্য যদিও বাংলাদেশৰ পৰা অহা অবাধ প্ৰব্ৰজনেযে থলুৱা অসমীয়াই জাতীয় অস্তিত্বৰ প্ৰতি ভাবুকি বুলি ভাবি আহিছে সেয়াও সত্য৷ ভৱিষ্যতে এওঁলোকৰ সংখ্যাবৃদ্ধিয়ে অসমৰ ৰাজনৈতিক ক্ষমতা থলুৱা অসমীয়াৰ হাতৰ পৰা গৈ প্ৰব্ৰজনকাৰী অভিবাসী সকলৰ হাতত কুক্ষিগত হোৱাৰ সম্ভাৱনা এক অপপ্ৰচাৰ বুলি হয়তো ক’ব নোৱাৰি৷ এই শংকাৰ বাবেই অসমৰ বিভিন্ন জনজাতিয়ে নিজৰ অস্তিত্ব ৰক্ষাৰ প্ৰশ্নত পৃথক ৰাজ্য বা স্বায়ত্বশাসিত অঞ্চল বা জনজাতিকৰণৰ মাজেৰে নিজৰ অধিকাৰ ৰক্ষা কৰাৰ কথা ভাবিছে৷ শেহতীয়াকৈ ৰাষ্ট্ৰীয় নাগৰিক পঞ্জী প্ৰস্তুত আৰু অসম চুক্তি মতে অসমীয়াৰ ৰক্ষা কবচৰ বাবে চিন্তা চৰ্চা উপৰোক্ত জাতীয়তাবাদী শিবিৰৰ সফলতা বুলি কব পাৰি৷ অভিবাসী মুছলমানসকলৰ দৰে চাহ জনজাতি সকলকো অসমীয়া সত্বাত চামিল কৰাত বিফল হৈছে অসমৰ জাতীয়তাবাদী শিবিৰ৷ শ্ৰমৰ অধিকাৰ, অৰ্থনৈতিক বিষয়বোৰত চিন্তা নকৰা বাবে দৰিদ্ৰ চাহ জনজাতি সকলক জাতীয়তাবাদী শিবিৰে প্ৰভাৱিত কৰিব নোৱাৰিলে৷ শেহতীয়াকৈ পূৰ্বৰ প্ৰগতিশীল জাতীয়তাবাদৰ পৰিক্ৰমাৰ অংশ হিচাপে কিছু এজেৱাইচিপি, অখিল গগৈৰ নেতৃত্বাধীন কৃষক মুক্তি সংগ্ৰাম সমিতি, সদ্য গঠিত ড°ইন্দ্ৰজিত বেজবৰুৱাৰ দ্বাৰা গঠিত বাওঁ-জাতীয়তাবাদী শিবিৰৰ মাজত এক ব্যতিক্ৰমী জাতীয়তাবাদী চিন্তা দেখিবলৈ পোৱা গৈছে৷ অসমীয়াত্বৰ ৰাজনৈতিক সংকট মোচনৰ বাটত এওঁসকলৰ ভূমিকা কি হব সেয়া সময়ে নিৰূপণ কৰিব৷\nঅসমৰ সমাজত সংযুক্ত মুক্তি বাহিনী, অসমৰ আত্মপ্ৰকাশ এক উল্লেখযোগ্য জাতীয় ৰাজনৈতিক পৰিঘটনা৷ অসমৰ সকলো জাতি জাতিসত্বাৰ সম অধিকাৰ আৰু সমমৰ্যাদা প্ৰতিষ্ঠা, বৈজ্ঞানিক সমাজবাদ আৰু স্বাধীন সাৰ্বভৌম অসমৰ দাবীত সন্মিলিত জাতীয় মুক্তি সংগ্ৰামৰ পাতনি মেলাৰ মাজেৰে এক দৃঢ় আৰু যুক্তিসন্মত বাখ্যা আগবঢ়াই আলফাই এক জাতীয়তাবাদী লাইনৰ জন্ম দিলে৷ এই লাইন উপৰ্যুক্ত মহেন্দ্ৰনাথ ডেকাফুকন, সুৰেন্দ্ৰনাথ বুঢ়াগোঁহাই আদিয়ে সৃষ্টি কৰা জাতীয়তাবাদী লাইনৰ পৰিক্ৰমাৰ অংশ বুলি কব পাৰি৷ ভাৰতৰ কেন্দ্ৰীভূত ৰাষ্ট্ৰব্যৱস্থাই সৃষ্টি কৰা আধিপত্যবাদ, সম্প্ৰসাৰণ আৰু উপনিবেশবাদ আৰু বিশ্ব সাম্ৰাজ্যবাদৰ দ্বাৰা নব্য উপনিবেশবাদক অসমৰ জাতি জাতিসত্বাৰ সংকটৰ অন্যতম কাৰণ বুলি বাখ্যা কৰি আলফাই নিজৰ ৰাজনৈতিক লাইন তুলি ধৰে৷ আলফাই আনকি বাংলাদেশী অনুপ্ৰবেশৰ লগে লগে ভাৰতীয় অনুপ্ৰবেশকো সমানেই অসমীয়াৰ সংকটৰ কাৰণ বুলি বাখ্যা আগবঢ়ায়৷ আন্তৰ্জাতিক পৰ্যায়তো অসমৰ স্বাধীনতাৰ ন্যাৰ্যতাক তুলি ধৰিবলৈ চেষ্টা কৰা আলফাৰ এই জাতীয় সংগ্ৰামে কেন্দ্ৰ-ৰাষ্ট্ৰক জোকাৰি যায়৷ অসমীয়াত্বৰ সংকট মোচনৰ বাবেই বিগত ৩০ টা দহকত প্ৰায় ১৮ হেজাৰ অসমীয়া যুৱক-যুৱতী এই জাতীয় সংগ্ৰামত প্ৰাণ আহুতি দিছে৷ ১৯৯০ চনৰ পৰাই কেইবালানি সামৰিক অভিযান, ইউনিফাইড কমাণ্ড আদিৰ হেঁচাত এই জাতীয়তাবাদী মতাদৰ্শ সঠিকভাবে সৰ্বসাধাৰণৰ মাজলৈ গৈ নোপোৱা বাবে আৰু আলফাৰ নানা ত্ৰুটি বিচ্যুতিৰ বাবে জাতীয় ৰাজনৈতিক লাইন হিচাপে দীৰ্ঘকাল অসমৰ জনগণক প্ৰভাৱিত কৰিব নোৱাৰিলে যদিও এক চৰম জাতীয় শক্তি হিচাপে আলফা জীয়াই থাকিল৷ পৰাগ কুমাৰ দাসৰ নেতৃত্বত ১৯৯৬ চনলৈ অসমৰ আত্মনিয়ন্ত্ৰণৰ দাবীত জাতীয় ৰাজনৈতিক লাইনে প্ৰসাৰ লাভ কৰে আৰু সংগঠিতভাবে গণজাগৰণৰো সুচনা হয়৷ পৰাগ কুমাৰ দাসৰ হত্যা অসমীয়া জাতীয়তাবাদলৈ এক মোক্ষম আঘাত ৰূপে বিবেচিত হৈ ৰব৷ কিয়নো পৰাগ কুমাৰ দাসৰ হত্যাৰ পিছতেই এই জাতীয়তাবাদী জাতীয় সংগ্ৰামৰ ধাৰা স্তিমিত হৈ পৰিল আৰু সঠিক নেতৃত্বৰ অভাৱত আজিকোপতি ই মূৰ তুলি থিয় দিব নোৱাৰিলে৷ পৰাগ কুমাৰ দাসে অসমৰ জাতীয় সংগ্ৰামৰ সহযোগী আৰু সমভাৱাপন্ন সংগঠনবোৰক একত্ৰিত কৰিছিল আনকি ভাৰতৰ অন্য ৰাজ্য যেনে কাশ্মীৰ, অন্ধ্ৰপ্ৰদেশ, পাঞ্জাৱৰ জাতীয় গণতান্ত্ৰিক সংগঠনবোৰৰ সৈতেও মঞ্চ গঠন কৰাৰ চেষ্টা কৰিছিল৷ বিচ্ছিন্নতাৰ অধিকাৰৰ দাবীৰে অসমৰ প্ৰাকৃতিক সম্পদৰ অধিকাৰ আৰু ৰাজনৈতিক আত্মনিয়ন্ত্ৰণৰ অধিকাৰ প্ৰতিষ্ঠা কৰাৰ যি ৰাজনৈতিক দাবী সেয়া অসমীয়াত্বৰ সংকট মোচনৰ অন্যতম পথ হব পাৰিলহেতেন৷ আনকি চাহ জনজাতি আৰু অভিবাসী মুছলমানৰ মাজতো সংগঠন সৃষ্টিৰ জড়িয়তে পৰাগ কুমাৰ দাসে যি জাতীয় দাবী আৰু একতাৰ সুত্ৰ দাঙি ধৰিছিল সেয়া অন্যতম প্ৰগতিশীল বুলিও বিবেচিত হৈছিল৷\nআগতেই উনুকিয়াই অহা হৈছে যে, বৃটিছ কালীন অসমীয়া মধ্যশ্ৰেণীৰ শ্ৰেণী চৰিত্ৰ আৰু বৰ্ণবাদে অসমীয়া সত্বাটোক সংকীৰ্ণ কৰি তুলিছিল যাৰ বাবে ইয়াৰ বিকাশ স্বাভাৱিক নহৈ পঁয়ালগা অৱস্থাৰ মাজেৰে আগবাঢ়িছিল৷ অসমীয়া সত্বাটোত নিৰাপদ অনুভৱ নকৰা সকলে সেয়ে নিজৰ গোষ্ঠীজ চেতনাৰ বিকাশ ঘটাই গোষ্ঠীজ জাতীয়তাবাদৰ বিকাশ ঘটায়৷ এইসকলৰ মাজতে দেখা যায় ভাৰতৰ সংবিধান প্ৰদত্ত বিভিন্ন অধিকাৰ আৰু সা সুবিধা প্ৰাপ্তিৰ আকাংক্ষাৰে পৃথকতাবাদী চিন্তা৷ সংকীৰ্ণ ৰাজনৈতিক ক্ষমতা হাচিল কৰাৰ উদ্দেশ্যে এইচামে জনজাতিসকলৰ চেতনাক ব্যৱহাৰ কৰি পিছত চূড়ান্তভাবে পদদলিত কৰা দেখা যায়৷ সাধাৰণ জনগণৰ মাজত যি সামাজিক আদান প্ৰদান তাক এইবোৰ সংকীৰ্ণতাই বা গোষ্ঠীজ চেতনাই কেতিয়াবা ব্যাহত কৰিলেও ই দীৰ্ঘস্থায়ী নহল৷ তথাপি তেওঁলোকৰ মাজত থকা অসমীয়াত্বক শুকাই পেলোৱাত এই গোষ্ঠীজ ৰাজনীতিয়ে সহায় কৰিলে৷ অৱশ্যে ই এক ইতিবাচক দিশ হিচাপেও পৰিগণিত হল কিয়নো অসমৰ সকলো জাতি জনগোষ্ঠীৰ ভাষা সংস্কৃতিক যে শ্ৰদ্ধা কৰাৰ প্ৰয়োজন সেই কথা থলুৱা অসমীয়াই পলমকৈ হলেও অনুভৱ কৰিবলৈ সক্ষম হ’ল৷\nহিন্দী সম্প্ৰসাৰণে অসমীয়াত্বৰ ওপৰত মোক্ষম আঘাত কৰাই নহয়, ই উমৈহতীয়া সংযোগী ভাষা অসমীয়াক ধ্বংস কৰি তাৰ ঠাইত হিন্দী ভাষাক প্ৰতিষ্ঠা কৰিলে৷ ইয়াৰ প্ৰভাৱ সুদূৰপ্ৰসাৰী হল৷ অসমৰ ৰাজনৈতিক ভূখণ্ডৰ ভিতৰৰ বা বাহিৰৰো পৰ্বতীয়া জনজাতিসকলৰ মাজত অসমীয়া ভাষা আৰু উমৈহতীয়া সত্বাটোৰ প্ৰতি যি সামান্য আন্তৰিক অৱশিষ্ট ৰৈ গৈছিল তাক হিন্দী সম্প্ৰসাৰণে মষিমূৰ কৰি ভাৰতীয় ৰাষ্ট্ৰবাদী সত্বাক বিকাশ কৰিলে৷ ই ৰাষ্ট্ৰৰ অন্যতম কৌশল হিচাপে সফল হল৷ ভাষিক জাতীয়তাবোধৰ বাবে দেশৰ ৰাজনৈতিক সীমা মুখ্য নহয়৷ ৰবীন্দ্ৰ জয়ন্তী, নজৰুল জয়ন্তী আদিৰ সময়ত পশ্চিম আৰু পূৰ্ববংগৰ মাজত ৰাজনৈতিক সীমা বঙালী জাতীয়তাবোধে নোহোৱা কৰি পেলায়৷ আজিৰ তাৰিখতো দুই দেশৰ বঙালীসকল একলগ হোৱাৰ চিন্তা পুহি ৰাখিছে৷ বৰ্তমান লোকপিয়লত অসমীয়া বুলি পৰিচয় দিয়া অসমৰ পূৰ্ববংগীয় লোকসকৰ মাজত ভৱিষ্যতে এই বঙালী ভাষিক জাতীয়তাবোধৰ বিকাশ হোৱাৰ সম্ভাৱনাও নথকা নহয়৷ এনে হলে কাৰ লাভ হব নাজানো কিন্তু অসমীয়া সত্বাটো কৰবাত দুৰ্বল হব সেয়া নিশ্চিত৷ অৱশ্যে অসমীয়া ভাষা আজি এনে এক পৰ্যায়ত বিকাশ লাভ কৰিছে যত কোনো এক জনসম্প্ৰদায়ে নিজকে অসমীয়া নহয় বুলি কলেও অসমীয়া ভাষা ধ্বংস হোৱাৰ সম্ভাৱনা নাই৷ কিন্তু অসমীয়াত্বৰ ক্ষেত্ৰত যি সংখ্যাগত ৰাজনৈতিক সামাজিক বিষয় থাকিব সেয়া তাৰ দ্বাৰা ক্ষতিগ্ৰস্ত হব৷ শেহতীয়াকৈ অসমীয়াৰ ৰক্ষাকবচৰ ক্ষেত্ৰত অসমীয়াৰ সংজ্ঞা কি হব তাৰ ওপৰতে বহুখিনি নিৰ্ভৰ কৰিছে ভবিষ্যতৰ অসমীয়াৰ ৰাজনৈতিক সামাজিক অস্তিত্ব৷\nবিশ্ব সাম্ৰাজ্যবাদৰ সৃষ্ট গোলকীয়কৰণে সমগ্ৰ বিশ্বৰেই সৰু সুৰা জাতি জনগোষ্ঠীবোৰৰ স্বকীয়তা, ভাষিক-সাংস্কৃতিক অস্তিত্বৰ প্ৰতি ভাবুকি হিচাপে চিহ্নিত হৈছে৷ ইয়াৰ প্ৰসাৰৰ বাবেই নিত্য নতুন ভাবধাৰাৰ আবিষ্কাৰ কৰা হৈছে, নতুন নতুন দৰ্শন কেতবোৰেৰে এক বৌদ্ধিক সাংস্কৃতিক সাম্ৰাজ্যবাদৰ সৃষ্টি কৰা হৈছে৷ যিবোৰৰ একমাত্ৰ উদ্দেশ্য সাম্ৰাজ্যবাদৰ স্বাৰ্থৰক্ষা কৰা আৰু ক্ষুদ্ৰ ক্ষুদ্ৰ জাতি জাতিসত্বাবোৰৰ জাতীয় মুক্তি সংগ্ৰাম আৰু জাতীয়তাবোধৰ আদৰ্শক মষিমূৰ কৰা৷ দেখাত কেতিয়াবা প্ৰগতিশীল যেন লাগিলেও এইবোৰ ভাবধাৰা সাম্ৰাজ্যবাদ বিৰোধী সংগ্ৰাম আৰু জাতীয়তাবাদী সংগ্ৰামক বিভক্ত, বিভ্ৰান্ত কৰাৰ বাবেহে সৃষ্ট৷ হিন্দী সম্প্ৰসাৰণৰ লগে লগে এই গোলকীয় বৌদ্ধিক সংস্কৃতিৰ আগ্ৰাসন অসমীয়া সত্বাটোৰ বাবে অতি বিপদজ্জনক৷ ইংৰাজী মাধ্যমৰ প্ৰসাৰ আৰু কৰ্পোৰেট ভাষাই এনেকৈ অসমৰ মধ্যশ্ৰেণীৰ সমাজখনক প্ৰভাৱিত কৰিছে যে ইয়াৰ ফলত অসমীয়াত্ব কৰবাত হেৰাই যোৱাৰ উপক্ৰম হৈছে৷\nঅসমীয়া সমাজখনেই হল কৃষিভিত্তিক আৰু ঘৰুৱা শিল্প প্ৰধান৷ এই কৃষি অৰ্থনীতি আৰু ঘৰুৱা শিল্পৰ মাজেৰেই বিকাশ লাভ কৰিছে অসমীয়া সংস্কৃতি আৰু সামাজিক মূল্যবোধ৷ কিন্তুএই দুয়োবিধ অৰ্থনীতিক বিকাশ হবলৈ নিদিয়া বাবে কৃষিৰ ক্ষেত্ৰটো পৰমুখাপেক্ষী হৈ পৰিছে অসমীয়া৷ প্ৰকৃততে এটা জাতিৰ জাতীয় চেতনাক ধ্বংস কৰিবলৈ তাৰ জাতীয় অৰ্থনীতিক ভাঙি দি বহিৰাগতৰ অৰ্থনীতি প্ৰতিষ্ঠা কৰা বৃটিছৰো কৌশল আছিল৷ সেই একেই কৌশল একেই ব্যৱস্থাৰেই আগবাঢ়িছে কেন্দ্ৰ-ৰাজ্য চৰকাৰ৷ ব্যক্তিগতকৰণ আৰু কৰ্পোৰেট প্ৰধান অৰ্থনীতি ব্যৱস্থাত জাতীয় সংস্কৃতিৰ নিস্তাৰ নাই৷ সমবায়ভিত্তিক কৃষি পাম, ঘৰুৱা শিল্পৰ আধুনিকীকৰণ আদিৰ মাধ্যমত জাতীয় অৰ্থনীতিৰ বিকাশ নহলে জাতীয় সংস্কৃতি কৰ্পোৰেটকৰণৰ পৰা মুক্ত নহব৷ তাৰবাবে অসমীয়াৰ হাতত ৰাজনৈতিক আত্মনিৰ্ধাৰণৰ অধিকাৰ, সম্পদৰ অধিকাৰ প্ৰতিষ্ঠাৰ মাধ্যমত ৰাজনৈতিক-অৰ্থনৈতিক আমুল পৰিৱৰ্তনৰ দৰকাৰ৷\nশেহতীয়াকৈ অসমীয়াত্বৰ ওপৰত মোক্ষম আঘাট পৰিছে ধৰ্মীয় মেৰুকৰণ আৰু সাম্প্ৰদায়িক ৰাজনীতিৰ প্ৰভাৱৰ পৰা৷ ইয়াৰ বিৰুদ্ধে ঐক্যবদ্ধ সংগ্ৰামৰ লগতে এক শৈক্ষিক-সাংস্কৃতিক আন্দোলনৰ অতি জৰুৰী হৈ পৰিছে৷ পৰাগ কুমাৰ দাসে জাতীয় বিদ্যালয়ৰ মাজেৰে এক জাতীয় শিক্ষাৰ আন্দোলন গঢ় দিয়াৰ চেষ্টা কৰিছিল৷ ই এক সফল অনুষ্ঠান আছিল যদিও কালক্ৰমত ইয়াৰ মূল উদ্দেশ্য স্তিমিত হৈ পৰিল আৰু জাতীয় বিদ্যালয়বোৰ কেৱল ব্যক্তিগত শিক্ষা প্ৰতিষ্ঠান হৈ পৰা দেখা গল৷ সৰ্বশিক্ষাৰ কিতাপেৰে জাতীয় বিদ্যালয়ৰ পাঠদান চলি থকা দেখা গ’ল বহু ঠাইত৷ অসমীয়া জাতিৰ ইতিহাস নাজানিলে জাতীয়তাবোধ আহিব কৰ পৰা৷ ইতিহাস চৰ্চা আৰু জাতীয় শিক্ষাৰ দ্বাৰা অসমীয়াত্বৰ সংকট বহু পৰিমানে হ্ৰাস কৰিব পৰা যাব যেন অনুমান হয়৷\nঅসমত জাতীয়তাবোধ জীয়াই আছে সৰ্বসাধাৰণ জনগণৰ প্ৰয়োজনত৷ এই প্ৰয়োজনেই ইয়াক আবেগ আৰু জাতীয় আকাংক্ষাৰ ৰূপ দিছে৷ এই আবেগ, প্ৰয়োজন আৰু জাতীয় আকাংক্ষাক নেতৃত্ব দিয়াৰ বাবে এক নিস্বাৰ্থ, উৎসৰ্গিত জাতীয়তাবাদী শক্তিৰ অতীব প্ৰয়োজন৷ যি জাতীয়তাবাদ হব লাগিব জাতিৰ ৰাজনৈতিক -অৰ্থনৈতিক মুক্তিৰ, ঐক্য প্ৰতিষ্ঠাৰ৷ ৰাজনৈতিক মুক্তি বুলি কলে পৰাগ দাসে কোৱা ধৰণে ভাৰতৰ ভিতৰত থাকিয়েই কেন্দ্ৰীভূত শোষণৰ আৰু আধিপত্যবাদৰ পৰা মুক্তিৰে মৰ্য্যাদাপূৰ্ণভাবে জাতীয় আত্মনিয়ন্ত্ৰণৰ অধিকাৰ প্ৰতিষ্ঠা কেনেদৰে সম্ভৱ তাৰো চিন্তা চৰ্চা হোৱা দৰকাৰ৷ জাতি এটা জীয়াই থাকিবলৈ তাৰ প্ৰয়োজনীয় কাৰকবোৰ অনুধাৱন কৰি ৰাজনৈতিক নেতৃত্ব দিব নোৱাৰিলে অসমীয়াত্বৰ বিপদ অনিবাৰ্য৷ অসমৰ জাতীয়তাবাদী শিবিৰবোৰ একত্ৰিতহৈ এই মতাদৰ্শৰে আগবাঢ়িব নোৱাৰিলে ই কেৱল এক ট্ৰেজেডীহৈ ৰৈ যাব৷\n#1 উৎপল 25 June, 2015, 22:29\nসময়োপযোগী লেখা তো পঢ়ি ভাল লাগিল |


প্ৰৱন্ধঃ হীৰুদাৰ গান, গানৰ হীৰুদা (জন্মদিনৰ শ্রদ্ধার্ঘ্য) :: বশিষ্ঠদেৱ ফুকন - অসমীয়াৰ সুখ-দুখ\nHome ARTICLE BASISTHADEV-PHUKAN RECENT প্ৰৱন্ধ বশিষ্ঠদেৱ ফুকন প্ৰৱন্ধঃ হীৰুদাৰ গান, গানৰ হীৰুদা (জন্মদিনৰ শ্রদ্ধার্ঘ্য) :: বশিষ্ঠদেৱ ফুকন\nxukhdukh.com July 28, 2021 ARTICLE, BASISTHADEV-PHUKAN, RECENT, প্ৰৱন্ধ, বশিষ্ঠদেৱ ফুকন,\nহীৰুদাৰ গান, গানৰ হীৰুদা\n‘গানে / শাওনৰ আকাশৰ দৰে কান্দে\nগানে ৰূপহী বিজুলী চমকেৰে হানে...' (গানে কি আনে).\nনিজৰ গানৰ মাজেৰে গানৰ কথা এনেকৈয়ে কৈছিল আধুনিক অসমীয়া কবিতাৰ শক্তিশালী তথা আটাইতকৈ জনপ্রিয় কবি হীৰেন ভট্টাচার্যই। ১৯৩২ চনৰ ২৮জুলাইত জন্ম লাভ কৰি, প্রায় ছটা দশক ধৰি নিৰৱচ্ছিন্নভাৱে কাব্যচর্চা কৰি আধুনিক অসমীয়া কবিতাক এক নতুন মাত্রা প্রদান কৰি যোৱা কবিজনে কবিতাৰ সমান্তৰালভাৱে ছেগা-চোৰোকাকৈ লিখি গৈছিল দুই-এটা গীতো। যদিওবা কবিতাৰ তুলনাত তেওঁৰ গীতৰ সংখ্যা তেনেই নগণ্য, আচলতে গীতৰ মাজেৰেহে তেওঁ আহিছিল কবিতাৰ বৰ্ণিল জগতখনলৈ- যিটো কথা তেওঁ নিজেই কৈ গৈছে-'১৯৫০ৰ দশকৰ মাজভাগৰ পৰাই মই গান ৰচনাত হাত দিছো'। গান মােৰ কবিতাৰ মাটি-আখৰা। গানৰ মাজেৰে মই কবিতালৈ আহিছে। যদিওবা হীৰুদাই লিখা গীতৰ সংখ্যা কম বা যিকেইটা গীত তেওঁ লিখি গৈছে, এজন সফল গীতিকাৰ হিচাপে তেওঁক প্রতিষ্ঠা কৰাত সেইকেইটা গীতেই যথেষ্ট। কিন্তু এটা কথা সঁচা যে তেওঁৰ কবিতাক লৈ চর্চা যিমান হ’ল বা হৈ আছে, তাৰ তুলনাত তেওঁৰ গীতক লৈ আলোচনা খুব কমেইহে হৈছে।\n১১২টামান গীতক লৈয়ে হীৰুদাৰ গীতৰ জগতখন। আৰু এইসমূহ গীত তেওঁ সংকলিত কৰিছে ৰূপালী নদী, সোণালী সাঁকো (স্বনামধন্য গীতিকাৰ জয়ন্ত বৰুৱাৰ সৈতে যৌথভাৱে), “তোমাৰ গান’, ‘তোমাৰ বাঁহী', কেইটামান গীতকে ধৰি সৰু সৰু পাঁচখন সংকলনত। অৱশ্যে, শিল্পী পুলক বেনার্জীকে ধৰি অনেকেই তেওঁৰ বহুকেইটা জনপ্রিয় কবিতাক সুৰ দি গীতৰ ৰূপ দিছে। ১১২টা গীতৰ সকলaখিনিয়েই শিল্পীৰ কণ্ঠত প্রাণ পাই উঠা নাই যদিও তাৰ ভিতৰত ভালেকেইটা গীত শ্রোতা বা সংগীতপ্রেমীৰ মাজত খুবেই জনপ্রিয়, সমাদৃত।\nতাৰ ভিতৰত লোকনাথ গোস্বামীৰ কণ্ঠত ‘আমোল মোল শেৱালিৰ গোন্ধ’, ‘অ' মোৰ মিঠা মৌ (গীতটো ৰেণু শর্মা গোস্বামীয়েও গাইছে), ৰুবী সিংহৰ কণ্ঠত 'বন্ধু মেলি দে তোৰ দুখৰ দুখনি হাত’, খগেন মহন্তৰ কণ্ঠত ‘তাই কেতিয়াবা মন গলে', ড° বীৰেন্দ্রনাথ দত্তৰ কণ্ঠত ‘সৌ শিৰিষ ডালত বহি, কুল বৰুৱাৰ কণ্ঠত ফুল নুফুলিলেই বা', দুৰ্গাময়ী বৰাৰ কণ্ঠত ‘মোৰ পাহৰা গানৰ’, পুলক বেনাৰ্জীৰ কণ্ঠত ‘আহিন তই আহিলি’, জুবিন গাৰ্গৰ কণ্ঠত ‘গানে কি আনে’, ‘হেৰো বাঁহী, তোক বৰ ভাল পাওঁ দেহি', চাৰু গোহাঁইৰ কণ্ঠত ৰাতি বাঁহী বাই', অনিন্দিতা পালৰ কণ্ঠত বকুল ফুলৰ দৰে’, শ্রেয়া ঘোষালৰ কণ্ঠত ‘মোৰ বুকুত এজোপা গোলাপ (এইটো কবিতা আছিল) আদি গীত শ্ৰোতাৰ অতিকে প্রিয়। এইসকল শিল্পীৰ উপৰি হীৰুদাৰ গীতত কণ্ঠ নিগৰাইছে ৰমেন বৰুৱা, বিজন দত্ত, অতুল মেধি, বিউটী শর্মা বৰুৱা, দিলীপ চৌধুৰী, নমিতা ভট্টাচার্য, মণীষা হাজৰিকা, অপূর্ব কুমাৰ দাস, কণিকা ভট্টাচার্য, দিতিমণি ভট্টাচার্যকে ধৰি অনেক ন-পুৰণি শিল্পীয়ে।\n‘গান মোৰ আটোমটোকাৰি ধান/ মোৰ আন সুৰ নাই /নিচেই এধানি সুৰ/ তেনেই অকণমান।' আচলতে হীৰুদাৰ কবিতাসমূহৰ দৰে গীতসমূতো দেখা যায় মোহনীয় শব্দ-চয়ন, ছন্দোময় প্রকাশভংগী, অতুলনীয় চিত্রকল্প-প্রতীকৰ সাৱলীল প্রয়োগ। সেইবাবেই হয়তো তেওঁৰ গীতবোৰতো তেওঁৰ কবিসত্তাই সুৰ হৈ আত্মপ্রকাশ কৰে। শিল্পী কুল বৰুৱাৰ ভাষাত হীৰুদাৰ গীতৰ ৰচনাশৈলী সম্পূর্ণ পৃথক। তেওঁৰ গীতবোৰ অজানিতে সুৰ হৈ আহিছিল। গীতবোৰৰ ৰচনাত ছন্দ থকা বা নথকা কোনোটোৱেই উপলব্ধি হোৱা নাছিল। স্বতঃস্ফুতভাৱে সুৰে আগুৱাই লৈ গৈছিল আৰু সেয়াই আছিল হীৰুদাৰ গীতৰ প্রধান বৈশিষ্ট্য। বিশেষকৈ প্রেম ভালপোৱা, মাটি, মানুহ, প্রকৃতি, স্বদেশৰ সৈতে সংপৃক্ত হৈ আছে হীৰুদাৰ গীতবোৰ। আকাশ, ফুল, তৰা, নিয়ৰ, দুৱৰি, বাহী, বীণ, জোন, বৰষুণ, চৰাই, বিভিন্ন ঋতুৰ সঘন প্রয়োগ দেখা যায় তেওঁৰ গীতত।\nহীৰুদাৰ কবিতাসমূহত শক্তিশালী ৰূপত প্রৌজ্জ্বল হৈ উঠা স্বদেশপ্রীতি মূর্তমান হৈ উঠিছে বহুকেইটা গীতত। ‘আশ্রয়’ নামৰ কবিতাটোত 'মোৰ দেশ/ মোৰ স্বদেশ/ মোৰ প্রথম প্রেমৰ উন্মেষ' বুলি কোৱা হীৰুদাই মোৰ জীৱনৰে' নামৰ গীতটোত কৈছে- “মোৰ তপত চকুলােৰে / মোৰ দেহৰ জুইৰে / সজাই তুলিব খোজোঁ/ যাউতিযুগীয়া এই দেশ / মোৰ প্রথম প্রেমৰ উন্মেষ।' (পুলক বেনাৰ্জী) আন এটা গীতত আকৌ তেওঁ কৈছে— ‘আই তোৰ মাত শুনি আহিছোঁ ওলাই / মোৰ দেহাত জ্বলা জুই / নিদিবি নিদিবি চকুলোৰ নুমাই'। মাতৃভূমিৰ হকে খুঁজিবলৈ তেওঁৰ তেজোদীপ্ত যৌৱনৰ ৰণুৱা ঘোঁৰাক কৈছে- ‘অ' মোৰ ৰণৰ তেজী ঘোঁৰা/ অ' মোৰ মনৰ বেগী ঘোঁৰা/ চেঁকুৰি যা তই চেঁকুৰি যা/ পোনাই ল তোৰ দীঘল বাট/ পাৰ হৈ যা ৰাতিৰ এন্ধাৰ শিল-বৰষুণ-ধুমুহা।' (জুবিন গাৰ্গ)\nঅসম উপত্যকা সাহিত্য বঁটা গ্ৰহণ কৰি দিয়া ভাষণত হীৰুদাই কৈছিল— 'সকলো সৃষ্টিৰেই উংস হৈছে লোক-জীৱন। লোক জীৱনৰ অভিজ্ঞতাই কবিতাক প্রাণবন্ত কৰে। কেৱল কবিতাতেই নহয়, তেওঁৰ গীতবোৰতে লোকজীৱনটো তুলি ধৰিছে স্পষ্ট ৰূপত। বনঘোষা, বিহুগীত, ওমলা গীতৰ সুৰৰ স্পন্দন শুনা যায় তেওঁৰ গীতবোৰত- 'দেহা বৃন্দাবনত কিনো জুই লগালি/ বাই বিনন্দীয়া বাঁহী/ মনৰে ফুলনিত দোদোল খাই ফুলিলি/ আমোলন ফুলৰে পাহি'। আন এটা গীতত কৈছে ‘ঢোলৰ মাত ইফালে/ ঢোলৰ মাত সিফালে/ মাজতে ৰংপুৰ নগৰ/ ঢােলৰ মাত শুনি নাচে নাজিতৰা/ থেকেচি ভাঙি থৈ হাতৰে শুৱলা যঁতৰ। লোক কথাৰ গাত ভেজা দি আন এটা গীতত তেওঁ আকৌ লিখিছে- “মনৰে মাজুলীত জকমক কৰে/ তেজীমলা মোৰ ফুল হৈ ফুলে/ হাতে নেমেলিৰি ফুলে/ নিছিঙিবি বিন্ধিব ক'ৰবাত অঘৈয়া ছলে।\nহীৰুদাৰ বহুসংখ্যক গীতত বিশেষভাৱে ঠাই পাইছে লোক-বাদ্য বাঁহীয়ে। জুবিন গাৰ্গৰ কণ্ঠত অতি জনপ্রিয় হােৱা গীতটোত তেওঁ কৈছে- “হেৰ বাঁহী/ তোক বৰ ভাল পাওঁ দেহি/ তোৰ সুৰৰ আঁচল ধৰি বহু দূৰ যাওঁ গুচি/ কোনো পূর্ণিমা ৰাতি'। চাৰু গোহাঁইৰ কণ্ঠৰ আন এটা জনপ্রিয় গীতত তেওঁ লিখিছে ‘ৰাতি বাঁহী বাই/ কোনে মোক কন্দুৱায়/ কেতেকীৰ পাহি ভাঙি/ কোমল সুৱাস সানি/ মন চুই যায়'। আন এটা গীতত আকৌ লিখিছে ‘বাটৰুৱা হেৰ’ নবজাবি বাঁহী/ তোৰ বাঁহীত জানো ফুলে / সেই ফুলৰ পাহি/ যি ফুলত লুকাই আছে/ সোণোৱালী হাঁহি।\nবাঁহীটোৰ দৰে বীণখনৰ কথাও উল্লেখ আছে হীৰুদাৰ কেইবাটাও গীতত ‘অ' জীৱন/ বুলাই দে তোৰ বিজুলী আঙুলি/ বাজি উঠক মোৰ সুফলা মাটিৰ বীণখনি।' খুব অর্থবহ এই জীবনমুখী গীতটোৰ লগতে আপোন গানত বিভোৰ গীতিকাৰ হীৰুদাই কৈছে- ‘আকাশৰ কোন নিজানেৰে বৈ আছে/ মোৰ সুৰৰ নিজৰা আপোন গানতে বিভোৰ/ অ’ মোৰ সাজৰ চিকুণ তৰা/ মোৰ বীণাত বুলালি তাৰ/ৰূপোৱালী আঙুলি নিজতে পাহৰা।' আন এটা গীতত আকৌ লিখিছে- 'ফুলে পেলালে কলি/ মোৰ নোপোৱা সুৰটি/ ব'ৰাগী বীণত কোনে বজাই গ'লি।'\nসম্ভৱ আহিন আছিল হীৰুদাৰ প্রিয় মাহ। সেয়ে তেওঁৰ কেইবাটাও গীতত অনন্য ৰূপত ধৰাদিছেহি আহিনে। আৰু আহিনৰ আঁচলত ধৰি উঠি আহিছে শেৱালি, নিয়ৰ, দুবৰি অথবা কুঁৱলীৰ ছবিবোৰ। শিল্পী লোকনাথ গোস্বামীয়ে গোৱা অতি জনপ্রিয় গীত- 'আমোলমোল শেৱালিৰ গোন্ধ' গীতটোত হীৰুদাই কৈছে- পুৱতি নিয়ৰে ফুলালে শেৱালি/ দুবৰিৰ দলিচাত থলেহি দাপোণখন/ আহিন আহি বজালেহি বাঁহী/ভৰিল শেৱালি বন।' প্রকৃতি আৰু প্ৰেমৰ অপূৰ্ব সংযোগে অন্য মাত্রা প্রদান কৰা এই গীতটোৰ উপৰি আন এটা গীতত তেওঁ লিখিছে-‘শেৱালিয়েইবা কোন/ পাহৰিলোঁ দেখোন জীপাল দুবৰি বনত লুকাল/ নিয়ৰ সনা কাৰ বা চকুলো টোপাল।\nশেৱালিৰ দৰে বকুলেও ভুমুকি মাৰিছে হীৰুদাৰ গীতত। প্রতিভাৱান কণ্ঠশিল্পী অনিন্দিতা পালৰ কণ্ঠত জনপ্রিয় গীতটোত তেওঁ কৈছে— 'বকুল ফুলৰ দৰে জোনাকৰ পখী উৰে/ এন্ধাৰে এন্ধাৰে / নীলিমাৰ আঁচলেৰে/ টোপাটোপে চকুপানী সৰে'। কবিতাত কপাহগুটীয়া বুলি কোৱা বৰষুণজাক তেওঁৰ গীতত ধৰা দিছে এনেদৰে- ‘এদিন বৰষুণৰ টোপালবোৰ এনেকৈ পৰিছিল/ যেন সাইলাখ বকুল ফুল / তোমাৰ হাতৰ বকুল ফুল'। আন এটা গীতত কৈছে ‘কোঁচ ভৰি ললোঁ বকুলৰ ছাঁ, বুকু ভৰি ল'লো বকুলৰ বা/ গান শুনাবলৈ এদিন নিৰলে তুমি জানো আহিবা ?'\nআহিনৰ দৰে ফাগুনৰ ছবিও গীতত আঁকিছে হীৰুদাই। শিল্পী কুল বৰুৱাই গোৱা 'ফুল নুফুলিলেইবা' নামৰ গীতটোত তেওঁ লিখিছে-‘ফাগুনে মায়াৱী হাতে/বতাহতো সানি দিলে /সাঁচতীয়া স্মৃতিৰ সুৱাস/ তোমাৰ অহাৰ বাটে বাটে।' আন এটা গীতত কৈছে- “ফাগুনৰ এই গধূলি/ ধূলিৰে ঢকা আকাশখনত/ কোন ৰূপহীয়ে মেলি দিলে/ ডাৱৰ সেমেকা চুলি।' আনফালে আঘোণৰ উমাল ৰ'দজাকো ঠাই পাইছে তেওঁৰ গীতৰ মাজত-'মোৰ সোণৰ সোলেং অ' আঘোণৰ ৰ'দ/তই চোতাল চুয়েই/নেযাবি আঁতৰি মোৰ দুখৰ কোলাত থাক উমলি/ আৰু অকণ পৰ।' ঠাই পাইছে বিৰহী শাওণৰ ক’লীয়া ডাৱৰেও ‘শাল-শিমলুৰ সিপাৰে/ হেন্দোলি উঠিছে বিৰহী শাওণৰ ক'লীয়া ডাৱৰ/ বাউলি বতাহত বলিছে/ চকু চলচল কোন ৰূপহীৰ আঁচল।'\nপ্ৰকৃতিৰ দৰে প্রেমেও হীৰুদাৰ কবিতাৰ সহজাত বিষয়। ‘প্রেম নিশ্চয় এনেকুৱাই/ আৱৰণ খুলি হৃদয় জুৰাই’ বুলি কোৱা হীৰুদাৰ গীতসমূহতো মূর্ত হৈ উঠিছে দুর্দান্ত প্ৰেমৰ ছবি ‘তুমি দুচকুত কাজল ল'লে/ ডাৱৰে ডাৱৰে বিজুলী খেলে/ আঙুলিত তুমি জেতুকা বুলালে/ ঘৰমুৱা নাৱে হেঙুলীয়া পাল তোলে'। আন এটা গীতত কৈছে-‘তুমি আহিবা বুলি/ জোনাকৰ ফুলথুপি/ তোমাৰ অহাৰ বাটেৰে/ আছেহি অকলে ফুলি।'\nপ্রেম থাকিলে, যন্ত্রণা থাকিবই। হীৰুদাৰ গীততো আছে অপ্রাপ্তিৰ যন্ত্রণা, হেৰুওৱাৰ যন্ত্রণা- দূৰৰ তৰা দেখি/ তােমাৰ গানকে গুণগুণাওঁ/ কিজানি তােমাক বুকুৰ মাজতে পাওঁ।' বুকুৰ হুমুনিয়াহ উজাই আহে গীতৰ মাজেৰে “মোৰ এটি হুমুনিয়াহ/ বতাহতে আছে লুকায়/ ওৰে ৰাতি সাৰে থাকি/ চকুলোৰে আকাশ তিয়ায়।' নিজৰ লগতে বন্ধুৰ দুখৰ সমভাগী হ'ব খোজা গীতিকাৰ আছিল হীৰুদা। সেইবাবেই তেওঁ লিখিব পাৰিছিল—‘বন্ধু, মেলি দে তোৰ দুখৰ দুখনি হাত/ এবাৰ জিৰাওঁ তোৰ বুকুৰ শীতল ছাঁত।'\nআচলতে কি নাই হীৰুদাৰ গীতত। প্রেম, ভালপোৱা, মাটি, মানুহ, প্রকৃতি, জোন, বেলি, তৰা, চৰাই সকলোবোৰেই আছে তেওঁৰ গীতৰ বিষয়বস্তু হৈ। মোহনীয় শব্দচয়ন আৰু অপূর্ব প্রকাশভংগীৰে তেওঁ সৰু বিষয় এটাকো তুলি ধৰিছিল অনন্য ৰূপত। উদাহৰণস্বৰূপে লোকনাথ গোস্বামীয়ে কণ্ঠদান কৰা ‘অ মোৰ মিঠা মৌ' (গীতটো ৰেণু শর্মা গোস্বামীয়েও গাইছে) গীতটোৰ কথা কব পাৰি। গীতৰ কথাখিনিৰ লগে লগে ছন্দোময় হৈ উঠিছে সুৰটোও ‘অ’ মোৰ মিঠা মৌ/ উৰণীয়া কপৌ/ দিকচৌ বাট দেও দি আহিলিনে নৌ/ তোৰ পাখিত দিপলিপ দিখৌ যেন/ জিৰি জিৰি বতাহৰ ঢৌ/ এবুকু পথাৰ মোৰ থৌকি-বাথৌ।\n‘তোমাৰ গান' নামৰ গীতৰ সংকলনটোত হীৰুদাই লিখিছিল— সুৰ গানৰ প্রথম আয়োজন।' গানৰ লগত কবিতাৰ সম্বন্ধ সুৰৰ জৰিয়তেহে। মোৰ গানো নাই, সুৰো নাই।' সেইবাবেই হয়তো তেওঁ লিখিছিল— 'অপূর্ণ মোৰ জীৱনৰ গান/সুৰেৰে নহ’ল গোৱা/ হে মোৰ প্ৰাণৰ দেৱতা/ কিহেৰে সজাওঁ কোৱা?'\nএইজনেই আছিল হীৰুদা। গীতিকাৰ হীৰুদা, গানৰ হীৰুদা। হয়তো তেওঁৰ কবিতাৰ অভাৱনীয় জনপ্রিয়তাই গীতিকাৰ হীৰুদাজনক কোনাবাখিনিত নিষ্প্রভ কৰি গ'ল। কিন্তু অপ্রিয় হ'লেও সত্য যে কবি হীৰুদাজন নথকা হ'লেও অসমীয়া সংগীত জগতত সদম্ভে মূৰ তুলি থাকিলহেঁতেন গানৰ হীৰুদাজন।\nলেখক এনকে টিভিত সাংবাদিক ৰূপে কৰ্মৰত। লেখাটি আমাৰ অসম কাকততো প্ৰকাশ পাইছে। ফোনঃ ৮০১১৫-৪৯০৩১\nTags # ARTICLE # BASISTHADEV-PHUKAN # RECENT # প্ৰৱন্ধ # বশিষ্ঠদেৱ ফুকন\nBy xukhdukh.com on July 28, 2021\nLabels: ARTICLE, BASISTHADEV-PHUKAN, RECENT, প্ৰৱন্ধ, বশিষ্ঠদেৱ ফুকন


April 1, 2021 দৈনন্দিন\tOne comment\nতলমূৰ কৰি লিখি থকাৰ মাজতে মই গম পালোঁ মানুহ এজন আহি মোৰ কাষত থিয় দিছেহি। মই মূৰ তুলি চোৱা নাই। লিখা কামখিনি শেষ কৰি লওঁ বুলি ভাবিছোঁ। মই লিখি থকা বাবে হয়তো মানুহজনে মতা নাই। অলপ সময় পাৰ হৈ গ’ল। লিখা বন্ধ কৰি মই মূৰ তুলি মানুহজনলৈ চালোঁ। বয়সীয়াল মানুহ। পিন্ধনত ধূতি-কামিজ। কিছু পৰিমাণে মলিয়ন। বেছ কিছুদিন ধৰি একেলেথাৰিয়ে পিন্ধি কিছু লেতেৰা হৈ পৰা “থ্ৰি প্লাই” মাস্কখনে মুখ আৰু নাকৰ পৰিৱৰ্তে থুতৰিত অৱস্থান কৰিছে। তেওঁ আৰু মোৰ দূৰত্বটো অলপ বেছি কৰিবলৈ মই চকীখন অলপ পিছলৈ ঠেলি তাত আঁউজি বহি লৈ মানুহজনক ক’লোঁ,\n: খুড়া, মাস্কখন ভালকৈ পিন্ধি লওক।\nমানুহজনে একো নামাতি মোৰ ফালে চাই ৰ’ল। বুজিলোঁ, মানুহজনে হয়তো কমকৈ শুনে। এইবাৰ মই আগতকৈ অলপ ডাঙৰকৈ কৈ লগতে হাতৰ ইঙ্গিতেৰেও বুজাই দিয়াত যেনিবা মানুহজনে মাস্কখন ওপৰলৈ টানি ল’লে। মই মন কৰিলোঁ ঢিলা হৈ যোৱা মাস্কখন আৰু আগৰ স্থানলৈ ঘূৰি যাবলৈ বেছি সময় নালাগিব।\n: কি কাম আছিল কওক খুড়া।\n: বাপা, এইখন চাই দিচোন।\nএইবুলি মানুহজনে নম্বৰ এটা লিখি অনা কাগজৰ টুকুৰা এটা মোলৈ আগবঢ়াই দিলে। কাগজখন হাত পাতি লৈ মই মানুহজনক সুধিলোঁ,\n: কিবা এপ্লিকেশ্যন দিছিল নেকি আপুনি?\n: অঁ বাপা। তাৰেই নম্বৰ এটো।\nমই আমাৰ মহিলা সহকৰ্মী এগৰাকীৰফালে দেখুৱাই মানুহজনক ক’লোঁ,\n: আপুনি বাইদেউগৰাকীৰ ওচৰলৈ গৈ এই নম্বৰটো দেখুৱাই আপোনাৰ এপ্লিকেশ্যনখন লৈ আনকগৈ যাওক, মই পুনৰ কামত ধৰোঁ।\nকিছুমুহূৰ্তৰ পিছত মানুহজনে হাতত কাগজ এখন লৈ মোৰ ওচৰ পালেহি।\n: বাপা এখান লোউ। মোৰ এপ্লিকেশ্যনখান।\nকাগজখন হাত পাতি ল’লোঁ। পঢ়ি চাই দেখোঁ সেইখন শিল্পী পেঞ্চনৰ বাবে দিয়া আবেদন পত্ৰ।\n: আপুনি শিল্পী পেঞ্চনৰ বাবে আবেদন কৰিছে?\n: মোক পেঞ্চনটো কৰি দিবা লাগে। আজিক লেগি আকো চৰকাৰী সুবিধা পনাই মই।\n: খুড়া, আপুনি কিহৰ ভিত্তিত আবেদন কৰিছে? কি কৰে আপুনি আচলতে?\n: মই আকসময়ত বিভিন্ন মেল-মিটিং, অনুষ্ঠান আদিত ঢোল বজে ফুইচ্ছিলোঁ। সৱে মোক মাইটছিল। অলপ চলপ টাকাও পাইছিলুঁ। ভালকে চইলছিলোঁ তেইতা। ইটা গাত বল-শক্তি নাই, ইটা কুনিও নামতে, কাৰো পাই টাকা পইচা এটাও নাপাওঁ। মোক তই উদ্ধাৰ কৰ।\n: মই আপোনাক উদ্ধাৰ কৰাৰ সামৰ্থ্য নাই খুড়া। সহায় নিশ্চয় কৰিম। কিন্তু আপুনি আবেদনৰ লগত কিছুমান নথি-পত্ৰ যেনে আপোনাৰ সম্পূৰ্ণ পৰিচয়, ঢোল বজোৱা প্ৰমাণ আদি গাঁঠি দিব লাগিব।\nমোনাৰপৰা এলবাম এটাৰ সৈতে কিছুমান নথি-পত্ৰ উলিয়াই সেইখিনি মোৰফালে আগবঢ়াই দি তেওঁ ক’লে,\n: এগলা চাওচুন। ফটো, কাগাজ সৱ আছে। মই যেইতা ঢোল বজ’ আৰম্ভ কইচ্ছু, তুহনাৰ জন্মই হ নাছিল।\n: আপোনাৰ দেখোন সকলোবোৰ নথিয়েই আছে। (মনে মনে বেয়াও লাগিল, আমি আজিকালি বহুত পুৰণি স্থানীয় শিল্পীক চিনিয়েই নাপাওঁ।) আপুনি আচলতে পেঞ্চনটো পোৱাৰ যোগ্য।\n: আজিকলেগি চৰকাৰে আকো নেদ্লাক। ধনী মাহনুই ঘৰ পাইছি। মোক নেদে। ৰেচন কাৰ্ড নাই। মই কাকো পইচা দিবা নৰু কাৰণে মই আকো সুবিধা নাপাওঁ। মই আমাৰ ……মন্ত্ৰীৰ (স্থানীয় মন্ত্ৰী মহোদয়ৰ কথা কৈছে) বিয়াত ঢোল বজেছিলোঁ। কিন্তু মন্ত্ৰী মোক ইটা চিনি নাপোয়। অথচ মই মন্ত্ৰীৰ সমষ্টিৰে মানুহ। কিমানবাৰ গেলু তেওঁক লগ ধৈইৰবা। মোক লগ নেদে।\nনাতিদূৰত কিবা কামত অহা মন্ত্ৰীৰ মানুহ (আমি জনা হিচাপে) এজনে এই মানুহজনৰ কথাখিনি শুনি আছিল। মই তেওঁক উদ্দেশ্যি ক’লোঁ,\n: এই মানুহজনক আপোনালোকৰ মন্ত্ৰীয়ে প্ৰধান মন্ত্ৰী আৱাস যোজনাৰ ঘৰ এটাতো দিব পাৰে!\nনিমিষতে মানুহজন মোৰ কাষলৈ আহি ডাঙৰ ডাঙৰকৈ ক’বলৈ ধৰিলে,\n: হো, এওঁ ঘৰ কেনেকৈ পাব? চাৰে (মন্ত্ৰীয়ে) এওঁৰ ল’ৰাক চাকৰি দিছে। চৰকাৰী চাকৰিয়াল থকা পৰিয়ালে এই ঘৰ নাপায়।\n: বৰ ডাঙাৰ চাক্ৰিটো দিছি! চকীদাৰ চাক্ৰি এটাহে দিছি!\n: চকীদাৰ হ’লে কি হ’ল? সি দৰমহা পাইনে নাই?\n: বাৰ হাজাৰমান পায়। আৰু সি কেৱল বহি থাইকাপা লাগে, কাম-বন আকো নাই।\nমন্ত্ৰীৰ মানুহজনে মাত লগালে,\n: এওঁৰ ল’ৰা ফিজিকেলী হেণ্ডিকেপ। বহি থাকিব লগা চাকৰি নিদি কি দিব?\nমই কাৰ কথা শুদ্ধ, কাৰ মিছা ধৰিব নোৱাৰিলোঁ। অফিচত তৰ্কা-তৰ্কিৰ সৃষ্টি হ’লে বেয়া দেখি কাৰণে মন্ত্ৰীৰ মানুহজনক যাবলৈ দি এই মানুহজনক ক’লোঁ,\n: বাৰু খুড়া আপুনি চিন্তা কৰিব নালাগে। আপোনাক মই সহায় কৰিম। আমি প্ৰথমতে চক্ৰ বিষয়াৰপৰা ৰিপ’ৰ্ট (প্ৰতিবেদন) এটা ল’ম তাৰপিছত বাকীখিনি কৰাই দিম। আমি চক্ৰ বিষয়াক চিঠি লিখিম আৰু তেওঁ আপোনাক মাতি কথাবোৰ সুধিব। আপুনি ভালকৈ ক’ব আৰু এই নথি-পত্ৰবোৰ তেওঁক দেখুৱাব। তেওঁ যিমান ভালকৈ লিখিব সিমানেই আপোনাৰ বাবে ভাল। ময়ো ব্যক্তিগতভাবে তেখেতক ফোন কৰি ক’ম বাৰু। মোৰ লগত তেওঁৰ ভাল।\nমুহূৰ্ততে মানুহজন আৱেগিক হৈ পৰিল আৰু দুয়োখন হাত লগ লগাই ওপৰলৈ তুলি থোকাথুকি মাতেৰে ক’বলৈ ধৰিলে,\n: ভগৱান আছে, ভগৱান আছে, ভাল মানুহ নহ হৈ য নাই ইটাও এই দুনীয়াত! আমাৰ নিচ্না গৰীবৰ কথা শুনা মানুহ এটা হ’লিও আছে। তোৰ ভাল হ’ব বাপা। ভগবানে তোক মংগল কৈৰ্বো।\nমানুহজনৰ আৱেগ দেখি মনটো ভৰি গ’ল।\nতেওঁক তিনিদিনৰ পিছত আহিবলৈ ক’লোঁ। মানুহজন গ’লগৈ। গধূলি চাহৰ টেবুলত এওঁৰ আগত কথাটো উলিয়ালোঁ।\n: আজি মানুহ এজন অহিছিল। শিল্পী পেঞ্চনৰ আবেদন লৈ। মোক বৰকৈ আশীৰ্বাদ দিলে।\n: হয় নেকি? ভাল কাম কৰিলে আশীৰ্বাদ পাবা, বেয়া কাম কৰিলে গালি খাবা ৰাইজৰ। মানুহজনৰ কামটো সোনকালে কৰাই দিবা তেন্তে।\n: তাকেই। চক্ৰ বিষয়াৰ ৰিপ’ৰ্ট লৈ গোটেই নথি-পত্ৰবোৰ গুৱাহাটীলৈ সোনকালে পঠিয়াই দিব লাগিব, যাতে কামটো সোনকালে হয়।\nপিছদিনা অফিচলৈ গৈ দেখোঁ মানুহজন বহি আছে। মই তেওঁৰ ওচৰলৈ গৈ ক’লোঁ,\n: খুড়া আজি কিয় আহিল? আপোনাক মই পৰহিলৈহে মাতিছোঁ?\n: এনাই খবৰ ল’ব আইহলুঁ বাপা।\n: আজি যাওকগৈ পৰহিলৈ আহিব।\nএইবুলি মই নিজৰ আসনত বহিলোঁহি। মানুহজন গ’লগৈ।\nপিছদিনাখন মই কাম কৰি থকাৰ মাজতে কোনোবা এজন মোৰ কাষত থিয় হ’ল। মূৰ তুলি চাই দেখিলোঁ আকৌ আহিছে মানুহজন। মই পুনৰ ক’লোঁ,\n: আপুনি ইমান কষ্ট কৰি কিয় আহি আছে খুড়া? আপোনাক মই কাইলৈ মাতিছোঁ। কাইলৈ আহিব। ৰিপ’ৰ্টটো আজি আহি পাবহি আবেলি। কাইলৈ আমি আপোনাৰ গোটেইখিনি কাগজ ‘সাংস্কৃতিক সঞ্চালকালয়’লৈ পঠিয়াই দিম। তাতে কামটো হ’ব আপোনাৰ।\n: বাপা, গুৱাহাটীৰ অফিচটুক লেগি মোৰ কাগাজখান নপঠেবি। তাতে মোক পেঞ্চন নেদে। মই বহুবাৰ গেইছু তাতে। মোৰ কথাই নুশ্নে কুনিও তাতে। মোক মুঠতে এতে পৰ ব্যবস্থাটো কৰি দি। তাকে নপঠেবি…\n: খুড়া আপুনি বুজা নাই। এই কামটো কেৱল সেই অফিচটোৱেহে কৰিব পাৰে। আমি নোৱাৰোঁ। আমি আপুনি পোৱা ধৰণে ভালকৈ লিখি পঠিয়াম। আপুনি পেঞ্চনটো পাব নিশ্চয়।\n: মই সৱ বুজি পাওঁ। মই ইমান বছৰ তাঁত-বাটি কাইল্লু, আজিকলেগি নহ’ল। এইবাৰো যদি এইখান তাতে পথে দে তান্থে হৰে ফেল্বো। তাতে পথে লাভ নাই!\n: এইবাৰ হ’ব আপোনাৰ কাম,\n: তে নপঠা ন গুৱাহাটীত…\nঅলপ মনে মনে ৰৈ ভাবিলোঁ কি কৰা যায়। তাৰ পিছত মানুহজনক ক’লোঁ,\n: আপুনি যাওক এতিয়া। কিবা এটা কৰিম।\n: হ’বদে যাওঁ মই। তই নপঠাওঁ বুলি কৈছা যেইটা মোৰ কামটো হ’ব এইবাৰ। তই বৰ ভাল চলি। ভগৱানে তোৰ….\n: খুড়া যাওক এতিয়া, মই কাম কৰোঁ।\nমানুহজনৰ কথা শেষ নহওঁতেই কৈ মই কামত ধৰিলোঁ।\nমানুহজন যোৱাৰ পিছত ভাবিলোঁ, কেনেকৈ বুজোৱা যায় মানুহজনক! ইমান সহজ সৰল মানুহ! বেচেৰাই ঘূৰি ঘূৰিও একো সহায় পোৱা নাই কাৰো পৰা! মনতে ঠিক কৰিলোঁ, আমাৰ অফিচৰপৰা যাবলগা চিঠিখন ভবেশ (জাৰিকাৰক)ৰ হাতত (যিহেতু সি অলপ স্মাৰ্ট) দি পঠিয়াম আৰু ডাইৰেক্টৰ অফিচৰ যিজনে কামটো চায়, তেওঁৰ ফোন নম্বৰটো লৈ আনিবলৈ দিম। দৰকাৰ হ’লে মই এদিন নিজেই যাম। মুঠতে মানুহজনক মই সহায় কৰিমেই।\nদুপৰীয়া চক্ৰ বিষয়াৰ ৰিপ’ৰ্ট আহিল। ৰিপ’ৰ্টটোৰ ওপৰত ভিত্তি কৰি আমাৰ ফালৰপৰা আন এটা ৰিপ’ৰ্ট বনাই তাত এ ডি চি চাৰৰ চহী কৰোৱাই ফৰিজাক (চিঠি “ইছু’ কৰা কৰ্মচাৰী) মাতি ক’লোঁ,\n: কাইলৈ পুৱাই ভবেশক এইখন যেনে-তেনে দিবা। তাক মই কৈ থৈছোঁ। সি লৈ যাব এইখন গুৱাহাটীলৈ। আৰু সেই আবেদন কৰা মানুহজন আহিলে তেওঁকো কপি এটা দি পঠাবা আৰু তেওঁক ভালকৈ কথাটো বুজাই দিবা। মোৰ হয়তো আহোঁতে অলপ পলম হ’ব পাৰে।\nঘৰলৈ আহি এওঁক কথাটো ক’লোঁ। লগতে, দৰকাৰ হ’লে মানুহজনৰ কামটোৰ কাৰণে মই নিজেও যে এদিন গুৱাহাটীলৈ যাম, তাকো ক’লোঁ এওঁৰ আগত। উত্তৰত এওঁ ক’লে,\n: যি ভাল দেখা কৰা। কিন্তু মই ভাবোঁ নিজৰ কামৰ পৰিধিৰ ভিতৰত থাকিহে আনক সহায় কৰিবলৈ চেষ্টা কৰা ভাল। তেতিয়া কাৰোপৰা একো বেয়া হোৱাৰ ভয় নাথাকে। বেছি কৰিবলৈ যোৱাতো বেয়া।\nমনে মনে ভাবিলোঁ, এই তিৰোতা মানুহবোৰে কথাবোৰ সদায় বেঁকাকৈ ভাৱে। মই যেনিবা অলপ বেছিকৈয়ে কৰিব খুজিছোঁ, ইয়াত কাৰ বেয়া হ’বনো? বৰং হয় যদি কাৰোবাৰ লাভেই হ’ব! নিঃকিন মানুহজনৰ অলপ ভাল হয় বুলিয়েই কৰিব খুজিছোঁ এইখিনি। এওঁৰ লগত সেয়ে কিছুমান কথা নিমিলে মোৰ!\nআজি অফিচ পলমেই হ’ব এতিয়া। অৱশ্যে মই কালিয়ে কৈ আহিছোঁ কথাটো। ঘৰুৱা অসুবিধাতো থান-থিত লগাই অফিচ পোৱালৈ মোৰ প্ৰায় ভালেখিনি পলম হ’ল।\nমানুহজন আহিলে মই ভালকৈ কথাটো বুজাই ক’ব লাগিব। নিশ্চয় বুজি পাব। বৰ সৰল সহজ মানুহজন। মনতে ভাবি অফিচৰ কোঠাৰ দুৱাৰ মুখত ভৰি দিয়েই কাৰোবাৰ অলপ উচ্চ বাচ্য শুনিলোঁ। ঠাইতে ৰৈ দেখিলোঁ আমাৰ ফৰিজাই মানুহজনক কিবা বুজাইছে। কিন্তু তেওঁ বুজিব খোজা নাই। কথাটো ময়ে ভালকৈ বুজাই দিওঁ বুলি হাঁহি মনে দুখোজ আগবাঢ়োঁতেই মানুহজনে কোৱা শুনিলোঁ,\n: অ’ সি বেটাই এইখলাহে কৈল্লাক ন? মই তাক ভাল বুলি ভাইবছিলোঁ। ইমান হাক দেৰ পিছতো কাগাজখান সি গুৱাহাটীত পঠালাক? নাই সিয়ো ভাল চলি নহয়। মোৰ দৰে গৰীবক সহায় কৰা মানুহ এই দুনীয়াত নাই! মই বুজি পাইছুঁ। সি বোধকৰো পইচাৰ ধাণ্ডা কৈচ্ছিল! মই যিহেতু দিবা নৈল্লু, সেয়ে মোৰ কামটো এনাই কৈল্লাক! ক’তনো সি? আহা নাই নেকি আজি অফিচত? ময়ো আজি এৰে পাৰাই নল্লু। বহি থাকিম সি আহাক লেগি। আহাক সি আজি! চাওঁ মই!\nমুহূৰ্তৰ বাবে মই কোঠাত সোমামেই নে ওলাই দৌৰিম ভাবি নোপোৱা হ’লোঁ।\nএওঁ কালি কোৱা কথাষাৰলৈ মনত পৰিল,\n“নিজৰ কামৰ পৰিধিৰ ভিতৰত থাকি আনক সহায় কৰা ভাল, বেছি কৰিবলৈ যোৱাতো বেয়া।”\n« নমিতা বৰা\nবীজেন্দ্ৰ সংবাদ-দিব্যজ্যোতি কলিতা »\nভাল লাগিল পঢ়ি। সচাঁ কথা নিজৰ পৰিধিৰ ভিতৰত কাম কৰাটো উচিত।


বাজেট - অসমীয়া ৱিকিপিডিয়া\nবাজেট (ইংৰাজী: Budget) হৈছে এক নিৰ্ধাৰিত ম্যাদৰ (সাধাৰণতে এবছৰ) বাবে এক বিত্তীয় পৰিকল্পনা। ইয়াত পৰিকল্পিত বিক্ৰী-পৰিমাণ আৰু ৰাজহ, সম্পদৰ পৰিমাণ, খৰচ আৰু ব্যয়, সম্পত্তি, দায়বদ্ধতা বা লায়েবিলিটি আৰু নগদ প্ৰবাহ (কেশ্ব ফ্লো) অন্তৰ্ভুক্ত থাকিব পাৰে। কোম্পানী, চৰকাৰ, পৰিয়াল আৰু অন্যান্য সংগঠনে ইয়াক পৰিমাপযোগ্য পৰিভাষা অৰ্থাৎ হিচাপ কৰিব পৰা ভাষাত বিভিন্ন কাৰ্যকলাপ বা ঘটনাৰ কৌশলগত পৰিকল্পনা প্ৰকাশ কৰিবলৈ ব্যৱহাৰ কৰে।  বাজেট হৈছে এক নিৰ্দিষ্ট উদ্দেশ্যৰ বাবে আৱণ্টন কৰা বিত্তীয় যোগফল আৰু সেইবোৰ কেনেদৰে পূৰণ কৰিব লাগে তাৰ প্ৰস্তাৱৰ সৈতে অভিপ্ৰেত ব্যয়ৰ সাৰাংশ। ইয়াত ৰাহি বাজেট অৰ্থাৎ ভৱিষ্যতৰ সময়ত ব্যৱহাৰৰ বাবে অতিৰিক্ত ধন প্ৰদান, বা এক ঘাটি বাজেট য'ত ব্যয় উপাৰ্জনতকৈ অধিক, এই দুয়োবিধ অন্তৰ্ভুক্ত থাকিব পাৰে। বাজেট শব্দটো পুৰণি ফৰাচী শব্দ বৌগেটৰ পৰা আহিছে যাৰ অৰ্থ হৈছে “সৰু চামৰাৰ পাৰ্চ”। বিত্তীয় পৰিকল্পনাৰ ক্ষেত্ৰত ইয়াৰ প্ৰথম ব্যৱহাৰ উইলিয়াম পুলটেনিৰ দ্বাৰা মুকলি কৰা বাজেট পত্ৰিকাৰ পৰা আহিছে যি সুৰা আৰু ধঁপাতৰ ওপৰত চৰকাৰৰ বিত্তীয় নীতি বৰ্ণনা আৰু সমালোচনা কৰিবলৈ বাজেট শব্দটো ব্যৱহাৰ কৰে।  "বাজেট" শব্দটোৰ সচৰাচৰ ব্যৱহাৰে ব্যক্তি বা সংগঠন এটাৰ দ্বাৰা তেওঁলোকৰ প্ৰক্ষেপিত উপাৰ্জন আৰু ব্যয়ৰ ওপৰত আধাৰিত এক বিত্তীয় পৰিকল্পনাকে বুজায়। বহল অৰ্থত ইয়াক ব্যক্তি বা সংগঠনে ব্যয় কৰিবলৈ উপলব্ধ পৰিমাণ বুজাবলৈ ব্যৱহাৰ কৰা হয়। \n1 কৰ্প’ৰেট বাজেট\n2 চৰকাৰী বাজেট\n3 ব্যক্তিগত বা পৰিয়াল বাজেট\nকৰ্প’ৰেট বাজেট[সম্পাদনা কৰক]\nকোম্পানী এটাৰ বাজেট প্ৰায়ে বাৰ্ষিকভাৱে সংকলিত কৰা হয় যদিও ই সম্পূৰ্ণ বা সমাপ্ত বাজেট নহ'বও পাৰে। সাধাৰণতে ই হ্ৰস্বম্যাদী ভৱিষ্যতৰ বাবে এক পৰিকল্পনা হিচাপে কাম কৰে যি বিভিন্ন বিভাগক (কাৰ্যবাহক, মানৱ সম্পদ, তথ্য প্ৰযুক্তি ইত্যাদি) চূড়ান্ত বাজেটত তেওঁলোকৰ প্ৰত্যাশিত ৰাজহ আৰু ব্যয় তালিকাভুক্ত কৰিবলৈ অনুমতি দিয়ে। যদি প্ৰকৃত পৰিসংখ্যা বাজেটৰ পৰিসংখ্যাৰ ওচৰে-পাজৰে থাকে তেন্তে ই সূচায় যে মেনেজাৰ বা প্ৰবন্ধকসকলে তেওঁলোকৰ ব্যৱসায়ৰ বিষয়ে বুজি পাইছে আৰু ইয়াক সফলতাৰে অভিপ্ৰেত দিশত চলাই আহিছে। আনহাতে যদি পৰিসংখ্যাবোৰ বাজেটৰ পৰা বহু পৰিমাণে আঁতৰি যায় তেন্তে ই পৰিস্থিতি 'নিয়ন্ত্ৰণৰ বাহিৰত' থকাৰ এক সংকেত প্ৰেৰণ কৰে আৰু ইয়াৰ ফলত শ্বেয়াৰৰ মূল্য ক্ষতিগ্ৰস্ত হ'ব পাৰে। প্ৰচাৰ পৰিকল্পনাকাৰীসকলে (কেম্পেইন প্লেনাৰছ) যিকোনো প্ৰচাৰত দুই প্ৰকাৰৰ ব্যয় বহন কৰে: প্ৰথমটো হ'ল অভিযানটোৰ পৰিকল্পনা আৰু কাৰ্যকৰী কৰাৰ বাবে প্ৰয়োজনীয় মানৱ সম্পদৰ ব্যয়। প্ৰচাৰ পৰিকল্পনাকাৰীসকলে বহন কৰা দ্বিতীয় প্ৰকাৰৰ ব্যয় হৈছে প্ৰচাৰৰ কঠিন ব্যয় (হাৰ্ড কষ্ট অফ কেম্পেইন)। বাজেট সম্পৰ্কীয় বিশেষ বিত্তীয় বিশ্লেষকৰ ভূমিকাত নিয়োজিত পেছাদাৰীসকলক প্ৰায়ে "বাজেট বিশ্লেষক" হিচাপে মনোনীত কৰা হয়।  ই সাধাৰণতে কোম্পানীৰ বিত্তীয় ব্যৱস্থাপনা ক্ষেত্ৰ, বিশেষকৈ "এফপিএণ্ডএ"ৰ (বিত্তীয় পৰিকল্পনা আৰু বিশ্লেষণ) অন্তৰ্ভুক্ত।\nচৰকাৰী বাজেট[সম্পাদনা কৰক]\nচৰকাৰৰ বাজেট হৈছে চৰকাৰ এখনৰ আকাংক্ষিত ৰাজহ আৰু ব্যয়ৰ সাৰাংশ বা পৰিকল্পনা। তিনি প্ৰকাৰৰ চৰকাৰী বাজেট হৈছে ক্ৰমে পৰিচালনা বা চলিত বাজেট, মূলধন বা বিনিয়োগ বাজেট, আৰু নগদ ধন বা নগদ প্ৰবাহ বাজেট। \nব্যক্তিগত বা পৰিয়াল বাজেট[সম্পাদনা কৰক]\nব্যক্তিগত বাজেট বা গৃহ বা পৰিয়াল বাজেট হৈছে এক বিত্তীয় পৰিকল্পনা যি ভৱিষ্যতৰ ব্যক্তিগত উপাৰ্জন, ব্যয়, সঞ্চয় আৰু ঋণ পৰিশোধৰ বাবে উৎসৰ্গিত। ব্যক্তিগত বাজেট সৃষ্টি কৰোঁতে পূৰ্বৰ ব্যয় আৰু ব্যক্তিগত ঋণ বিবেচনা কৰা হয়। ব্যক্তিগত বাজেট সৃষ্টি, ব্যৱহাৰ আৰু মিলোৱা কাৰ্যৰ বাবে কেইবাটাও পদ্ধতি আৰু সঁজুলি উপলব্ধ। উদাহৰণ স্বৰূপে, চাকৰি হৈছে এক উপাৰ্জনৰ উৎস। আনহাতে বিল আৰু ভাড়া পৰিশোধ হৈছে ব্যয়।\nবিক্ৰী বাজেট– ভৱিষ্যতৰ বিক্ৰীৰ এক আনুমানিক হিচাপ যাক প্ৰায়ে দুটা গোটত বিভক্ত কৰা হয়। ইয়াক বিক্ৰীৰ লক্ষ্য নিৰ্ধাৰণ কৰিবলৈ ব্যৱহাৰ কৰা হয়।\nউৎপাদন বাজেট – বিক্ৰী লক্ষ্য পূৰণ কৰিবলৈ নিৰ্মাণ কৰিব লগা এককৰ সংখ্যাৰ এক আনুমানিক হিচাপ। উৎপাদন বাজেটত শ্ৰমিক আৰু সামগ্ৰীকে ধৰি উৎপাদনৰ সৈতে জড়িত বিভিন্ন ব্যয় অন্তৰ্ভুক্ত কৰা হয়।\nমূলধন বাজেট – এটা সংগঠনৰ দীৰ্ঘম্যাদী বিনিয়োগ যেনে নতুন যন্ত্ৰপাতি, প্ৰতিষ্ঠাপন যন্ত্ৰপাতি, নতুন প্লাণ্ট, নতুন সামগ্ৰী, আৰু গৱেষণা বিকাশ প্ৰকল্পবোৰ চলাই নিয়াৰ যোগ্য হয় নে নহয় নিৰ্ধাৰণ কৰিবলৈ ব্যৱহাৰ কৰা হয়।\nনগদ প্ৰবাহ/নগদ বাজেট– এক নিৰ্দিষ্ট সময়ৰ বাবে ভৱিষ্যতৰ নগদ প্ৰাপ্তি আৰু ব্যয়ৰ আনুমানিক হিচাপ। ই সাধাৰণতে হ্ৰস্বম্যাদী ভৱিষ্যতৰ এছোৱা সময় সামৰি লয়। নগদ প্ৰবাহ বাজেটে ব্যৱসায়টোক ব্যয় পূৰণ কৰাৰ বাবে কেতিয়া উপাৰ্জন পৰ্যাপ্ত হ'ব আৰু কোম্পানীটোৱে কেতিয়া বাহ্যিক উৎসৰ পৰা বিত্ত বিচাৰিব লাগিব নিৰ্ধাৰণ কৰাত সহায় কৰে।\nচৰ্তসাপেক্ষ বাজেট - ই হৈছে উত্থান-পতন হোৱা উপাৰ্জন, অধিক পৰিমাণৰ স্থিৰ ব্যয়, বা ডুবন্ত ব্যয়ৰ (Sunk Cost) ওপৰত নিৰ্ভৰ কৰি উপাৰ্জন কৰা কোম্পানী, অলাভকাৰী সংগঠন আৰু বেচৰকাৰী সংগঠনসমূহৰ বাবে প্ৰস্তুত কৰা এক বাজেট পদ্ধতি।\nমাৰ্কেটিং বাজেট– সামগ্ৰী বা সেৱাৰ বজজ্ৰীকৰনৰ বাবে প্ৰচাৰ, বিজ্ঞাপন আৰু জনসম্পৰ্কৰ বাবে প্ৰয়োজনীয় পুঁজিৰ এক বাজেট।\nপ্ৰকল্প বাজেট– এটা নিৰ্দিষ্ট কোম্পানী প্ৰকল্পৰ সৈতে সম্পৰ্কিত ব্যয়ৰ বাজেট। এই ব্যয়বোৰৰ ভিতৰত আছে শ্ৰম, সামগ্ৰী, আৰু অন্যান্য সম্পৰ্কিত ব্যয়।\nব্যয় বাজেট' – বিভিন্নধৰণৰ ব্যয়ৰ বাজেট ইয়াত অন্তৰ্ভুক্ত কৰা হয়।\nনমনীয়তা বাজেট– ইয়াক স্থিৰ ব্যয়ৰ বাবে প্ৰস্তুত কৰা হয় আৰু পৰিৱৰ্তনশীল ব্যয়ৰ বাবে প্ৰতিটো কাৰ্যকলাপৰ পৰিমাপত পৰিৱৰ্তনশীল হাৰ নিৰ্ধাৰণ কৰা হয়।\nবিনিয়োগ বাজেট– ইয়াৰ যোগেদি পৰিচালনা শাখাৰ সিদ্ধান্তৰ ওপৰত ৰ্নিৰ্ভৰ কৰি কিছুমান ব্যয়ৰ বাবে সৰ্বাধিক পৰিমাণ নিৰ্ধাৰণ কৰা হয়।\nপ্ৰদৰ্শন বাজেট– ইয়াক বেছিভাগ সংগঠন আৰু উন্নয়নমূলক কাৰ্যকলাপৰ সৈতে জড়িত মন্ত্ৰালয়ে ব্যৱহাৰ কৰে। বাজেটৰ এই প্ৰক্ৰিয়াটোৱে অন্তিম ফলাফলসমূহ বিবেচনা কৰে।\nশূন্য আধাৰিত বাজেট' – একপ্ৰকাৰৰ বাজেট য'ত বাজেটত যোগ দিয়া প্ৰতিটো সামগ্ৰীৰ অনুমোদনৰ প্ৰয়োজন হয় আৰু আগৰ বছৰৰ বাজেটৰ পৰা কোনো সামগ্ৰী যোগ কৰা নহয় নহয়। যেতিয়া সীমিত সম্পদবোৰ সাৱধানে আৰু নিৰপেক্ষভাৱে আৱণ্টন কৰিব লাগে তেতিয়া এই ধৰণৰ বাজেটৰ এক স্পষ্ট সুবিধা আছে। শূন্য আধাৰিত বাজেট তৈয়াৰ কৰিবলৈ অধিক সময় লাগে কিয়নো বাজেটৰ সকলো অংশ পৰিচালনা শাখাৰ দ্বাৰা পুনৰীক্ষণ কৰা প্ৰয়োজন।\nব্যক্তিগত বাজেট– নিজৰ বাবে বা ঘৰৰ বাবে ব্যয়ৰ ওপৰত গুৰুত্ব দিয়া বাজেট প্ৰকাৰত সাধাৰণতে বাজেটৰ উপাৰ্জন অন্তৰ্ভুক্ত হৈ থাকে।\n↑ "CIMA Official Terminology". http://www1.cimaglobal.com/Documents/ImportedDocuments/cig_tg_budgeting_mar08.pdf.\n↑ বাজেট, p. 8, গুগুল বুকচ্‌ত\n↑ "Budget Meaning in the Cambridge English Dictionary". https://dictionary.cambridge.org/dictionary/english/budget। আহৰণ কৰা হৈছে: 2021-02-25.\n↑ Budget Analysts, Bureau of Labor Statistics\n"https://as.wikipedia.org/w/index.php?title=বাজেট&oldid=289392"ৰ পৰা অনা হৈছে\nএই পৃষ্ঠাখন ০২ আগষ্ট, ২০২১ তাৰিখে ১৬:৪৩ বজাত অন্তিম সংশোধন কৰা হৈছিল।


Jer9| AsmULB | STEP | মোৰ মূৰ জলময়, আৰু মোৰ চকু দুটা চকু-লোৰ ভুমুকস্বৰূপ হোৱা হ’লে! কেনে ভাল আছিল, অহ, মোৰ জাতিস্বৰূপা জীয়াৰীৰ হত হোৱাসকলৰ বাবে দিনে ৰাতিয়ে ক্রন্দন কৰিব পাৰিলোহেতেন।\n1মোৰ মূৰ জলময়, আৰু মোৰ চকু দুটা চকু-লোৰ ভুমুকস্বৰূপ হোৱা হ’লে!\nকেনে ভাল আছিল, অহ, মোৰ জাতিস্বৰূপা জীয়াৰীৰ হত হোৱাসকলৰ বাবে দিনে ৰাতিয়ে ক্রন্দন কৰিব পাৰিলোহেতেন।\n2অহ, মোৰ জাতি এৰি তেওঁলোকৰ পৰা আঁতৰি যাবৰ বাবে, অৰণ্যত পথিকসকলৰৰ ৰাতি থকা ঠাই মোৰ হোৱা হ’লে কেনে ভাল আছিল!\nকিয়নো তেওঁলোক সকলোৱেই ব্যভিচাৰী, বিশ্বাস-ঘাতক লোকৰ সমাজ।\n3আৰু তেওঁলোকে নিজৰ জিভাৰূপ ধনুত নিজৰ মিছা কথাস্বৰূপ বাণ জোৰে, আৰু দেশত পৰাক্ৰমী হয়, কিন্তু সত্যৰ বাবে নহয়।\nকিয়নো তেওঁলোকে এক দুষ্টতাৰ পৰা আন দুষ্টতালৈ আগ বাঢ়ি যায় আৰু যিহোৱাই কৈছে, তেওঁলোকে মোক হ’লে নাজানে।\n4তোমালোক প্ৰতিজনে নিজ নিজ ওচৰ-চুবুৰীয়াৰ বিষয়ে সাৱধান হোৱা, আৰু কোনো ভাইক বিশ্বাস নকৰিবা;\nকিয়নো প্ৰতিজন ভায়ে সম্পূৰ্ণকৈ ঠগায় আৰু প্ৰতিজন চুবুৰীয়াই কথা চৰ্চ্চি ফুৰে।\n5আৰু প্ৰতিজনে নিজ নিজ ওচৰ-চুবুৰীয়াক প্ৰবঞ্চনা কৰে, সত্য নহয়;\nতেওঁলোকে মিছা কথা কবলৈ নিজ নিজ জিভাক শিকালে; তেওঁলোকে অপৰাধ কৰি নিজকে নিজে ভাগৰ লগায়।\n6তোমাৰ বসতিৰ ঠাই ছলৰ মাজত আছে; যিহোৱাই কৈছে, তেওঁলোকে ছলৰ কাৰণে মোক জানিবলৈ অমান্তি হয়।\n7এই হেতুকে বাহিনীসকলৰ যিহোৱাই এই কথা কৈছে: চোৱা, মই তেওঁলোকক গলাই পৰীক্ষা কৰিম আৰু নিৰীক্ষণ কৰিম;\nকিয়নো মোৰ জাতিস্বৰূপা জীয়াৰীৰ কাৰণে মই আন কি কৰিব পাৰোঁ?\n8তেওঁলোকৰ জিভা প্ৰাণনাশক বাণস্বৰূপ, সেয়ে ছলৰ কথা কয়;\nতেওঁলোক প্ৰতিজনে মুখেৰে ওচৰ-চুবুৰীয়াৰ লগত শান্তিৰ কথা কয়, কিন্তু অন্তৰত তাৰ বাবে খাপ দি থাকে।\n9যিহোৱাই কৈছে, মই তেওঁলোকক এইবোৰৰ কাৰণে দণ্ড নিদিম নে?\nমোৰ প্ৰাণে এনে জাতিৰ প্ৰতিকাৰ নাসাধিব নে?\n10মই পৰ্ব্বতবোৰৰ কাৰণে ক্ৰন্দন আৰু হাহাঁকাৰ কৰিম, আৰু অৰণ্যৰ চৰণীয়া ঠাইৰ কাৰণে বিলাপ কৰিম।\nকিয়নো সেইবোৰৰ মাজেদি কোনেও যাব নোৱাৰাকৈ সেইবোৰ দগ্ধ হ’ল, পশুৰ মাত তাত শুনা নাযায়, আকাশৰ চৰাইবোৰ আৰু পশুবোৰো পলাই গুচি গ’ল।\n11মই যিৰূচালেমক ভগ্নৰাশি, শিয়ালৰ বাসস্থান কৰিম।\nআৰু মই যিহূদাৰ নগৰবোৰ নিবাসী-শূন্য ধ্বংসস্থান কৰিম।\n12সেই সকলো বুজিব পৰা কোন জ্ঞানী লোক আছে? আৰু তাক প্ৰকাশ কৰিবৰ বাবে যিহোৱাই যাৰ আগত নিজ মুখে কৈছিল?\nএনে কোন মানুহ আছে? এই দেশৰ মাজেদি কোনেও যাব নোৱাৰাকৈ এয়ে কিয় বিনষ্ট আৰু মৰুভুমিৰ নিচিনা দগ্ধ হল?\n13যিহোৱাই কৈছে, ‘কাৰণ এই, মই তেওঁলোকৰ আগত স্থাপৰ কৰা মোৰ ব্যৱস্থা তেওঁলোকে ত্যাগ কৰিলে, আৰু মোৰ বাক্যলৈ কাণ নিদিলে, বা তাত নচলিলে। 14কিন্তু নিজ মনৰ কঠিনতা অনুসাৰে আৰু তেওঁলোকৰ পূৰ্ব্ব–পুৰুষসকলে তেওঁলোকক শিকোৱা বাল দেৱতাবোৰৰ পাছত চলিলে।\n15এই হেতুকে ইস্ৰায়েলৰ ঈশ্বৰ বাহিনীসকলৰ যিহোৱাই এই কথা কৈছে: চোৱা, মই এই লোকসকলক নাগ্দানা ভোজন কৰোৱাম, আৰু বিহ গছৰ ৰস পান কৰোৱাম। 16তেওঁলোকে বা তেওঁলোকৰ পূৰ্ব্ব-পুৰুষসকলে নজনা জাতিসকলৰ মাজত মই তেওঁলোকক ছিন্ন-ভিন্ন কৰিম; আৰু মই তেওঁলোকক সংহাৰ নকৰোঁমানলৈকে, তেওঁলোকৰ পাছে পাছে তৰোৱাল পঠিয়াম।\n17বাহিনীসকলৰ যিহোৱাই এই কথা কৈছে: তোমালোকে বিবেচনা কৰা;\nবিলাপ-কাৰিণীহঁতক মাতা, তেওঁলোক আহক; বিলাপ কৰাত নিপুণ মহিলাসকলৰ ওচৰলৈ মানুহ পঠিওৱা, তেওঁলোক আহক।\n18তেওঁলোকে খৰকৈ আহি আমাৰ কাৰণে হাহাঁকাৰ কৰ’ক,\nযাতে চকু-লোত আমাৰ চকু উটি যাবৰ বাবে, আৰু আমাৰ চকুৰ পিৰঠিয়েদি বেগেৰে পানী ওলাই যায়।\n19কিয়নো চিয়োনৰ পৰা হাহাঁকাৰ শব্দ শুনা গৈছে, আমি কেনে বিনষ্ট হ’লোঁ!\nআমি দেশ ত্যগ কৰা বাবে, তেওঁলোকে আমাৰ নিবাসবোৰ ভাঙি পেলোৱাৰ কাৰণে আমি অতি ব্যাকুল হ’লোঁ।\n20তথাপি হে মহিলাসকল, যিহোৱাৰ বাক্য শুনা: আৰু তোমালোকৰ কাৰণে তেওঁৰ মুখৰ বাক্য মনোযোগেৰে গ্ৰহণ কৰা।\nআৰু তোমালোকে নিজ নিজ জীয়েৰাসকলক হাহাঁকাৰ কৰিবলৈ শিক্ষা দিয়া, আৰু তোমালোক প্ৰত্যেকে নিজ নিজ ওচৰ-চুবুৰীয়াক বিলাপ কৰিবলৈ শিকোৱা।\n21কিয়নো মৃত্যুৱে বাহিৰত লৰাহঁত আৰু চকত ডেকাসকল উচ্চন্ন কৰিলে।\nখিড়িকীয়েদি উঠি আমাৰ অট্ৰালিকাবোৰত সোমাল।\n22তুমি কোৱা, যিহোৱাই এইদৰে কৈছে: লোকসকলৰ শৱ সাৰৰ দৰে পৰি থাকিব,\nআৰু দাওঁতাৰ পাছত এৰি যোৱা মুঠিৰ দৰেই পথাৰত পৰি থাকিব; কোনেও সেইবোৰ নোগোটাব।\nযিহোৱা-বিষয়ক জ্ঞানৰ প্রাধান্যতা আৰু দেৱপূজাঁৰ মূৰ্খতা।\n23যিহোৱাই এই কথা কৈছে: জ্ঞানীয়ে নিজ জ্ঞানত গৌৰৱ নকৰক,\nবীৰে নিজ পৰাক্ৰমত, আৰু ধনীয়ে নিজ ধনত গৌৰৱ নকৰক।\n24কিন্তু যি জনে গৌৰৱ কৰে, তেওঁ ইয়াতহে গৌৰৱ কৰে, যে, তেওঁ মোৰ বিষয়ে বুজে আৰু জানে,\nযে মই পৃথিৱীত দয়া, বিচাৰ আৰু ধাৰ্ম্মিকতা সিদ্ধ কৰোঁতা যিহোৱা; কিয়নো এইবোৰত মই সন্তুক পাওঁ, ইয়াক যিহোৱাই কৈছে।\n25যিহোৱাই কৈছে, চোৱা, এনে দিন আহিছে, যে, সেই দিনা মই চুন্নৎ হোৱাসকলক অচুন্নৎ বুলি দণ্ড দিম। মই মিচৰ, যিহূদা, ইদোম, অম্মোনৰ সন্তানসকল, মোৱাৱ আৰু কুমৰ গুড়িত ডাঢ়ি-চুলি কটা অৰণ্য-নিবাসী লোকসকলক দণ্ড দিম। কিয়নো সেই আটাই জাতিসকল অচুন্নৎ, আৰু ইস্ৰায়েলৰ গোটেই বংশ হৃদয়ত অচুন্নৎ’।”


বুমেৰাং – মুনিমন্ত শইকীয়া – ফটাঢোল\nবুমেৰাং – মুনিমন্ত শইকীয়া\nশইকীয়াদাহঁতৰ অফিছৰ চতুৰ্থ বৰ্গৰ কৰ্মচাৰী বাবুল। স্বভাৱত নির্জু। সেই সৰলতাৰ সুযােগ লয় শইকীয়া, বৰুৱা, চৌধুৰী আদি অফিছৰ উচ্চ পর্যায়ৰ বিষয়াসকলে। শইকীয়াদা এনেও বমফোচ, বাৰেচহু কথাৰ ভঁৰাল। তেওঁলােকৰ বিশেষকৈ শইকীয়াদাৰ বমফোচ, ওফাইডাং মৰা কথাবােৰ বাবুলে হাতত সাৰে ভৰিত সাৰে আগুৱাই গৈ অলপ আঁৰ লৈ শুনি থাকে। কথাবােৰ সঁচা বুলিও বিশ্বাস কৰে। ঘৰত গৈ নিজৰ পৰিবাৰৰ আগত বিৱৰি কয়গৈ।\nপৰিবাৰে সেইবােৰ শুনি চুই কিলাবলৈহে বাকী ৰয় গৈ। শইকীয়াহঁতে এয়া জানে। বাবুলে যে কথাবােৰ কাণ দি শুনি আছে সেয়া শইকীয়াদাহঁতে জানে যদিও নজনা বা নেদেখা ভাৱ এটা দেখুৱাই থাকে।\nআজি অফিছৰ লগৰীয়া এজনৰ প্রমােচন উপলক্ষে ডাঙৰ খানা এটা ঠিক কৰিছে চহৰৰ আটাইতকৈ দামী হােটেলখনত। বিয়লি অফিছ ছুটীত বাহিৰে বাহিৰে সকলাে তালৈ যাবগৈ। শইকীয়াদাৰহে প্রব্লেম এটা চলি আছে যােৱা তিনিদিন ধৰি। আউটগয়িং নাই, ইনকামিং নিয়ম মাফিক চলি আছে অৱশ্যে। মেল কিছুমানহে যায়। তেনেকৈয়ে কৈছিলগৈ ডাক্টৰক। ঔষধ দিলে, কাম হ’লে একো হােৱা নাই। এইবােৰ কথাকে বৰুৱা, চৌধুৰীহঁতৰ আগত কৈ আছিল শইকীয়াই। চুচুক চামাককৈ আহি শুনি আছিল বাবুলে।\n-“তেনেহলে বৰ অসুবিধা হ’ব দেখােন। আপুনি নগ’লেতাে নহ’ব শইকীয়া দা।”- বৰুৱাৰ কণ্ঠস্বৰ সেয়া।\n-“এৰা, কিবা এটাতাে কৰিবই লাগিব। দুর্গন্ধ হ’লে সকলােৱে নাক কোঁচাব নহয়।” – শইকীয়াৰ চিন্তিত উত্তৰ।\nচৌধুৰীয়ে এইবাৰ মাত দিলে -“বাবুলকে পঠাই কিবা ডিঅ’ৰেণ্ট এটাকে অনাই ফচ-ফচকৈ য’তে ত’তে মাৰি\nলওক। চব থিক হৈ যাব।” কৈয়েই চিঞৰিলে -“ঐ বাবুল, সােনকালে এইফালে আহচোন।” দুৱাৰৰ আঁৰৰ পৰা\nবাবুল ওলাই আহিল। শইকীয়াই পকেটৰ পৰা টকা উলিয়াই ভাল ডিঅ’ডৰেণ্ট এটা সােনকালে আনিবলৈ দিলে তাক। -“পিছে কি খাইছিলেনাে আপুনি ? এনে হ’ল যে?” বৰুৱাই সুধিলে।\nবাবুলৰ চুচুক চামাক দেখি শইকীয়াৰ দুষ্ট বুদ্ধিয়ে উক দিলে। তেওঁ জানে যে কথাখিনি নুশুনাকৈ বাবুল যে নাযায় সেয়া খাটাং।\nআৰম্ভ কৰিলে শইকীয়াই – “এঃ নক’বা দিয়া, তােমালােকে দেখোন জানায়ে যােৱা সপ্তাহত মই ছুটীত আছিলােঁ। ছুটী কটালােঁগৈ একেবাৰে দক্ষিণ আফ্রিকাৰ অটব্য জংঘলৰ মাজত। ওখ ওখ গছ, বেলি নেদেখিয়েই। দিনতেই আন্ধাৰ। পানী পাবলৈ নাই, পিয়াঁহত আতুৰ। উপাই নাপাই নিজে মুতি তাকে পান কৰিছােঁ। তেনেকুৱাতে দেখিলােঁ জন্তুবিলাকৰ কিবা হেনাে আন্দোলন চলিছে। লাইন পাতি হাতী, গড়, বাঘ-সিংহ আদি জন্তুবােৰে নিজা মাতেৰে চিঞৰি চিঞৰি শ্ল’গান দি গৈছে। শাৰীৰ শেষৰ পিনে গৈ ময়াে সমদলত যােগ দিলােঁগৈ। কিছুদূৰ আগবাঢ়ি গৈ অৱশেষত এই আন্দোলনৰ ফটো লােৱা টিভি সাংবাদিকসকলক লগ পালােঁ বুলিহে ৰক্ষা। নহ’লে ক’ত সােমাই\nমৰিলােঁগৈহেঁতেন ক’ব নােৱাৰােঁ।”\n-“আপুনি ক’ত, কি খাই আউটগয়িং নােহােৱা হ’ল সেইটো কওক।” -অধৈৰ্য হৈ চৌধুৰীয়ে ক’লে।\n-“তােমালােকৰ এইবােৰ কথাকে মই বেয়া পাওঁ। অলপ ধৈৰ্য্য ধৰি শুনাচোন, কৈ আছােঁ নহয়।” – শইকীয়াদাৰ খং\n-“আপুনি দেখােন পৰহিহে অফিছত জইন কৰিছেহি। খােৱাৰ প্রব্লেমটো ইয়াতেই হৈছে নেকি?”- বৰুৱাৰ মন্তব্য।\nশইকীয়াদাৰ ঠেহ লাগিল।\nক’লে -“এনেকৈ টেপেচ টেপেচকৈ মাতি থাকিলে হ’লে মই নকওঁ দেই।” বৰুৱা-চৌধুৰীয়ে অলপ তেল মাৰি ক’লে -“নহয়, শইকীয়াদা, আমিনাে আৰু ক’ত এই চুকটো এৰি ওলাব পাৰিছােঁ।\nযি পাৰিছে আপুনিয়েইহে, সেয়েহে শুনিবলৈ অধৈৰ্য্য হৈছােঁ।\n-“বাৰু শুনা তেনেহ’লে।”- আৰম্ভ কৰিলে শইকীয়াদাই -“বুইছা, দক্ষিণ আফ্রিকাত মানুহৰ অসুখ হ’লে ভেটেৰিনেৰী ফার্মেচীৰ ঔষধবােৰহে ব্যৱহাৰ কৰে। জন্তুৰ চাইজ আৰু মানুহটোৰ চাইজৰ তুলনা কৰি কেতিয়াবা এটা টেবলেট, কেতিয়াবা আধা এনেকৈহে খুৱায়। সেই ঔষধতহে ৰােগ নিৰাময় হয়। বৰ আচৰিত নহয়নে? জংঘলীয়া জ্বৰ\nহােৱাত মােকো সেই ঔষধেই দিছিল, একে পালিতেই বেমাৰ শেষ।”\n-“আপুনি কি খাইছিল সেইটো কওক।”- অধৈৰ্য বৰুৱা-চৌধুৰী দুয়াে।\n-“কৈছােঁ ৰ’বা, তােমালােকৰ অলপো ধৈৰ্য্য নাইহে। দক্ষিণ আফ্রিকাৰ এ.টি.এম কিটাৰ কথা তােমালােকক আগতে\nকৈ ল’ব লাগিব। আমাৰ ইয়াত এ.টি.এমত টকাহে ওলায়, তাত যি বিচাৰা সকলাে ওলায়।”- গিলাছৰ পানী এঘােঁট পি ল’লে শইকীয়াই।\n-“সেইটো কেনেকৈ সম্ভৱ হ’ব পাৰে?”- অবিশ্বাসৰ ভংগীত ক’লে বৰুৱাই।\n-“বিশ্বাস নকৰা যদি শুনিব নালাগে যােৱা। নকওঁ আৰু।” শইকীয়াদাৰ আকৌ ঠেহ লাগিল।\nআটাইৰে কাবৌ-কোকালিত পুনৰ আৰম্ভ কৰিলে শইকীয়াদাই -“শুনা তেনেহ’লে তাত বিধে বিধে এ.টি.এম মেচিন আছে। মই ভেজিটেবল এ.টি.এমটোৰ ওচৰ পাই চুইচ টিপিলােঁ। এখন মেনু সদৃশ কার্ড ওলাল পৰ্দাত। যি বিচাৰা তাতে ক্লিক কৰিলেই হ’ল। মেনুত চজিনা ঠাৰি দেখি লােভ লাগিল। আবতৰীয়া পাচলি, ক্লিক কৰিলােঁ। পিচে কি হ’ব ফুটাটোৰে ওলাওঁতে বােধহয় পথালি দি ধৰিছিল নেকি, টুকুৰা হৈ হে ওলাল ঠাৰিবােৰ। বগা সৰিয়হৰ লগত খাম বুলি তাত ক্লিক কৰিলােঁ। ওলাল ঠিকেই, পিছে তাৰ সৰিয়হবােৰ দেখােন একোটা মাটিমাহৰ সমান। সেয়া খাই থাকোঁতেইতাে বিমানৰ সময় মিছ কৰি একেবাৰে শেষ মুহূর্তত দৌৰি দৌৰি গৈ জাহাজৰ চকা সংযােগী\nধূৰালত থাপ মাৰি ধৰি ওলমি আহিহে গুৱাহাটী পালােঁহি। সেই চজিনা ঠাৰিৰেই ক্রিয়া হ’ব চাগে। এতিয়া ব’লা,\nকামত ধৰােঁগৈ, দেৰীয়েই হৈছে।”\nঅফিছ ছুটীত বাবুলে শইকীয়াদাক ডিঅ’ডৰেণ্টৰ লগতে টেবলেট এটাও দিলে। ক’লে -“ছাৰ, আপােনাৰ যি ঠিলা মাৰিছে ই খুলিবই। নিশ্চিন্ত মনেৰে আপুনি গিলি দিয়ক।” পানীত পৰা মানুহে খেৰ কূটাকে আঁকোৱালি লােৱাৰ দৰে শইকীয়াদাইও টেবলেটটো ল’লে। বাবুলে ভাবিলে -“টেবলেটটোৰ চাৰিভাগৰ এভাগ টুকুৰাটোৱে নিশ্চয় ঠিলা খুলিব। হাতীৰ কঞ্চট্ৰিপেছন টেবলেট এটাৰ চাৰিভাগৰ এভাগ সেয়া।\nবিলাসী হােটেলৰ পঞ্চম মহলাৰ খােৱাৰ টেবুলত বহাতে শইকীয়াদাৰ ঔষধটোৰ কথা মনত পৰিল। আহাৰ খােৱাৰ আগে আগে একো নােচোৱাকৈ কাগজৰ নুৰাটো খুলি টেবলেটটো গিলি দিলে। সকলােৱে খাই উঠি গ’ল। লুভীয়া শইকীয়াদা উঠে মানে লগৰবােৰ সকলাে গৈ তল পালেগৈ। বেছিনত হাত-মুখ ধুই থাকোঁতে শইকীয়াদাৰ পেটটোত ঘােঁৰােককৈ শব্দ এটা হ’ল। তাৰ পিছত লৰালৰি। আহোঁতে তলত চতুর্থ বৰ্গৰ লােকসকলৰ বাবে থকা শৌচালয় এটা দেখি আহিছিল শইকীয়াই। বেছিনত পােৱা মগটো লৈ শইকীয়াদা পােনছাটেই লিফ্টত উঠিল। চকুৰে ধোঁৱা-কোঁৱা দেখিলে। তলত বৰুৱা, চৌধুৰী সমন্বিতে অফিছৰ কৰ্মচাৰীসকল হাঁহি-খিকিন্দালিত ব্যস্ত। সেইবােৰ চোৱাৰ সময় নাই শইকীয়াদাৰ। হাতত মগটো লৈ চিধাই পােনাইছে। বৰুৱাৰ কৌতুক মিশ্রিত কণ্ঠ\n“কেইছা হ্যায় শইকীয়াদা? হাল-চাল কেইছা? ক্যা চল ৰহা হ্যায়। হামাৰায়হাতাে ফ’গ চল ৰহা হ্যায়।”\n“মগ চল ৰহা হ্যায়।”- বুলি কোঁ-কোঁৱাই শইকীয়াদাই সিফাললৈ পােনালে।\n« সাক্ষাৎকাৰ–শ্ৰীযুত দেৱব্ৰত দাসৰ সৈতে এখন্তেক\nঠেলাৰ নাম বাবাজি – নাজিয়া হাচান »\nমগ চল ৰাহা হাই তেন্তে


tezpur-student-writes-letter-to-cm-himanta-biswa-sarma-seeking-help-after-her-father-died-in-covid-19-tv-arup-skd– News18 assam\nকোভিডে পিতৃক কাঢ়ি নিয়া এগৰাকী দুৰ্ভগীয়া ছাত্ৰীৰ মুখ্যমন্ত্ৰীলৈ মুকলি চিঠি, লিখিলে – আমাক সহায় কৰিবলৈ কোনো নাই!\nচিঠিখনৰ জৰিয়তে মুখ্যমন্ত্ৰীৰ পৰা সহায় আৰু সঁহাৰি বিছাৰিলে ছাত্ৰীগৰাকীয়ে ৷ কি লিখিছে এই চিঠিখনত?\nLast Updated : September 30, 2021, 08:32 IST\nক্ষোভ, অভিমান আৰু অনুৰোধেৰে ভৰা এখন মুকলি চিঠি। মুখ্যমন্ত্ৰী হিমন্ত বিশ্ব শৰ্মালৈ বুলি এই চিঠিখন লিখিছে চয়ানিকা বৰা নামৰ এগৰাকী ছাত্ৰীয়ে। কাল কোৰোণাত আক্ৰান্ত হৈ অকাল মৃত্যুক আঁকোৱালি লোৱা এগৰাকী পিতৃৰ দুৰ্ভগীয়া কন্যাৰ চৰকাৰী আঁচনিৰ পৰা বঞ্চিত হৈ একপ্ৰকাৰ ক্ষোভ ব্যক্ত কৰিয়ে ফেচবুকৰ জৰিয়তে লিখিলে অসমৰ মুখ্যমন্ত্ৰীলৈ চিঠি৷\nকোভিডত আক্ৰান্ত হৈ ঘৰৰ একমাত্ৰ উপাৰ্জনকাৰীৰ মৃত্যু হ’লে চৰকাৰে আৰ্থিক সাহায্যৰ ঘোষণা কৰাৰ লগতে পঢ়ি থকা সন্তানৰ পঢ়াৰ দায়িত্ব লোৱাৰ কথা ইতিমধ্যে চৰকাৰে অসমৰ জনগণক জনাইছিল। কিন্তু কোৰোণাত আক্ৰান্ত হৈ ঘৰৰ একমাত্ৰ উপাৰ্জনকাৰী পিতৃয়ে এই সংসাৰ ত্যাগ কৰাৰ পিছতো পৰিয়ালটোৱে আজিলৈকে নাপালে আৰ্থিক সাহায্য আৰু সন্তানৰ পঢ়া–শুনাৰ সুবিধাও। এই বিষয়ে বিভাগীয় কৰ্তৃপক্ষৰ লগত যোগাযোগ কৰিও কোনো সুফল নপোৱা মৃত পিতৃৰ দুৰ্ভগীয়া কন্যাই। এই সকলো বিৱৰি মুখ্যমন্ত্ৰীলৈ লিখিলে চিঠি৷ চিঠিখনৰ জৰিয়তে মুখ্যমন্ত্ৰীৰ পৰা সহায় আৰু সঁহাৰি বিছাৰিলে ছাত্ৰীগৰাকীয়ে ৷ কি লিখিছে এই চিঠিখনত?\nচয়নিকা বৰাই ফেচবুকৰ জৰিয়তে লিখা চিঠিখন হৈছে এনেধৰণৰ-\nশ্ৰদ্ধা গ্ৰহণ কৰিব। মই কোভিদত পিতৃক হেৰুওৱা এগৰাকী দুৰ্ভগীয়াই বাধ্যত পৰি আপোনালৈ এই পত্ৰখন লিখিছো। কিবা ভুল হ’লে ক্ষমা কৰিব। যোৱা বছৰৰ ছেপ্টেম্বৰ মাহত কোভিদত আক্ৰান্ত হৈ মোৰ দেউতাই প্ৰাণ হেৰুৱালে। একমাত্ৰ দেউতাৰ উপাৰ্জনেৰে চলা আমাৰ ঘৰখনলৈ লগে লগে নামি আহিল ধুমুহা। মই দৰং কলেজত ডিগ্ৰী পঢ়ি আছো, আৰু ভণ্টীও কলেজতে। দেউতাই সৰু ব্যৱসায় কৰিছিল, মা গৃহিনী। বহু পৰিয়াললৈকে কোভিদে এনে দুৰ্যোগ নমাই আনিছিল। এই মুহূৰ্তত আমাৰ পৰিয়ালটোৰ কোনো উপাৰ্জন নাই। সেইখিনি কথা আপোনাক জনোৱাতো আচলতে মোৰ উদ্দেশ্যে নহয়, আন এটা কথাহে ক’ব বিচাৰিছো। কোভিদত ঘৰৰ মূল মানুহজনক হেৰুওৱা পৰিয়ালক সকাহ দিবলৈ আৰু সন্তানৰ পঢ়া-শুনাৰ সহায়ক হ’ব পৰাকৈ আপোনাৰ চৰকাৰে কেইটামান আচনি ঘোষণা কৰিছিল। আমি শুনি সকাহ পাইছিলো, আন্ধাৰত কিবা এটা ৰেঙণী দেখা পাইছিলো। কোভিদত ঘৰৰ মূল মানুহজনক হেৰুওৱা নিথৰুৱা পৰিয়াল হিচাপে আমি আপোনাৰ চৰকাৰে আগবঢ়োৱা আঢ়ৈ লাখ টকা আৰু আমাৰ পঢ়া-শুনাৰ বাবে ২৪ বছৰ বয়সলৈকে আন বহুতে পোৱাৰ দৰে এটা অৰ্থ সাহায্য পাম বুলি ভাৱিছিলো। কিন্তু বহু চেষ্টা কৰিও সেই সুবিধা আমি নাপালো, ছোৱালী মানুহ, দেউতা জীয়াই থকাৰ সময়ত বাহিৰৰ পৃথিৱীখন এনেকৈ দেখাও নাছিলো, নাই মাৰ নামতো সেই তালিকাত আজিও নাহিল। দেউতা কৰোনাত আক্ৰান্ত হৈয়ে প্ৰাণ হেৰুৱাইছিল, মৃত্যুৰ সময়ত সত্‍কাৰো চৰকাৰী প্ৰটকল মতেই হৈছিল, আমি দেউতাৰ মুখখনো শেষবাৰলৈ চাব নোৱাৰিলো। আমাক তেজপুৰ চিকিত্‍সা মহাবিদ্যালয়ে দিয়া ডেথ চাৰ্টিফিকেটতো দেউতাৰ মৃত্যু কোভিদ প’জিটিভ অৱস্থাতে হোৱা বুলি উল্লেখ আছে। নাজানিলো ক’ত কি হ’ল? দেউতাৰ মৃত্যুৰ বাবে প্ৰাপ্য টকা বুলি সেই টকালৈ মোহ কৰিবলৈয়ো বেয়া লাগে, কিন্তু সকলো কাটি কৰি সেইখিনিৰে ঘৰখনত সকাহ আনিব বুলি ভাৱিয়েই আগবাঢ়িছিলো। শেষত এজনে ক’লে- কোভিদৰ প্ৰথম ঢৌত বহু আক্ৰান্তৰ কোভিদ পজিটিভ অৱস্থাতে মৃত্যু হ’লেও চৰকাৰে বোলে কোভিদত মৃত্যু বুলি ঘোষণা কৰা নাছিল। দেউতাৰ নামটো সেই তালিকাক আছিল নে নাই তাকো নাজানো। যদি সেয়েই হয় দ্বিতীয় ঢৌৰ বেলিকা চৰকাৰে কিন্তু তেনে কৰা নাই বাবে সকলোৱে চৰকাৰে আগবঢ়োৱা সুবিধা পাইছে। যদি সেইটোৱেই হয় আপোনাৰ প্ৰতি এগৰাকী দুৰ্ভগীয়া ছাত্ৰী হিচাপে মোৰ অনুৰোধ, এই সিদ্ধান্তটো আপুনি পুনৰ বিবেচনা কৰক। ধেমাজিৰ কেবিনেট বৈঠকতে আপুনি এই সিদ্ধান্ত লৈ আমাৰ দৰে দুৰ্ভগীয়া পৰিয়ালকেইটাক উদ্ধাৰ কৰিব নোৱাৰেনে? আপুনি কোৱাৰ দৰে অৰুণোদয় বা মাৰ বিধৱা পেঞ্চনৰ বাবে ফৰ্মখন আনিবলৈ গৈয়ো বিমুখ হ’লো। আমাক সহায় কৰিবলৈকো কোনো নাই। আশাকৰো অলপ দীঘলীয়া হ’লেও আপুনি পত্ৰখন পঢ়িব আৰু আমাক এটা পথৰ সন্ধান দিব। ৰাজ্যখনৰ অভিভাৱক হিচাপে আপোনাৰ প্ৰতি এয়া আমাৰ অনুৰোধ।\nএতিয়া প্ৰশ্ন হৈছে, চৰকাৰী আঁচনিৰ পৰা বঞ্চিত হ’ব নেকি কোৰোণাৰ প্ৰথম ঢৌত মৃত্যু হোৱা লোক সকলোৰ পৰিয়ালবোৰ? ছাত্ৰীগৰাকীৰ এই চিঠিৰ উত্তৰ মুখ্যমন্ত্ৰী কেনেদৰে দিয়ে সেয়া হ’ব লক্ষণীয়।\nFirst published: September 30, 2021, 08:32 IST\nassamcorona virusCovid 19Himanta Biswa Sarma


Mic7| AsmULB | STEP | মোৰ সন্তাপ হল! মোৰ বাবে এইয়া গ্রীষ্মকালৰ ফল চপোৱা, চেৰ পৰা দ্ৰাক্ষাগুটি গোটোৱাৰ পাছত গুটি বিচৰাবিলাকৰ নিচিনা হলোঁ ; খাবলৈ এথোপাও নাই, মোৰ প্ৰাণে হাবিয়াহ কৰা প্ৰথমে পকা ডিমৰু গুটিও নাই ।\n1মোৰ সন্তাপ হল!\nমোৰ বাবে এইয়া গ্রীষ্মকালৰ ফল চপোৱা,\nচেৰ পৰা দ্ৰাক্ষাগুটি গোটোৱাৰ পাছত গুটি বিচৰাবিলাকৰ নিচিনা হলোঁ ; খাবলৈ এথোপাও নাই, মোৰ প্ৰাণে হাবিয়াহ কৰা প্ৰথমে পকা ডিমৰু গুটিও নাই । 2পৃথিবীৰ পৰা সাধু লোক উচ্ছন্ন হল, মানুহবিলাকৰ মাজত ধাৰ্ম্মিক লোক কোনো নাই ; সিহঁত আটায়ে ৰক্তপাত কৰিবলৈ খাপ দি থাকে, সিহঁত প্ৰতিজনে নিজ নিজ ভাইক জালেৰে ধৰিবলৈ চেষ্টা কৰে ।\n3সিহঁতৰ হাত দুখন পৰিশ্ৰমেৰে মন্দ কাৰ্য্য কৰিবলৈ যুগুত ; অধিপতিয়ে খোজে, আৰু বিচাৰকৰ্ত্তাই ভেঁটিৰ অৰ্থে কাৰ্য্য কৰে ; আৰু বৰ লোকে নিজৰ মনৰ দুষ্টতা মুখেৰে প্ৰকাশ কৰে ; সিহঁত সকলোৱে মিলি জাল গোঁঠে । 4সিহঁতৰ মাজৰ উত্তম জন চোৰাতৰ নিচিনা, অতি সৰল জন কাঁইটীয়া জেওৰাতকৈয়ো বেয়া ; তোমাৰ প্ৰহৰীবিলাকৰ দিন, তোমাৰ দণ্ডৰ দিনেই উপস্থিত ; এতিয়া সিহঁত ব্যাকুল হব ।\n5তোমালোকে বন্ধুত প্ৰত্যয় নকৰিবা, প্ৰণয়ৰ বন্ধুত বিশ্বাস নকৰিবা ; তোমাৰ বুকুত শোওঁতা জনীৰ পৰা নিজ মুখৰ দুৱাৰ বন্ধ কৰা । 6কিয়নো পুতেকে বাপেকক অমান্য কৰে, জীয়েক নিজ মাকৰ, আৰু বোৱাৰীয়েকে নিজ শাহুৱেকৰ বিৰুদ্ধে উঠে ; নিজ নিজ পৰিয়ালেই মানুহৰ শত্ৰু হয় ।\n7কিন্তু মই হলে, যিহোৱালৈ অপেক্ষা কৰিম, মোৰ ত্ৰাণকৰ্ত্তা ঈশ্বৰলৈ বাট চাম ; মোৰ ঈশ্বৰে মোলৈ কাণ দিব । 8হে মোৰ শত্ৰু, মোৰ অহিতে আনন্দ নকৰিবা ; যদিও মই পৰিলোঁ, তথাপি মই আকৌ উঠিম, আৰু যদিও মই আন্ধাৰত বহিছোঁ, তথাপি মোৰ পক্ষে যিহোৱা পোহৰ হব ।\n9যিহোৱাই মোৰ অভিযোগ প্ৰতিবাদ, আৰু মোৰ নিমিত্তে বিচাৰ নিষ্পত্তি নকৰালৈকে, তেওঁৰ অহিতে মই পাপ কৰাৰ কাৰণে মই তেওঁৰ ক্ৰোধৰ ভাৰ বম ; তেওঁ মোক পোহৰলৈ আনিব, তাতে মই তেওঁৰ ন্যায় কাৰ্য্য দেখিবলৈ পাম ।\n10তেতিয়া, তোমাৰ ঈশ্বৰ ক’ত ? এই বুলি মোৰ আগত কোৱা মোৰ শত্ৰুৱে তাক দেখিব, আৰু সেই শত্ৰুক লাজে ঢাকিব ; মোৰ চকুৱে তাক সন্তোষেৰে চাব ; তাক বাটৰ বোকাৰ নিচিনাকৈ গচকা হব ।\n11তোমাৰ গড়বোৰ সাজিবৰ দিন আহিছে ; সেই দিনা আজ্ঞাটি দূৰলৈকে প্ৰচাৰিত হব । 12সেই দিনা, অচূৰৰ পৰা মিচৰৰ নগৰবোৰলৈকে, মিচৰৰ পৰা নদীখনলৈকে, এক সমুদ্ৰলৈকে, আৰু এক পৰ্ব্বতৰ পৰা আন পৰ্ব্বতলৈকে য’ত লোক আছে, সেই সকলোৱেই তোমাৰ ওচৰলৈ আহিব । 13তথাপি দেশ-নিবাসীবিলাকৰ কাৰণে, তেওঁবিলাকৰ কাৰ্য্যফলৰ কাৰণেই দেশ উচ্ছন্ন হব ।\n14অকলশৰীয়া হৈ বাস কৰা তোমাৰ আধিপত্যৰ ভেড়াৰ জাক তোমাৰ প্ৰজাক তুমি লাখুটি লৈ কৰ্মিলৰ মাজত থকা কাঠনিত চৰোওৱা ; তেওঁবিলাকে আগৰ দৰে বাচানত আৰু গিলিয়দত চৰক । 15তুমি মিচৰৰ পৰা ওলাই অহা দিনা তোমাক দেখুউৱাৰ দৰে মই তেওঁবিলাকক নানা আচৰিত কাৰ্য্য দেখুৱাম ।\n16জাতিবিলাকে তাকে দেখি নিজৰ আটাই পৰাক্ৰমৰ বিষয়ে লাজ পাব, মুখত হাত দিব, আৰু সিহঁতৰ কাণ কলা হব । 17সিহঁতে সাপৰ নিচিনাকৈ ধূলি চেলেকিব, আৰু পৃথিবীৰ বগাই ফুৰা প্ৰাণীৰ নিচিনাকৈ নিজ নিজ গোপনীয় ঠাইৰ পৰা কঁপি কঁপি ওলাব ; সিহঁতে ভয়েৰে আমাৰ ঈশ্বৰ যিহোৱাৰ ওচৰলৈ আহিব, আৰু তোমালৈ ভয় কৰিব ।\n18অপৰাধ ক্ষমা কৰোঁতা আৰু নিজ আধিপত্যৰ অৱশিষ্ট ভাগৰ দাই এৰি দিওঁতা তোমাৰ নিচিনা ঈশ্বৰ কোন আছে ? তেওঁ দয়া ভাল পোৱাৰ কাৰণে চিৰকাললৈকে নিজৰ ক্ৰোধ নাৰাখে ।\n19তেওঁ পুনৰায় ঘূৰি আমাক কৃপা কৰিব, আৰু আমাৰ অপৰাধবোৰ ভৰিৰে গচকিব ; আৰু তুমি তেওঁবিলাকৰ আটাই পাপ সমুদ্ৰৰ গভীৰ জলত পেলাই দিব । 20তুমি আগৰ কালত আমাৰ পূৰ্ব্ব-পুৰুষবিলাকৰ আগত যি শপত খাইছিলা, সেই শপতৰ দৰে যাকোবলৈ সত্য ব্যৱহাৰ কৰিবা, আৰু অব্ৰাহামক দয়াপ্ৰাপ্ত কৰিবা ।


আইফেল টাৱাৰতকৈয়ো বিশাল গ্ৰহাণুৱে গতি কৰিছে পৃথিৱীৰ দিশে , কি ক’লে নাছাই ? - VOICE 24x7\nআইফেল টাৱাৰতকৈয়ো বিশাল গ্ৰহাণুৱে গতি কৰিছে পৃথিৱীৰ দিশে , কি ক’লে নাছাই ?\nআন এক মহজাগতিক পৰিঘটনাৰ সন্মুখীন হ’ব আমি বাস কৰা গ্ৰহ পৃথিৱী ৷ মহাকাশ বিজ্ঞানীসকলে সতৰ্ক কৰি দিছে যে এটা বিশাল গ্ৰহাণু পৃথিৱীৰ ফালে আহি আছে। আমেৰিকান মহাকাশ সংস্থা নাছা (নেচনেল এৰোনটিক্স এণ্ড স্পেচ এডমিনিষ্ট্ৰেচন)ৰ মতে নিৰীক্ষণ কৰি থকা, বিশাল মহাকাশ গ্ৰহাণুটোৱে অহা ১৬ মে’ৰ নিশা ২.৪৮ বজাত পৃথিৱীৰ ওচৰেৰে পাৰ হৈ যাব ৷\nনাছাই প্ৰকাশ কৰা অনুসৰি গ্ৰহাণুটো ১,৬০৮ ফুট বহল। ই আইফেল টাৱাৰতকৈও ডাঙৰ আৰু ষ্টেচু অফ লিবাৰ্টিতকৈয়ো ওখ ৷ বিজ্ঞানীসকলৰ মতে গ্ৰহাণুটোৱে পৃথিৱীত আঘাত কৰিলে বৃহৎ ক্ষতি হোৱাৰ সম্ভাৱনা আছে ৷ কিন্তু মহাকাশ বিজ্ঞানীসকলৰ গণনা অনুসৰি ই পৃথিৱীৰ পৰা প্ৰায় ২.৫ নিযুত মাইল দূৰত্বৰে অতিক্ৰম কৰিব ৷\nযদিও ই এক বৃহৎ দূৰত্ব যেন লাগে মহাকাশৰ ক্ষেত্ৰত সেয়া কোনো বৃহৎ দুৰত্ব নহয় ৷ যাৰ বাবে নাছাই ইয়াক যথেষ্ট নিকটৱর্তী পৰিঘটনা হিচাপে আখ্য দিছে ৷ ইয়াৰ পূর্বেও এই ৩৮৮৯৪৫ গ্ৰহাণুটোৱে ২০২০ চনৰ মে মাহত পৃথিৱীৰ অতি ওচৰৰ পৰা পাৰ হৈছিল ৷ সেই সময়ত ১.৭ নিযুত মাইল দূৰত্বৰে পাৰ হৈছিল গ্ৰহাণুটো ৷ ।\nমহাকাশ বিজ্ঞানীসকলৰ মতে এই গ্ৰহাণুটোৱে সূৰ্যক প্ৰদক্ষিণ কৰোঁতে প্ৰতি দুবছৰত নিয়মীয়াকৈ পৃথিৱীক অতিক্ৰম কৰে ৷ পৰৱৰ্তী সময়ত ই ২০২৪ চনৰ মেত পৃথিৱীৰ ওচৰেৰে পাৰ হ’ব ৷ গ্ৰহাণুটো পুনৰ ২১৬৩ চনৰ মে মাহত পৃথিৱীৰ ওচৰলৈ আহিব।যদি এটা গ্ৰহাণু পৃথিৱীৰ পৰা ৪.৬৫ নিযুত মাইলৰ ভিতৰলৈ আহে আৰু এক নিৰ্দিষ্ট আকাৰতকৈ অধিক হ’লে মহাকাশ সংস্থাবোৰে “সম্ভাৱ্য বিপদজনক” বুলি গণ্য কৰে।\nহাৰ্ভাৰডৰ চেণ্টাৰ অফ এষ্ট্ৰ’ফিজিক্স আৰু ইভেণ্ট হৰাইজন টেলিস্কোপৰ বিজ্ঞানীসকলৰ আন এক সফলতা\nসময়মতে হ’ব নীট -পিজিৰ প্ৰৱেশ পৰীক্ষা, পিছুৱাই দিবলৈ কৰা আৱেদন খাৰিজ উচ্চতম ন্যায়ালয়ৰ\nসমগ্ৰ বিশ্বৰ পৰা চন্দ্ৰগ্ৰহণৰ শ্বাসৰুদ্ধকাৰী ছবি\nপৃথিৱীৰ বহু ঠাইত দৃশ্যমান হ’ল ২০২২ চনৰ প্ৰথমটো পূৰ্ণগ্ৰাস চন্দ্ৰগ্ৰহণ\nবিশ্বৰ প্ৰথমখন ৰবটে পেইণ্টকৰা আৰ্ট কাৰ\nনাছাই আকাশীগঙ্গাৰ ছায়াপথত বন্দী কৰিছে ২২ টা কৃষ্ণগহ্বৰৰ আশ্চৰ্যকৰ দৃশ্য\n৩০ এপ্ৰিলত, ২০২২ চনৰ প্ৰথমটো সূৰ্যগ্ৰহণ


দৈনন্দিন – Page7– ফটাঢোল\n“যদি তুমি অসমীয়া, দেশৰ বাবে ওলাই আহা” “জয় আই অসম” শ্ল’’গানেৰে মুখৰিত হ’ল বিষ্ণুৰাভা খেলপথাৰ৷ হাজাৰ হাজাৰ মানুহে আহি ভীৰ কৰিছেহি গোটেই খেলপথাৰখনত৷ : হেৰি! শুনিছেনে? – ৰূপালীয়ে পাকঘৰৰ ফালে চাই ৰূপমক চিঞৰিলে৷ কিছুদিনৰ পৰা ৰূপমে তাইৰ কথাবোৰ আওকাণ কৰা কথাটো তাই লক্ষ্য নকৰা নহয়৷ : এই মানুহটো যে! হয় দেই! পুৱাই মোৰ মূৰটো…… – ভোৰভোৰাই ভোৰভোৰাই ৰূপালীয়ে নেইলপলিছটো ড্ৰেছিং টেবুলখনতে ঠেকেচি থৈ পাকঘৰৰ মুখত থিয় হ’লহি। : বোলো হেৰি, কাষৰ ঘৰৰ বৰুৱায়ো মোৰ মাতটো শুনি কি হৈছেনো হয় ফুকননী\nশিক্ষয়িত্ৰী আছিলোঁ। বিদ্যালয় বন্ধ হ’লে দুই এঘৰলৈ থকাকৈ গৈছিলোঁ। বিশেষকৈ গৰমৰ বন্ধ, পূজাৰ বন্ধ, আৰু ডিচেম্বৰ মাহৰ বছৰেকীয়া পৰীক্ষা যোৱাৰ পিছৰ বন্ধত ফুৰিবলৈ যোৱাটো কৰ্তব্য বুলি ধৰি লৈছিলোঁ। ফুৰিবলৈ যাবলৈ দুঘৰেই বাচি লৈছিলোঁ। ১ – ল’ৰাৰ মামাকৰ ঘৰ, ২ – তাৰ মাহীয়েকৰ ঘৰ। বছৰেকীয়া পৰীক্ষা আহিল। বহুত ফুচুলনি আৰু মোৰ ফণীৰ কোব পৰাৰ পাছত গধূলি সাতমান বজাৰ পৰা ৯ মান বজালৈ টেবুলৰ কাষত থাকে। মাজতে ৪ বাৰমান ইউৰিনেললৈ যায়। চাৰিবাৰমান পাকঘৰত সোমাই কি ৰান্ধিছোঁ তাৰো খবৰ লয়। কিবাকৈ পৰীক্ষাটো শেষ\nপৌৰাণিক যুগৰ আখ্যান এয়া। মই বৃদ্ধা হোৱাৰ আগৰেই কাহিনী এইটো। পঞ্চম নে ষষ্ঠ শ্ৰেণীত থকাৰে কথা। সেইবাৰ আমাৰ নলবাৰীৰ গৰ্ডন স্কুলৰ ফিল্ডত অসম শিশু মহোৎসৱ হৈছিল। আমাৰ স্কুলৰ পৰা আমি কেইগৰাকীমানক চিলেক্ট কৰি তাত উদ্বোধনৰ দিনাখন ৰিবন ডেঞ্চ কৰিবলৈ বুলি পঠিয়াইছিল। আমি পুৱা ৭টাতে ফিল্ডত হাজিৰ। হাতত ৰঙচঙীয়া ৰিবন লৈ সুন্দৰ ডেঞ্চ দিলোঁ। সেইখিনি সময়ত জুবিন গাৰ্গ আমাৰ সকলোৰে উমৈহতীয়া ক্ৰাশ্ব মেটেৰিয়েল। পাখি এলবামখন ওলাইছিলহে মাত্ৰ। গান সৱ মুখস্থ। মোৰ সৰুকৈ লেখা এটাও প্ৰকাশ হৈছিল সেইবাৰ অসম শিশু মহোৎসৱৰ souvenir-ত,\nব্যৱসায় বাণিজ্যৰ লগত জড়িত থকা সকলে গম পাব যে কি কি ধৰণৰ কাষ্টমাৰৰ লগত ‘ডিল’ কৰিবলগীয়া হয়৷ কিছুমান গ্ৰাহক খুবেই ‘ভাল’, মানে দামটো কোৱাৰ পিছত অলপো নভবাকৈ টকা দি বস্তুটো লৈ লয় কিন্তু কিছুমানৰ লগত ‘ডিল’ কৰা যথেষ্ট কষ্টসাধ্য কাম৷ মই সেইসকল দোকানিক চেল্যুট দিওঁ, যিয়ে শাৰীৰ দোকান চলায়৷ ধৰক আপোনাৰ শাৰীৰ দোকান আছে৷ দুগৰাকী মহিলা আহি আপোনাৰ তাত থকা প্ৰায় বিশখন শাৰী সকলো খুলি চাই চাই অৱশেষত এখনো পচন্দ নকৰাকৈ গুচি যায়৷ তাৰ পিছত যেতিয়া পুনৰ শাৰীবোৰ জাপি জাপি\nটোপ – অসীমা শইকীয়া দত্ত\nইলেকচনৰ বতৰ৷ ৰাষ্টাৰে গাড়ীবোৰ ভোঁ-ভোঁৱাই গৈছে। আবতৰীয়া ঢোলৰ মাতত কুলিকেইজনীয়েও ফাগুনতে বহাগ বুলি অসম পালেহি হ’বলা, ফাগুনতে কুলিয়ে কণী পাৰি দিব লগা গতি কৰি পেলালে ইলেকচনে৷ চোতালৰ পৰা ডিঙি মেলি কণপোনাৰ মাকে ভোৰভোৰাই চাই আছিল। হাততে বজাৰৰ মোনাটো লৈ ওচৰৰ দোকানখনলৈ বুলি ওলাল। আলু, পিয়াঁজ একো নাই ঘৰত। যিহে ৰাষ্টাত জিন্দাবাদৰ গাড়ী, ওলাবলৈকে ভয়। কণপোনাৰ মাকে জপনা খুলি ৰাষ্টালৈ ওলাইছে মাত্ৰ, সিমূৰৰপৰা আহি থকা জয়ন্তৰ চিঞৰ, : অ’ খুইদৌ ভোটটো এইবাৰ আমাৰ দলকে দিব। জানেই চেণ্ট্ৰেলত কোন। বেলেগক দি একো\nমেক‌আপ আৰু ম‌ই-জিমী শ‌ইকীয়া\nম‌ই সৰুৰেপৰাই মেক‌আপৰ প্ৰতি সচেতন। লিপষ্টিকক লিবিইচটিক বুলি কোৱা বয়সৰে কথা। লিপষ্টিক চিপষ্টিক ঘঁহি ওঁঠে ওঁঠে নলগাকৈ আঁ কৰি ঘূৰি ফুৰোঁ। আনকি লিপষ্টিক ঘঁহাৰ পিছত যিমান লোভনীয় মিঠাই থাকিলেও নাখাইছিলোঁ। আলহীৰ ঘৰলৈ গৈ তেতিয়াহে থাকিছিলোঁ যদি লিপষ্টিক কিনি দিম বুলি কয়। যদিও ম‌ই সৰুতে কাজলটোৰ ৰঙৰে আছিলোঁ, তথাপি চকুত কাজল এলেপা ঘঁহিহে সুখ পাইছিলোঁ। ইমানেই মেক‌আপ কৰাত ম‌ই সিদ্ধহস্ত হৈ পৰিছিলোঁ যে আইনা নহ’লেও আণ্ডাজতে চকু আৰু ওঁঠৰ ৰং সলাই পেলাব জানিছিলোঁ। পিচে এবাৰ ঘটিল নহয় অঘটন। এফালে যাবলৈ উথপথপকৈ\nতলমূৰ কৰি লিখি থকাৰ মাজতে মই গম পালোঁ মানুহ এজন আহি মোৰ কাষত থিয় দিছেহি। মই মূৰ তুলি চোৱা নাই। লিখা কামখিনি শেষ কৰি লওঁ বুলি ভাবিছোঁ। মই লিখি থকা বাবে হয়তো মানুহজনে মতা নাই। অলপ সময় পাৰ হৈ গ’ল। লিখা বন্ধ কৰি মই মূৰ তুলি মানুহজনলৈ চালোঁ। বয়সীয়াল মানুহ। পিন্ধনত ধূতি-কামিজ। কিছু পৰিমাণে মলিয়ন। বেছ কিছুদিন ধৰি একেলেথাৰিয়ে পিন্ধি কিছু লেতেৰা হৈ পৰা “থ্ৰি প্লাই” মাস্কখনে মুখ আৰু নাকৰ পৰিৱৰ্তে থুতৰিত অৱস্থান কৰিছে। তেওঁ আৰু মোৰ দূৰত্বটো অলপ বেছি


মানুহবোৰৰ হৈছে কি? অন্তঃসত্বা হাতীৰ পিছত এইবাৰ মাংসৰ লগত বোমা দি শিয়াল হত্যা\nHome > মানুহবোৰৰ হৈছে কি? অন্তঃসত্বা হাতীৰ পিছত এইবাৰ মাংসৰ লগত বোমা দি শিয়াল হত্যা\nচেন্নাইঃ মানৱীয়তা পাহৰি এতিয়া যেন পশুহত্যাৰ নিচাত ডুব গৈছে দেশৰ একাংশ লোক। কেৰালাত অন্তঃসত্বা এটা হাতীয়ে বিস্ফোৰক ভৰ্তি আনাৰস খাই কৰণ মৃত্যুক সাৱটি লোৱাক লৈ আৰম্ভ হোৱা বিতৰ্কৰ বৰ্তমানো অব্যাহত আছে। ঘটনাটোক লৈ ছ’চিয়েল মিডিয়াত একাধিক আলোচনা চলিলেও বাস্তৱত যে এনে আলোচনাই একাংশ লোকক স্পৰ্শ কৰিব নোৱাৰে সেয়া স্পষ্ট কৰি তুলিছে অনুৰূপ আন এক ঘটনাই।\nটাইমছ অব ইণ্ডিয়াৰ লগতে কেবাখনো ৰাষ্ট্ৰীয় সংবাদ পত্ৰত প্ৰকাশিত বাতৰি মতে, সোমবাৰে তামিলনাডুৰ তিৰুচিৰ জিয়াপুৰমৰ সমীপৰ চাহৰ দোকান এখনৰ পৰা এটা শিয়ালৰ ক্ষতবিক্ষত মৃতদেহ উদ্ধাৰ কৰে স্থানীয় বন বিভাগে। ৰাজ্যখনৰ বিন বিভাগৰ সূত্ৰই সংবাদ মাধ্যমৰ আগত কৈছে যে বিস্ফোৰক ভৰ্তি মাংস খোৱাৰ ফলত শিয়ালটোৰ মুখমণ্ডল সম্পূৰ্ণৰূপে নিশ্চিহ্ন হৈ পৰিছে।\n'মাংসৰ ভিতৰত কৌশলেৰে বিস্ফোৰক সুমুৱাই দিছিল। সেই মাংস খোৱাৰ লগে লগে শিয়ালটোৰ মুখৰ ভিতৰতে বিস্ফোৰণ সংঘটিত হয়। ফলত তীব্ৰ যন্ত্ৰণাৰ অন্তত শিয়ালটোৰ মৃত্যু হয়। এতিয়ালৈকে ঘটনা সন্দৰ্ভত ১২ জন লোকক আৰক্ষীয়ে গ্ৰেপ্তাৰ কৰিছে।’-এইদৰে কয় ৰাজ্যখনৰ এগৰাকী শীৰ্ষ বন বিষয়াই।\nবিষয়াগৰাকীয়ে আৰু জনোৱা মতে, দাঁত আৰু মাংসৰ বাবেই শিয়ালটোক এনেদৰে বিস্ফোৰক ভৰ্তি মাংসৰ টোপ দিয়া হৈছিল। যিকেইজন লোকে উক্ত কাণ্ড সংঘটিত কৰিছিল সেইসকলে শিয়ালৰ মৃতদেহ উদ্ধাৰ হোৱা বনাঞ্চলখনৰ সমীপৰ গাঁৱত বাস কৰে। উক্ত বনাঞ্চলখনত লোককেইজনে মৌজোল সংগ্ৰহ কৰি জীৱন নিৰ্বাহ কৰি আহিছিল বুলিও জানিবলৈ দিছে বন বিভাগে।\nমৌজোল সংগ্ৰহ কৰি ঘৰলৈ ঘূৰি আহোতে প্ৰায়েই এটা শিয়ালৰ মুখামুখি হৈ আহিছিল লোককেইজন। তাৰ পিছতে তেওঁলোকে শিয়ালটোক কিদৰে ফান্দত পেলাব পৰা যায় সেই বিষয়ে আলোচনা কৰে আৰু এনেদৰে বিস্ফোৰক ভৰ্তি মাংস টোপ হিচাপে দিয়ে। শিয়ালটো চিকাৰ কৰাৰ বাবে লোককেইজনে দেশী বোমা ব্যৱহাৰ কৰিছিল বুলি জানিব পৰা গৈছে।\nপ্ৰকাশিত বাতৰি অনুযায়ী লকডাউন শিথিল কৰাত সোমবাৰে এখন চাহৰ দোকানত ১২ জনীয়া লোকৰ এটা দলে এটা বস্তা একোণত ৰাখি চাহ খাই আছিল। সেই চাহৰ দোকানখনতে চাহ খাবলৈ উপস্থিত হৈছিল এজন আৰক্ষী কনিষ্টবল। সন্দেহবশতঃ কনিষ্টবলজনে লোককেইজনক বস্তাটোৰ বিষয়ে প্ৰশ্ন কৰাত কথাবোৰৰ খেলিমেলি লক্ষ্য কৰে। পিছত তেওঁ বস্তাটো পৰীক্ষা কৰাত তাত শিয়ালৰ মৃতদেহটো প্ৰত্যক্ষ কৰে।\nলগে লগে আৰক্ষী কনিষ্টবলজনে বন বিভাগ আৰু নিজে কৰ্তব্যৰত আৰক্ষী থানাৰ বিষয়ালৈ ফোন কৰে। অৱশেষত ঘটনাস্থলীত বন বিভাগ আৰু আৰক্ষীৰ দল উপস্থিত হৈ আটাইকেইজন লোকক থানালৈ লৈ যোৱা হয়। থানাত সোধ-পোছত আটাইকেইজন লোকে ঘটনাটোৰ সত্যতা স্বীকাৰ কৰাৰ লগতে কিদৰে সংঘটিত কৰিছিল সেয়াও জনায়।\nতামিলনাডুৰ বন বিভাগে প্ৰকাশ কৰা মতে শিয়াল চিকাৰ কৰা মূল অভিযুক্ত কেইজন হৈছে ৰামৰাজ (২১), ছাৰাভানান (২৫), ইছু দাস (৩৪), শৰতকুমাৰ (২৮), দেৱ (৪১), পাণ্ডিয়ান (৩১), বিজয়কুমাৰ (৩৮), সত্যামূৰ্তি (৩৬), ৰাজামানিকাম (৭০), ৰাজু (৪৫) আৰু পাতামপিল্লাই (৭৮)। এই আটাইকেইজনেই থিৰুভাৰুমবাৰৰ সমীপৱৰ্তী পুলানকুড়িৰ বাসিন্দা।\nSource URL: https://newsnextone.com/fox-killed-in-tn-after-bomb-covered-with-meat-explodes


Novastat in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nNovastat के प्रकार चुनें\nNovastat 10 Tablet Novastat 40 Mg Tablet Novastat5Mg Tablet Novastat 20 Mg Tablet Novastat 40 Mg Tablet\nNovastat ৰ মূল্য আৰু পেকৰ চাইজ - Novastat Price and Pack Size in Assamese - Novastat ar mulya aaru pakor size\nNovastat 10 Tablet ₹168.0 दवा खरीदें\nNovastat 40 Mg Tablet ₹333.0 दवा खरीदें\nNovastat5Mg Tablet ₹92.0 दवा खरीदें\nNovastat 20 Mg Tablet ₹324.0 दवा खरीदें\nNOVASTAT 40MG TABLET ₹402.0 दवा खरीदें\nNovastat की जानकारी\nNovastat ৰ লাভ আৰু ব্যৱহাৰসমূহ- Novastat Benefits & Uses in Assamese- Novastat ar laabh aaru byavaharsamuh\nNovastat ৰ পালি আৰু সেয়া কেনেদৰে ল'ব- Novastat Dosage & How to Take in Assamese - Novastat ar paali aaru xeya kenedore lobo\nNovastat ৰ পাৰ্শ্চক্ৰিয়াসমূহ- Novastat Side Effects in Assamese- Novastat ar parshwakriyasamuh\nNovastat সংক্ৰান্ত সতৰ্কতাবাণীসমূহ- Novastat Related Warnings in Assamese- Novastat xonkranta xatarkatabanisamuh\nঅইন দৰৱৰ সৈতে Novastatৰ গুৰুতৰ ক্ৰিয়া-প্ৰতিক্ৰিয়া- Severe Interaction of Novastat with Other Drugs in Assamese- Oinor xoite Novastat ar gurutor kriya-pratikriya\nNovastat মতভেদসমূহ- Novastat Contraindications in Assamese- Novastat nishedhsamuh\nNovastat ৰ বিষয়ে সততে সোধা প্ৰশ্নসমূহ- Frequently asked Questions about Novastat in Assamese- Novastat ar bikhoye satate xodha prashnasamuh\nখাদ্য আৰু মদৰ সৈতে Novastat ক্ৰিয়া-প্ৰতিক্ৰিয়া- Novastat Interactions with Food and Alcohol in Assamese- khadya aaru modor xoite Novastat kriya-pratikriya\nNovastat ৰ লাভ আৰু ব্যৱহাৰসমূহ - Novastat Benefits & Uses in Assamese - Novastat ar laabh aaru byavaharsamuh\nNovastat তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNovastat ৰ পালি আৰু সেয়া কেনেদৰে ল'ব - Novastat Dosage & How to Take in Assamese - Novastat ar paali aaru xeya kenedore lobo\nNovastat-ৰ উপাদানসমূহ - Novastat Active Ingredients in Assamese - Novastat-ar upadaansamuh\nNovastat ৰ পাৰ্শ্চক্ৰিয়াসমূহ - Novastat Side Effects in Assamese - Novastat ar parshwakriyasamuh\nগৱেষণাৰ ভিত্তিত, Novastat ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNovastat সংক্ৰান্ত সতৰ্কতাবাণীসমূহ - Novastat Related Warnings in Assamese - Novastat xonkranta xatarkatabanisamuh\nNovastat-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Novastat লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nNovastat-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ওপৰত Novastat ৰ পাৰ্শ্ব-প্ৰতিক্ৰিয়া অতি বিৰল।\nবৃক্কত Novastat কি প্ৰভাৱ দেখা গৈছে?\nবৃক্ক can be affected by Novastatৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Novastat কি প্ৰভাৱ দেখা গৈছে?\nNovastatৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Novastat ৰ কি প্ৰভাৱ দেখা গৈছে?\nহৃদয় ৰ বাবে Novastat কেতিয়াবাহে ক্ষতিকাৰক।\nঅইন দৰৱৰ সৈতে Novastatৰ গুৰুতৰ ক্ৰিয়া-প্ৰতিক্ৰিয়া - Severe Interaction of Novastat with Other Drugs in Assamese - Oinor xoite Novastat ar gurutor kriya-pratikriya\nNovastat তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNovastat মতভেদসমূহ - Novastat Contraindications in Assamese - Novastat nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Novastat লোৱা অনুচিত যাতে -\nNovastat ৰ বিষয়ে সততে সোধা প্ৰশ্নসমূহ - Frequently asked Questions about Novastat in Assamese - Novastat ar bikhoye satate xodha prashnasamuh\nএই Novastat-এ অভ্য়াস বা নিচাৰ সৃষ্টি কৰে নেকি?\nনহয়, আপনি Novastatৰ প্ৰতি আসক্ত নহয়।\nহয়, Novastat লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Novastat লোৱা উচিত।\nNovastat য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Novastat ক্ৰিয়া-প্ৰতিক্ৰিয়া - Novastat Interactions with Food and Alcohol in Assamese - khadya aaru modor xoite Novastat kriya-pratikriya\nখাদ্য আৰু Novastatৰ ক্ৰিয়া-প্ৰতিক্ৰিয়া\nকেতবোৰ বিশেষ খাদ্যৰ সৈতে Novastat লোৱাটোৱে দৰৱৰ প্ৰভাৱ বিলম্বিত কৰিব পাৰে। এইবিষয়ে আপোনাৰ ডাক্তৰৰ সৈতে কথা পাতক।\nমদ আৰু Novastatৰ মাজৰ প্ৰতিক্ৰিয়া\nNovastat লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nNovastat ৰ অনুকল্প - Substitutes for Novastat in Assamese\nআপুনি বা আপোনাৰ পৰিয়ালৰ কোনোবাই Novastat লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Novastat ব্যৱহাৰ কৰিছিল নেকি?\nআপুনি কিমান পৰিমাণে Novastat সেৱন কৰিছিল?\nআপুনি Novastat ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Novastat সেৱন কৰে?


Glizeal P in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Glizeal P ar byavahar, ppali, parshwakriya, upkaar, kriya-pratikriya aaru satarkatabani\nGlizeal P की जानकारी\nGlizeal P ৰ লাভ আৰু ব্যৱহাৰসমূহ- Glizeal P Benefits & Uses in Assamese- Glizeal P ar laabh aaru byavaharsamuh\nGlizeal P ৰ পালি আৰু সেয়া কেনেদৰে ল'ব- Glizeal P Dosage & How to Take in Assamese - Glizeal P ar paali aaru xeya kenedore lobo\nGlizeal P ৰ পাৰ্শ্চক্ৰিয়াসমূহ- Glizeal P Side Effects in Assamese- Glizeal P ar parshwakriyasamuh\nGlizeal P সংক্ৰান্ত সতৰ্কতাবাণীসমূহ- Glizeal P Related Warnings in Assamese- Glizeal P xonkranta xatarkatabanisamuh\nঅইন দৰৱৰ সৈতে Glizeal Pৰ গুৰুতৰ ক্ৰিয়া-প্ৰতিক্ৰিয়া- Severe Interaction of Glizeal P with Other Drugs in Assamese- Oinor xoite Glizeal P ar gurutor kriya-pratikriya\nGlizeal P মতভেদসমূহ- Glizeal P Contraindications in Assamese- Glizeal P nishedhsamuh\nGlizeal P ৰ বিষয়ে সততে সোধা প্ৰশ্নসমূহ- Frequently asked Questions about Glizeal P in Assamese- Glizeal P ar bikhoye satate xodha prashnasamuh\nখাদ্য আৰু মদৰ সৈতে Glizeal P ক্ৰিয়া-প্ৰতিক্ৰিয়া- Glizeal P Interactions with Food and Alcohol in Assamese- khadya aaru modor xoite Glizeal P kriya-pratikriya\nGlizeal P ৰ লাভ আৰু ব্যৱহাৰসমূহ - Glizeal P Benefits & Uses in Assamese - Glizeal P ar laabh aaru byavaharsamuh\nGlizeal P তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nGlizeal P ৰ পালি আৰু সেয়া কেনেদৰে ল'ব - Glizeal P Dosage & How to Take in Assamese - Glizeal P ar paali aaru xeya kenedore lobo\nGlizeal P-ৰ উপাদানসমূহ - Glizeal P Active Ingredients in Assamese - Glizeal P-ar upadaansamuh\nGlizeal P ৰ পাৰ্শ্চক্ৰিয়াসমূহ - Glizeal P Side Effects in Assamese - Glizeal P ar parshwakriyasamuh\nগৱেষণাৰ ভিত্তিত, Glizeal P ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nएडिमा translation missing: as.common\nGlizeal P সংক্ৰান্ত সতৰ্কতাবাণীসমূহ - Glizeal P Related Warnings in Assamese - Glizeal P xonkranta xatarkatabanisamuh\nGlizeal P-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nGlizeal Pৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Glizeal P ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nGlizeal P-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Glizeal P ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Glizeal P গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Glizeal P কি প্ৰভাৱ দেখা গৈছে?\nGlizeal Pৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Glizeal P কি প্ৰভাৱ দেখা গৈছে?\nGlizeal Pএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Glizeal P ৰ কি প্ৰভাৱ দেখা গৈছে?\nGlizeal P গ্ৰহণ কৰাৰ পিছত হৃদয় ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nঅইন দৰৱৰ সৈতে Glizeal Pৰ গুৰুতৰ ক্ৰিয়া-প্ৰতিক্ৰিয়া - Severe Interaction of Glizeal P with Other Drugs in Assamese - Oinor xoite Glizeal P ar gurutor kriya-pratikriya\nGlizeal P তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nGlizeal P মতভেদসমূহ - Glizeal P Contraindications in Assamese - Glizeal P nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Glizeal P লোৱা অনুচিত যাতে -\nGlizeal P ৰ বিষয়ে সততে সোধা প্ৰশ্নসমূহ - Frequently asked Questions about Glizeal P in Assamese - Glizeal P ar bikhoye satate xodha prashnasamuh\nএই Glizeal P-এ অভ্য়াস বা নিচাৰ সৃষ্টি কৰে নেকি?\nনহয়, Glizeal Pয়ে অভ্যাসৰ সৃষ্টি নকৰে।\nGlizeal P য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, চিকিত্সা পৰামৰ্শ অনুসাৰেহে Glizeal P লওক।\nনহয়, মানসিক ৰোগৰ চিকিত্সাৰ ক্ষেত্ৰত Glizeal Pৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Glizeal P ক্ৰিয়া-প্ৰতিক্ৰিয়া - Glizeal P Interactions with Food and Alcohol in Assamese - khadya aaru modor xoite Glizeal P kriya-pratikriya\nখাদ্য আৰু Glizeal Pৰ ক্ৰিয়া-প্ৰতিক্ৰিয়া\nGlizeal P আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Glizeal Pৰ মাজৰ প্ৰতিক্ৰিয়া\nএকে সময়তে Glizeal P আৰু মদ্যাপন কৰাটো সামান্য পাৰ্শ্চক্ৰিয়া ঘটাব পাৰে। আপুনি যদি কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ সৈতে যোগাযোগ কৰক।\nGlizeal P ৰ অনুকল্প - Substitutes for Glizeal P in Assamese\nআপুনি বা আপোনাৰ পৰিয়ালৰ কোনোবাই Glizeal P লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Glizeal P ব্যৱহাৰ কৰিছিল নেকি?\nআপুনি কিমান পৰিমাণে Glizeal P সেৱন কৰিছিল?\nআপুনি Glizeal P ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Glizeal P সেৱন কৰে?


লালগোল্লা -ঈশান জ্যোতি বৰা – ফটাঢোল\nMarch 1, 2020 গল্প\t22 Comments\nলালগোল্লা -ঈশান জ্যোতি বৰা\n“শ্ৰাদ্ধৰ ভোজত ৰঙা মিঠাই খোৱাব পাৰি জানো?”\n“হেৰৌ কোনে কৈছে নোৱাৰি বুলি !”\n“আজিলৈকে কোনেও খুউৱা দেখা নাই৷ সবেই দৈ আৰু গোল্লা এটাহে দিয়ে৷”\n“মানুহৰ নাম লালমোহন দিয়া দেখিছ জানো? তথাপিতো মাৰে তোৰ নাম ৰাখিছিল লালমোহন৷”\n“লালমোহনৰ চাইজটো জোখৰ কৰিবি আৰু৷ মানুহ সৰহ দেখি পাল মাৰি নথ’বি ৷ মাৰৰ আত্মা নহ’লে স্বৰ্গ গৈ নাপাবয়েই৷”\nকথাটো হয়৷ মাক ঠিকে-ঠাকে গৈ স্বৰ্গত থিতাপি লোৱাৰ কথা ৷ গতিকে সিদ্ধেশ্বৰ তামূলীৰ সজোপদেশক পেংলাই কৰিব নোৱাৰি ৷ তাতে তেৰা হৈছে সিহঁতৰ খেলটোৰ আগশাৰীৰ মানুহ ৷ সিদ্ধেশ্বৰ তামূলীক সেৱা এটা জনাই সি পুনৰ খোজ ল’লে পানীৰাম বৰাৰ চুবুৰীটোলৈ ৷ সেইফালেও দহঘৰমান মানুহ মাতিবলৈ আছ ৷\n‘সি’ মানে লালমোহন বৰকাকতি ৷ এতিয়া লালমোহন পানীৰামৰ ঘৰলৈ যাব ৷ সি গৈ পানীৰামৰ ঘৰ পায়গৈ মানে আমি মহাশয় বৰকাকতিৰ জীৱনৰ ওপৰত সাউতকৈ এপাক চকু ফুৰাই আহোঁ আহক ৷\nল’ৰা-ছোৱালীৰ নামকৰণত পিতৃ-মাতৃৰ নিজস্ব চিন্তা, ৰুচিবোধ আৰু আদৰ্শৰ প্ৰভাৱ পৰে ৷ লালমোহনৰ ক্ষেত্ৰতো সেইটোৱেই হৈছিল ৷ লালমোহন খাই ভাল পোৱা তাৰ সাদৰী মাকজনীয়ে ল’ৰাৰ নাম ৰাখি দিলে-লালমোহন৷ পিতৃয়ে দধিমোহন নামটোৰ প্ৰস্তাৱ আগবঢ়াইছিল যদিও মাতৃয়ে ‘থওক হে’ বুলি ভৰ্ৎসনা কৰি সিংহিনীৰ দৰে গৰজি উঠিল ৷ পিতৃয়েও মুখৰ পৰা ওলোৱা নামটোক সেয়েহে ঘৈণীৰ ধমক শুনি ধোঁৱাচাঙত ততালিকে উঠাই থ’লে৷ অৱশ্যে এই অদ্ভুত, আদিম আৰু অগভীৰ নামটোৱে লালমোহন নামৰ কিশোৰজনৰ মনত পোনপ্ৰথমে কিছু পীড়া তথা পিৰপিৰণিৰ সৃষ্টি কৰিছিল আৰু ল’ৰাই সময় পালেই ‘কিনো নাম ৰাখিলে এইডাল’ বুলি ফেঁকুৰি-ফেঁকুৰি য’তে-ত’তে কান্দোনৰ এক অন্তহীন শৃংখল আৰম্ভ কৰি দিছিল ৷ পিছে নিয়তিৰ কি উদাৰতা ! লাহে-লাহে সিও মাতৃৰ দৰে লালমোহন নামৰ মিঠাইটিৰ ৰং, ৰস আৰু নান্দনিকতাৰ প্ৰতি তীব্ৰভাৱে আকৃষ্ট হ’ল আৰু তাৰ সোৱাদত আকণ্ঠ নিমজ্জিত হ’বলৈ কুণ্ঠাবোধ নকৰা হ’ল ৷ বৰঞ্চ নিজৰ নামটোক সি হনুমানৰ পাহাৰটোৰ দৰে সগৰ্বে দাঙি নাম-সচেতন সমাজখনত কঢ়িয়াই ফুৰিবলৈহে ধৰিলে ৷\nআৰু ২০০০ চনত লালমোহন বৰকাকতিয়ে নতুনকৈ খোলা হোটেলখনৰ নাম ৰাখি দিলে ‘লালমোহন মিঠাই ভাণ্ডাৰ’৷ এতিয়া চাৰিআলিৰ এখন প্ৰখ্যাত মিঠাইৰ দোকান ৷ হোটেলৰ শুভাৰম্ভণী অনুষ্ঠানত মাকে লালমোহনক এটা কথা দঢ়াই দঢ়াই কৈ থৈছিল-‘চাবি কিন্তু পিতাই, মিঠাই যাতে তই কেতিয়াও ভেজাল নকৰ ৷ তোৰ নামটোৰ অৰ্থক তই যে অপমান নকৰ৷ গ্ৰাহকক নঠগিবি ৷ নহ’লে ৰৌ-ৰৌ নৰকত গেলি-পচি মৰিবি ৷ দেচোন, লাল এটা দে ৷ সোৱাদ লওঁ৷’ লালমোহনে একে উশাহে শলাগি থৈছিল-‘হয় আই৷’ তাৰপিছত সি পৰম উদ্যমেৰে টিঙৰ পৰা এটা গোলাকাৰ ‘লাল’ অৰ্থাৎ লালমোহন উলিয়াই মাতৃলৈ অকৃপণ হেঁপাহেৰে আগবঢ়াই দিছিল ৷ মাকে ধীৰে ধীৰে মিঠাইটি খাই তাৰ ইতিবাচক সমালোচনাত পঞ্চমুখ হৈ পৰিছিল আৰু কৈছিল-‘সুন্দৰ মিঠাই ৷ সোৱাদকণ জোখৰ ৷ বহুতো লালত থকা চেক্‌চেকীয়া মিঠাটো ইয়াত নাই ৷ লাল হ’ব লাগে এনেকুৱা, যাতে জিভাত দিলেই পিচলি যায় ৷ চোবাই কষ্ট কৰি থাকিবলগীয়া নহয় ৷ তোক লৈ বৰ গৌৰৱ কৰিছোঁ পিতাই৷’\nদুখৰ কথা ৷ লালমোহনৰ জীৱনত ইমান গভীৰভাৱে প্ৰভাৱ পেলোৱা সাদৰী, শুৱনি মানুহজনীৰ যোৱা সপ্তাহত মৃত্যু হ’ল ৷ দুখ-বিষাদ একাষৰীয়া কৰি লালমোহন এইকেইদিন ব্যস্ত হৈ পৰিছে শ্ৰাদ্ধ-দহাদিৰ যা-যোগাৰত ৷\nসৌৱা, লালমোহনে গৈ পানীৰামৰ ঘৰৰ দুৱাৰত টোকৰটো দিছেগৈ ৷\n“অ’ লাল !”-দুৱাৰ ঠেলি সিপিনৰ পৰা পানীৰাম আৰু পিছে পিছে ঘৈণীয়েক ওলাই আহিল৷\n“হয় ককাইদেউ ৷ গমতো পাইছেই..অহা শুকুৰবাৰ মাৰ সকাম..”-মাতটো থোকাথুকি হ’ল লালমোহনৰ ৷\nএইকেইটা শব্দ মুখলৈ আনিলেই মানুহটো ক’ব নোৱাৰাকৈয়ে বৰ গহীন হৈ পৰে ৷ বাৰেপতি হাঁহিমুখীয়া মাকজনীৰ আঙুলিত ধৰি খোজ কাঢ়ি ফুৰা দিনবোৰৰ কথা মনলৈ আহে ৷\n“শুনিছোঁ৷ শুনিছোঁ ৷ আমি বৰ ভাল পাইছোঁ৷”\n“কি শুনিছে ককাইদেউ !”\n“সকামৰ বোলে যা-যোগাৰ ডাঙৰেই কৰিছ৷ ভাল কৰিছ, বুইছ ভাল কৰিছ ৷ মাৰে তোক ইমান মৰম কৰিছিল, ইমান আলহ-উদহকৈ ৰাখিছিল ৷ এতিয়া মাৰজনী সকামটোও একেবাৰে নিয়াৰিকৈ পাতিব লাগে৷ নহ’লে মাৰে স্বৰ্গত গৈ দুখ পাব৷”\n“হয় ৷ সিদ্ধেশ্বৰ খুৰাই ক’লে বোলে ৰাইজে সকামত গোল্লা আৰু দৈ কিমান খাব ! এইবাৰ অলপ বেলেগ কিবা এটা হ’লে ভাল৷ সেয়ে তেখেতে মোৰ নামটোকে খোৱাবলৈ কৈছে৷”\n“মানে লালমোহন ! ঠিকেই আছে, ঠিকেই আছে৷ আমি বেয়া নোবোলোঁ৷”\n“ভাল বুজিছা..ভাল৷”-কাষতে থকা পদ্মাৱতী বৌয়ে লালমোহনৰ প্ৰসংগত মাত লগালে-“আমাৰ ইহঁতকেইটাও লালমোহন বুলিলে পাগল৷ তাতেই তোমাৰ হোটেলৰ লালমোহনে ত্ৰিভুৱন পোহৰাই আছে৷ কিন্তু সৰু চাইজৰ লালমোহনটো বেয়া পায় ৷ মুখত দিলেই নাইকিয়া হৈ যায় ৷ পাৰিলে ডাঙৰ চাইজৰ লালমোহনটোকে খোৱাবা৷ মানে পোন্ধৰটকীয়াটো৷”\n“মই চিন্তা কৰি আছোঁ ৷ ভাল বাৰু এতিয়া৷ আহোঁ তেনেহ’লে৷”\nসকলোৰে পৰা কিছু সমৰ্থন আদায় কৰি আৰু কিছু নতুন চিন্তাৰ যোগাৰ কৰি লালমোহনে পানীৰামৰ ঘৰৰ পৰা বিদায় লয়৷\nএই যে সিদ্ধেশ্বৰ খুৰা, এই যে পানীৰাম ককাইদেউ ! এই যে সমাজৰ মানুহবোৰ ! সকলো ইমান চিন্তিত তাৰ মাকৰ শ্ৰাদ্ধটোক লৈ ! মাক ঠিকে-ঠাকে গৈ স্বৰ্গ পাবনে নাপায়, তাক লৈ ! ঘৰলৈ ওভতনিৰ পথত লালমোহনে কথাবোৰ মনৰ মাজতে আনি পাগুলে ৷ অৱশ্যে ৰাইজে বেয়া পোৱাৰ কথাই নাই৷ কাৰণ ভোজৰ সমস্ত যা-যোগাৰ সি খুব আটোমটোকাৰিকৈয়ে কৰিছে ৷ চামগুৰি বিলৰ প্ৰকাণ্ড ৰৌ মাছৰ হিচাপটো মাক ঢুকোৱাৰ ছয়দিনৰ পাছতেই সি আকবৰক দি থৈছে ৷ বৰবজাৰৰ চিনাকি বেপাৰী নজৰুল আৰু বাহাৰুলক ক’লা দাগ নথকা ফুলকবি, পাত কম থকা বন্ধাকবি, চেনিৰ সমান মিঠা ৰঙালাও, চালাদৰ কাৰণে গাজৰ, বিলাহী আৰু বিটৰ কথা কৈ থৈছে৷ সিহঁতে সকামৰ আগে-আগে সেইবোৰ আনি পৌছাই দিব৷ চাউলৰ কাৰণে সি প্ৰথমে পুৰণা আইজঙ চাউলৰ কথা ভাবিছিল যদিও শেষমুহূৰ্তত বাণীকান্ত বৰদেউতাই ক’লে যে-‘বহুদিন জহা চাউলৰ গোন্ধ পোৱা নাই অ’৷ পাৰিলে..’৷ সেইগতিকে লালমোহনে বিশ কেজি জহা চাউলৰ ফৰমাইচ হ’লছেলাৰ বৃন্দাবন দোকানীৰ ওচৰত দি থৈছে ৷ দালি থাকিব তিনিখন ৷ মচুৰ, মাটি আৰু বুটৰ ৷ মাটিদালিত ঔ-টেঙা কাটি টুকুৰা-টুকৰকৈ পেলাই দিয়া হ’ব ৷ মচুৰ দালিত অকণমান মছলা থাকিব ৷ কিছুমান ভকতে আজিকালি মছলা দিয়া দালি ভাল পায় ৷ ডাঠকৈ প্ৰস্তুত কৰা বুটৰ দালিত দুটামান তেজপাত ওপঙি থাকিব ৷ সৰু-সৰুকৈ আলু কাটি দিয়া হ’ব ৷ সিপিনে জামুগুৰিৰ পৰা আহিব মালভোগ আৰু অমৃতসাগৰ কল, তিনিচুকীয়াৰ পৰা আহিব কমলা, নাৰিকল আহিব নলবাৰীত থকা মোমায়েকৰ বাৰীৰ পৰা, নগাঁও ডায়েৰীৰ পৰা আহিব খাঁটী ডাঠ ক্ৰিম, আৰু সীতাজখলাৰ পৰা আহিব নিৰ্ভেজাল দৈ ৷ এতিয়া লালমোহনটো ক’ৰপৰা অনা যায় ?\nপিছদিনা লালমোহন পুনৰ মানুহ মাতিবলৈ ওলাই যায় ৷ কালি গাঁৱৰ এটা ফাল মাতি শেষ হ’ল ৷ আজি এইটো ফালে মাতিলেই মানুহ মতা কামটো শেষ হয়৷ লগতে সকলোৰে আগত উত্থাপন কৰিব লাগিব ‘লালমোহন-প্ৰসংগ’৷ কাৰণ এটা নতুন পৰম্পৰাৰ আৰম্ভ হ’বলৈ গৈ আছ ৷\nপ্ৰথমেই গৈ সি সদানন্দ কলিতাৰ ঘৰত সোমাল ৷ কলিতা খুৰা আগচোতালতেই বহি আছিল ৷ তেওঁৰ লগতে বহি আছে মিহিৰাম আৰু চক্ৰধৰ ৷\n“তই বোলে সকামত লালমোহন খুউৱাৰ কথা পাঙিছ !”\n“আপোনাক কোনে ক’লে ?”-কোনোধৰণৰ সৌজন্যসূচক কথাৰ পাতনি নেমেলাকৈয়ে চিধাই লালমোহনৰ প্ৰসংগ উলিওৱাত লালমোহন আচৰিত হ’ল ৷\n“কালি দোকানত সিদ্ধেশ্বৰ আৰু পানীৰামে খুব ফিতাহি মাৰি আছিল ৷ বোলে-লালমোহনে আমাৰ কথামতেই এতিয়া সকামত লালমোহন খোৱাব৷”\n“কথাটো হয় ৷”\n“কি কথাটো হয় ! আমাৰ সমাজত মোৰ কোনো মূল্যয়েই নাই নেকি? তই কেৱল সিহঁতৰ কথামতেই লালমোহন খোৱাম বুলি সিদ্ধান্তটো লৈ ল’লি ৷ আমাৰ এইটো ফালৰ মানুহৰ কোনো ৰায়েই ন’ললি৷ তোৰ মাৰৰ মই কাণসমনীয়া বন্ধু আছিলোঁ৷ তোক মই এইখন-এইখন হাতেৰে কোলাত লৈ পিঠাগুৰি জলপান খোৱাইছিলোঁ৷ পাহৰি নাযাবি৷”-সদানন্দ কলিতাই অতীতৰ স্মৃতি-পুখুৰীত খননকাৰ্য চলাই কেইটামান আৱেগিক তথ্য লালমোহনৰ সমুখত দাঙি ধৰে৷\n“তই কিন্তু আমাক বৰ অপমান কৰিলি দেই ! কালি বৰ লাজ পালোঁ ৷ আমিতো ভাই তোৰ লগৰীয়া আছিলোঁ৷”-লালমোহনৰ লগত একেলগে অষ্টম শ্ৰেণীলৈকে পঢ়া মিহিৰামে মিহি মাতটোৰে মতপ্ৰকাশ কৰিলে৷\n“এনে দম্ভালি অ’ সিহঁতৰ ! কিনো চাবা ! আমি কিন্তু লালমোহন নাখাওঁ ৷ চিধাচিধি কথা ৷-” মিহিৰামৰ লগে-লগে থকা চক্ৰধৰে নিজৰ ৰায় শুনাই দিয়ে৷\n“আপুনি খং নকৰিব খুৰাদেউ ! আপোনালোক তিনিজনৰ কাৰণে বেলেগকৈ অইন মিঠাই এটাৰ ব্যৱস্থা কৰিম৷”-হতচকিত আৰু বিমৰ্ষিত মনেৰে লালমোহনে সদানন্দ কলিতাক উদ্দেশি কয় ৷ সি অলপ অপ্ৰস্তুতো হ’ল৷ তৎমুহূৰ্ততে তাৰ মনলৈ আহিল-সি মাক মৰাৰ ভোজ পাতিছে নে মাকে পুনৰ জন্ম লোৱাৰ উৎসৱ\n“এটা ৰসগোল্লাৰে কাম নচলিব৷ আমাৰ এইফালৰ কোনো মানুহেই লালমোহনত মুখেই নিদিয়ে ৷ সবেই ৰসগোল্লাহে খাব৷ কালি ৰাতি আমি সিদ্ধান্ত ল’লোঁ৷”-কঠোৰ মাত এটাৰে সদানন্দ কলিতাই কথাটো কৈ পঢ়ি থকা কিতাপখনত দৃষ্টি নিবদ্ধ কৰে ৷\n“ঠিক আছে৷ খুৰাদেউ ৷ এতিয়া আহোঁহে৷”\nসদানন্দ কলিতাৰ কৰ্কশ কথাকেইটাই লালমোহনক বিবুদ্ধিত পেলায় ৷ বুকুৰ ভিতৰৰ পৰা উজাই অহা দুখ এটাই লালমোহনক খুন্দা মাৰি ধৰে৷ তাৰ মাকলৈ মনত পৰে ৷ বৰকৈ৷\nব্যাখ্যাহীন শোক এটাৰে অভিভূত হৈ সি এখোজ-দুখোজকৈ ওলাই আহে৷ তাৰপিছত এঘৰ-দুঘৰকৈ বাকী থকা মানুহকেইঘৰকো সকামলৈ নিমন্ত্ৰণ দিয়ে৷ সদানন্দ কলিতাৰ কথাটো হয়, এইফালৰ ৰাইজে ৰসগোল্লাহে খাব৷ লালমোহনক আটায়ে ‘বয়কট’ কৰিছে ৷\nদুপৰবেলালৈ তাৰ মানুহ মাতি হয়গৈ৷ ডাঙৰ কামটো শেষ কৰি সি পিছে ঘৰলৈ নাযায় ৷ তাৰ মৰমৰ হোটেল ‘লালমোহন মিঠাই ভাণ্ডাৰ’ৰ পিনেহে খৰখোজেৰে যাবলৈ ধৰে৷\nসদ্যপ্ৰয়াত দীৰ্ঘেশ্বৰী বৰকাকতিৰ আজি মৎস্যস্পৰ্শ ৷ ভোজ ৷ গাঁৱৰ কেউপিনৰ পৰা মানুহ আহি ভোজস্থলী দলদোপ-হেন্দোলদোপ কৰি ৰাখিছে ৷ লালমোহন বৰকাকতি আছেগৈ পিছপিনে, ৰন্ধনশালাত দেউৰিসকলৰ লগত ৷ ইতিমধ্যে ৰাইজৰ আগে-আগে পৰি থকা পাতত ভাত, দাইল, ভাজি দিয়া হৈছে ৷ ভাজিৰ পৰা ধোঁৱা ওলায়েই আছে৷ জহা চাউলৰ মন উতনুৱা কৰা গোন্ধয়ে পৰিৱেশটোক এক অনন্য মাদকতা দিছে ৷ সিপিনে দোনাত দিয়া হৈছে মচুৰ নাইবা বুটৰ দালি৷ মাটিৰ দালি ‘কমন’ আইটেম৷ কোনোবাই এটা দোনাতে দুখন দালি ল’লে সোৱাদ নষ্ট হ’ব বুলি দুটা দোনাৰ ‘ডিমাণ্ড’ কৰিছে ৷ দিছে ৷ যিয়ে যি বিচাৰিছে, তাকেই দিছে ৷\nভকতৰ পৰা অনুমতি পাই ৰাইজে খাবলৈ ধৰিলে ৷ জহা চাউলৰ সোৱাদ ঠিকেই আছে ৷ বুটৰ দালিত কেৱল নিমখ এচামুচ কম হ’ল৷ মাটিৰ দালিত ঔ-টেঙাকণে এক বিমল ৰসানুভূতিৰ সৃষ্টি কৰিছে ৷ ৰাইজে টপালি-টপালি মাটি দালি খাইছে ৷ ভাজিত ফুলকবিৰ পৰিমাণটো বেছি হৈছে বুলি ৰামেশ্বৰ খুৰাই সমালোচনা পাতনি মেলিছিল যদিও চুক এটাৰ পৰা বুদ্ধেশ্বৰ ভূঞাই ‘নাই নাই ৰঙালাওৰ মিঠা গুণটোৱে তাক বেলেন্স কৰি ৰাখিছে’ বুলি উচ্চস্বৰে কৈ দিয়াত ফুলকবি-বিতৰ্ক তাতেই শেষ হ’ল৷ সকলোতকৈ শ্ৰেষ্ঠ বুলি প্ৰতিপন্ন হ’ল গাজৰ-বিলাহীৰ চালাদকণ৷ ৰাইজে হেঁপাহ পলুৱাই দুই-তিনিবাৰকৈ খাইছে ৷ আনহাতে মছলাবিহীন পাপৰ চোবোৱাৰ ‘মৰক-মৰক’ শব্দটোৱে গোটেই ভোজঘৰটোতেই এক সাংগীতিক তৰংগৰ মৃদু অনুৰণন তুলিছে ৷ নেমু টেঙাবোৰ অপৈণত ৷ কিন্তু তাৰো ৰস ৰাইজে চেপি-খুন্দি উলিওৱাত সফল হৈছে আৰু দালি অথবা ভাজিত তাৰ ৰস চিটিকাই এক বিচিত্ৰ স্বাদ নিজাববীয়াকৈ প্ৰস্তুত কৰি লৈছে ৷ সিপিনে দোনাৰ দালি শেষ হওঁ-হওঁ হওঁতেই ৰৌ মাছৰ প্ৰকাণ্ড টুকুৰাৰ সৈতে মাছৰ জোল আহিল ৷ “মাছৰ জোলকণ ফেণ্টাছটিক হৈছে অ’ লাল৷”- ইংৰাজী ভাষাৰ নামত এই এটা শব্দকে আয়ত্ব কৰি থোৱা আগশাৰীৰ ভকত বিজন বৰদেউতাই আনন্দতে জপিয়াই উঠিল ৷ কিন্তু তেওঁৰ এই মন্তব্য শুনিবলৈ সেই ঠাইত লালমোহন নাছিল ৷\nলালমোহন বৰকাকতীৰ প্ৰৱেশ ঘটিল অলপ পিছতহে ৷ হাতত এটা বাল্টি ৷ বোধহয় তাতেই মিঠাইটো আছে ৷ কাৰণ, পাতৰ সমুখে-সমুখে দৈৰ বাটী একোটা দি যোৱা হৈছে যদিও মিঠাই উপাদানটো তাত নাই ৷\nঠিকেই ৷ লালমোহনে মিঠাই দিবলৈ আৰম্ভ কৰিছে ৷ ভোজঘৰৰ একে পশ্চিম দিশটোৰ পৰা-য’ত কাণসমনীয়া মিহিৰাম বহি আছে, তাৰপৰা সি মিঠাই দিবলৈ আৰম্ভ কৰিছে ৷ মিঠাই দি দি সি পূবফালে থকা সিদ্ধেশ্বৰ বৰদেউতাৰ ওচৰ পাইছিলহে, তেনেতে পানীৰাম খুৰায়ে মাতটো দিলে-\n“হেৰৌ, এইটো কি মিঠাই খোৱালি অ’? অকণ মিঠা, অকণ টেঙেচীয়া ৷ ”\n“অঁ, তাকেই ৷ অকণ বগা, অকণ ৰঙা ৷”-সদানন্দ কলিতাই অদ্ভুত মিঠাইটো লিৰিকি-বিদাৰি একো উৱাদিহ পোৱা নাই৷\n“সোৱাদটো বেয়া লগা নাই৷ পিছে নামটোহে জানিব নোৱাৰিলোঁ৷”-মিঠাইটোত একামোৰ মাৰি চক্ৰধৰে অসহায়বোধ প্ৰকাশ কৰিলে ৷\nমিঠাইটোৰ আকাৰ আৰু আকৃতি ৰসগোল্লাটোৰ নিচিনা ৷ লালমোহনটোৰ নিচিনাও ৷ ওজনো সিমানেই ৷ পিছে ৰঙটোহে অদ্ভুত ৷ এটা ফালে বগলীৰ দৰে বগা, আৰু আনটো ফালে সেন্দূৰৰ দৰে ৰঙা ৷\n“ৰাইজ! এইটো এটা নতুন মিঠাই৷”\nঅৱশেষত লালমোহনে মুখ খুলিলে৷\n“কি?”-একেলগে পাঁচ-ছটামান কণ্ঠ বিভিন্ন ঠাইৰ পৰা ওফৰি আহিল৷\n“মানে ৰাইজ ৷ যেতিয়া গাঁৱৰ এটা ফালে ৰসগোল্লা আৰু এটা ফালে লালমোহন খাম বুলি কোৱা মানুহৰ উজান উঠিল, তেতিয়া মই নিৰুপায় হৈ গ’লোঁ ৷ কাৰণ, অতবোৰ মানুহৰ কাৰণে ভাগে-ভাগে মিঠাই কিনিবলৈ গ’লে মোৰ তলি উদং হ’ব ৷ সেয়ে ৰাতি শোৱাৰ আগত মোৰ সৰগলৈ গৈ থকা মাজনীকে সুধিলোঁ-বোলোঁ, এতিয়া কি কৰোঁ?”\n“তাৰপিছত?”-কোনোবা এজন পাঠকে তীব্ৰ উৎকণ্ঠাৰ বলি হৈ সুধিলে ৷\n“আচৰিত কথা ৷ ৰাতি মায়ে মোক সপোনত দেখা দিলে ৷ আৰু ক’লে যে-অনবৰতে খাওঁ-খাওঁকৈ থকা খাৱৰীয়া কিছুমানৰ কাৰণে তই ইমান চিন্তা কেলৈ কৰিছ? এটা কাম কৰ, ৰূপহী বজাৰৰ পৰা সস্তাতে তুল‌্তুলীয়া ৰঙা বিলাহী পাবি৷ লগতে কপাহৰ দৰে বগা হৈ থকা মিঠা আলুও পাবি ৷ লৈ আহ ৷ সেই দুয়োবিধ উপাদান চেপি-খুন্দি, পিটিকি-সানি লগ লগাই দেচোন ৷ দেখিবি, এফালে ৰঙা আৰু এফালে বগা বৰণ লৈ এটা অদ্ভুত মিঠাইৰ সৃষ্টি হৈছে ৷ সোৱাদৰ কাৰণে দুইচামুচমান চেনি দি দে ৷ এইটোক ‘লালগোল্লা’ বুলি কোৱা হয় ৷ আমাৰ সৰগত খুবেই চলে ৷ যিয়ে লালমোহন ভাল পায়, সি মিঠাইৰ ৰঙাকণ খাব ৷ আৰু যিয়ে ৰসগোল্লা ভাল পায়, সি মিঠাইটোৰ বগাকণ খাব৷”\n“এইবোৰ কি গছৰ ওপৰত গৰু উঠা কথা কৈছে ! আৰু তই আমাক খাৱৰীয়া বুলিবলৈ সাহ কৰিলি কেনেকৈ?”-সিদ্ধেশ্বৰ তামূলীকে ধৰি কেইবাজনো প্ৰথম শাৰীৰ ভকত থিয় হৈ গৰজি উঠিল৷\n“মই ক’ত কৈছোঁ? সৰগলৈ গৈ থকা মায়েহে মোক সপোনত কৈছে ৷”-লালমোহনে সবিনয়ে জনালে ৷\n“নাই কৰা ৷ সকলোৰে সুবিধা হোৱাকৈ ‘লালগোল্লা’ নামৰ এই মিঠাইটোহে প্ৰস্তুত কৰিছোঁ৷ আৰু ৰাইজ, কি জানেনে?”\n“আজিৰেপৰা এই ‘লালগোল্লা’ নামৰ মিঠাই আপোনালোকৰ মৰমৰ হোটেল ‘লালমোহন মিঠাই ভাণ্ডাৰ’তো উপলব্ধ হ’ব৷”-লালমোহনে গৌৰৱেৰে আনুষ্ঠানিক ঘোষণাটো কৰিলে ৷\n“থৈ দে তোৰ মিঠাই৷ মই এই স্থান এতিয়াই ত্যাগ কৰিলোঁ৷”\nসিদ্ধেশ্বৰ তামূলী বহাৰ পৰা উঠি পদূলি পালেগৈ ৷ মুখত এক অস্ফূত ভোৰভোৰনি ৷ তেওঁৰ লগে লগে উঠি গ’ল পানীৰাম খুৰা, সদানন্দ কলিতা ৷ লালমোহনে আঁতৰৰপৰাই তেওঁলোকৰ দৈৰ বাটীকেইটালৈ চালে ৷ দেখিলে, লালগোল্লাটো দৈৰ কাষত নাই ৷ তাৰমানে আটাইকেইজনে লালগোল্লাৰ সোৱাদ লৈহে ভোজগৃহ ত্যাগ কৰিছে ৷\nলগেলগে এক যুদ্ধজয়ী হাঁহিয়ে লালমোহন বৰকাকতিৰ মুখমণ্ডল উজলাই তুলিলে ৷\nদোনাঃ কল-পটুৱাৰে সজা হয় ৷ ভোজ-শ্ৰাদ্ধাদি সামাজিক অনুষ্ঠানবোৰত দালিৰ দৰে পনীয়া বস্তু দোনাত দিয়া হয়৷\n« ‘ভাৰতৰ ইতিহাসত কন্যাভ্ৰুণ হত্যাৰ পৰিপোষণ’ — From Womb to Tomb, এক অনুপলব্ধিৰ দস্তাবেজ -ধনশিৰি\nসংখ্যাৰ আঁৰকথা »\nআমি সততে দেখা সমাজখনৰ বৰ সুন্দৰ বৰ্ণনা দিলা। খুব ভাল লাগিল পঢ়ি।\nঅশেষ ধন্যবাদ বাইদেউ ।\nবৰ সাৱলীল উপস্থাপন।ভাল লাগিল।\nএইয়াই আমাৰ সমাজৰ বৰমূৰীয়া সকল! সাংঘাতিক!\nআন্তৰিক ধন্যবাদ 🙂\nগল্পটোৱে বাস্তৱ ছবি এখন দাঙি ধৰিছে।\nধন্যবাদ 🙂 🙏\nগল্পটি পঢ়ি ভাল লাগিল ।অতি উচ্চমানৰ ব্যংগ ।\nইমান সুন্দৰ ব্যঙ্গ! মুগ্ধ হলোঁ পঢ়ি।\nঅতি উচ্চ মানৰ বেংগাত্মক লেখা,সমাজখন প্ৰতিফলিত হৈছে। খুব ভাল লাগিল।\nউৎসাহিত হ’লোঁ। ধন্যবাদ 🙂\nবাস্তৱ ছঁবি , সুন্দৰ ব্য়ংগ ৷\nবাস্তৱ ছবি….ভাল লাগিল


ধলপুৰ কাণ্ড : কিদৰে প্ৰাণ হেৰুৱাইছিল ১২ বছৰীয়া ফৰিদ শ্বেইখে? ৰাষ্ট্ৰীয় সংবাদ মাধ্যমত চলিছে চৰ্চা -\nHomeআঞ্চলিকধলপুৰ কাণ্ড : কিদৰে প্ৰাণ হেৰুৱাইছিল ১২ বছৰীয়া ফৰিদ শ্বেইখে? ৰাষ্ট্ৰীয় সংবাদ...\nডিজিটেল ডেস্ক : ছিপাঝাৰৰ ধলপুৰ কাণ্ডৰ প্ৰতিক্ৰিয়া দেশজুৰি অব্যাহত আছে। চৰকাৰী উচ্ছেদ অভিযানৰ সময়ত সূত্ৰপাত হোৱা সংঘাতে ৰক্তক্ষয়ী ৰূপ লোৱাৰ পাছতে ইয়াক লৈ সৃষ্টি হোৱা প্ৰতিক্ৰিয়াও অধিক তীব্ৰ হোৱা দেখা গৈছে। বিভিন্ন ৰাষ্ট্ৰীয় আৰু আন্তঃৰাষ্ট্ৰীয় সংবাদ মাধ্যমতো ধলপুৰ কাণ্ডৰ প্ৰসংগই স্থান লাভ কৰিছে আৰু আৰক্ষীৰ ভূমিকাক লৈ প্ৰশ্ন উত্থাপন কৰা হৈছে। আৰক্ষীৰ গুলীত ধলপুৰত নিহত তিনিজন লোকৰ ভিতৰত এটি ১২বছৰীয়া কিশোৰো আছে। সংবাদ মাধ্যমত প্ৰকাশ পোৱা মতে, এক আকস্মিক আৰু অবাঞ্চিত পৰিস্থিতিৰ মাজত দিশহাৰা হৈ ৰৈ থকা ১২বছৰীয়া কিশোৰ শ্বেইখ ফৰিদে প্ৰাণ হেৰুৱাবলগীয়া হয়। শ্বেইখ ফৰিদে উচ্ছেদবিৰোধী প্ৰতিবাদকাৰীৰ সৈতে চামিল হোৱা নাছিল।\nবৰং তেওঁ পোষ্ট অফিচৰ পৰা তেওঁৰ আধাৰ কাৰ্ডখন সংগ্ৰহ কৰি উভতি আহিছিল। সেই সময়তে তেওঁ এই ভয়ংকৰ পৰিস্থিতিৰ মুখামুখি হ’বলগীয়া হয়। তেওঁৰ পৰিয়ালৰ লোকে প্ৰকাশ কৰা অনুসৰি বিগত জুলাই মাহৰ পৰা ফৰিদক কেইবাৰো স্থানীয় পোষ্ট অফিচৰ শাখাৰ পৰা তেওঁৰ আধাৰ কাৰ্ডখন সংগ্ৰহ কৰিবলৈ মাতি থকা হৈছিল। এই ঘটনাৰ দিনটোতো তেওঁক মাতিছিল আধাৰ কাৰ্ড সংগ্ৰহ কৰিবলৈ। পোষ্ট অফিচৰ পৰা ঘূৰি অহাৰ বাটতে ফৰিদ এই পৰিস্থিতিৰ মুখামুখি হয় আৰু ঘটনাৰ আকস্মিকতাত কিংকৰ্তব্যবিমূঢ়় হৈ পৰে। তেওঁ বিমূঢ় পৰিস্থিতিত সন্মুখীন হৈ ৰৈ থকাৰ সময়তে গুলীয়ে তেওঁৰ বুকু বিদীৰ্ণ কৰে।\nফৰিদৰ পৰিয়ালৰ লোকে দাবী কৰা মতে তেওঁলোকে কোনো উচ্ছেদৰ জাননী পোৱা নাছিল। পৰিয়ালটোৰ আটাইতকৈ কনিষ্ঠ সদস্য ফৰিদৰ ঘৰ এই ঘটনা সংঘৰ্ষৰ সূত্ৰপাত হোৱা স্থানৰ পৰা প্ৰায় দুই কিলোমিটাৰ আঁতৰত। উচ্ছেদিত লোকসকলে সংগবদ্ধভাৱে আৰক্ষীৰ লোকক শিল-ইটা আৰু চোকা অস্ত্ৰৰে আক্ৰমণ কৰাৰ পাছত আৰক্ষীয়েও গুলীচালনা কৰিবলগীয়া হয়। আৰু নীৰৱ দৰ্শকৰ ৰূপত ৰৈ থকা কিশোৰ ফৰিদ গুলীবিদ্ধ হয়। ৰফিউল ইছলাম নামৰ ফৰিদৰ পৰিয়ালৰ সদস্য এগৰাকীয়ে প্ৰকাশ কৰিছে যে, ফৰিদক সন্মুখৰ ফালৰ পৰা গুলী কৰা হৈছিল। ফৰিদৰ বুকুত গুলীয়ে আঘাত কৰিছিল আৰু ঠাইতে তেওঁৰ মৃত্যু হয়। সংঘাত-উত্তেজনা, ৰাজনৈতিক বাক-বিতণ্ডা, অভিযোগ, প্ৰতি-অভিযোগৰ জলন্ত জুইৰ মাজত ফৰিদ শ্বেইখৰ দৰে কিশোৰৰ এনে কৰুণ পৰিণতিৰ কাহিনীয়ে মানৱীয়তাৰ দিশৰ পৰা এক কাৰুণ্যৰ সৃষ্টি কৰিছে।\nPrevious articleআঁতৰি গ’ল কমলা ভাছিন : নাৰী অধিকাৰ সংগ্ৰামলৈ কি আছিল তেওঁৰ অৱদান\nNext articleবিৰিয়ানীৰ এখন বিলে থৰকা-ছুটী হেৰুৱাইছে পাক ব’ৰ্ডৰ, কিন্তু কিয়?